text:
 |
 52011PC0751
 Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi l-Fond għall-Migrazzjoni u l-Ażil /* KUMM/2011/0751 finali - 2011/0366 (COD) */
 MEMORANDUM TA' SPJEGAZZJONI
 1. IL-KUNTEST TAL-PROPOSTA
 Il-politiki relatati mal-Ispazju ta' Libertà,
 Sigurtà u Ġustizzja ilhom jikbru b'mod kostanti tul dawn l-aħħar
 snin. L-importanza tagħhom ġiet ikkonfermata mill-Programm ta'
 Stokkolma[1]
 u l-Pjan ta' Azzjoni[2]
 tiegħu, li l-implementazzjoni tiegħu hija prijorità strateġika
 għall-ħames snin li ġejjin u jkopri oqsma bħall-migrazzjoni
 (migrazzjoni legali u integrazzjoni; l-ażil; il-migrazzjoni irregolari u
 r-ritorn), is-sigurtà (il-prevenzjoni ta' u l-ġlieda kontra
 t-terroriżmu u l-kriminalità organizzata; il-kooperazzjoni tal-pulizija) u
 l-ġestjoni tal-fruntieri esterni (inkluż il-politika dwar
 il-viża), kif ukoll id-dimensjoni esterna ta' dawn il-politiki. It-Trattat
 ta’ Lisbona jippermetti wkoll li l-Unjoni turi ambizzjoni akbar fir-rispons
 għat-tħassib ta’ kuljum taċ-ċittadini fl-ispazju ta’
 libertà, sigurtà u ġustizzja.
 Il-programm ta’ Stokkolma jirrikonoxxi kemm
 l-opportunitajiet u kif ukoll l-isfidi maħluqa mill-mobilità miżjuda
 tal-persuni, u jissottolinja li migrazzjoni ġestita sew tista’ tkun ta’
 benefiċċju għall-partijiet interessati. Il-Kunsill Ewropew
 bl-istess mod irrikonoxxa li, fil-kuntest tal-isfidi demografiċi
 importanti li l-Unjoni ser tiffaċċja fil-futur b’żieda
 fid-domanda għax-xogħol, politiki ta’ migrazzjoni flessibbli se
 jagħtu kontribut importanti għall-iżvilupp ekonomiku tal-Unjoni
 u l-prestazzjoni fit-tul.
 Fid-29 ta’ Ġunju 2011, il-Kummissjoni
 adottat proposta għall-Qafas Finanzjarju Multiannwali li jmiss
 għall-perjodu 2014-2020[3]:
 baġit għat-twettiq tal-istrateġija Ewropa 2020. Fil-qasam
 tal-politiki dwar l-affarijiet interni, li jkopri s-sigurtà, il-migrazzjoni u
 l-ġestjoni tal-fruntieri esterni, il-Kummissjoni pproponiet li
 tissimplifika l-istruttura tal-istrumenti tan-nefqa billi tnaqqas in-numru ta’
 programmi għal struttura ta’ żewġ pilastri: Fond
 għall-Migrazzjoni u l-Ażil u Fond għas-Sigurtà Interna.
 Dan ir-Regolament jistabbilixxi l-Fond
 għall-Migrazzjoni u l-Ażil li juża l-proċess tal-bini
 tal-kapaċità żviluppat bl-għajnuna tal-Fond Ewropew
 għar-Refuġjati[4],
 il-Fond Ewropew għall-Integrazzjoni ta’ ċittadini ta’ pajjiżi
 terzi[5]
 u l-Fond Ewropew għar-Ritorn[6]
 u jestendih biex jolqot aspetti differenti b’mod aktar komprensiv dwar
 il-politika komuni dwar l-ażil u l-immigrazzjoni tal-Unjoni, inkluż
 azzjonijiet f’pajjiżi terzi li jindirizzaw primarjament interessi u
 objettivi tal-UE f’dawk l-oqsma tal-politika, u jqis żviluppi ġodda.
 Fil-qafas tal-iżvilupp ta’ politika
 komuni dwar l-ażil bil-għan li toffri status xieraq lil kwalunkwe
 ċittadin ta’ pajjiż terz li jeħtieġ protezzjoni
 internazzjonali u tiżgura konformità mal-prinċipju ta’
 non-refoulement kif stabbilit fit-Trattat dwar il-Funzjonament tal-Unjoni
 Ewropea, huwa neċessarju, ibbażat fuq is-solidarjetà bejn l-Istati
 Membri, li jkunu stabbiliti mekkaniżmi li jippromwovu bilanċ
 tal-isforz bejn l-Istati Membri waqt li jirċievu u jġorru
 l-konsegwenzi meta jirċievu persuni li jeħtieġu protezzjoni
 internazzjonali u persuni spostati. Dan jinkludi wkoll komponent qawwi ta’
 risistemazzjoni u rilokazzjoni.
 Politika organizzata tajjeb ta’ immigrazzjoni
 legali u strateġiji aktar effettivi ta’ integrazzjoni, f'konformità
 mal-Programm ta’ Stokkolma u appoġġjata mill-istrumenti legali
 tal-Unjoni għandhom rwol ċentrali fl-iżgurar tal-kompetittività fit-tul
 tal-Unjoni u finalment il-futur tal-mudell soċjali tagħha. F’dan
 id-dawl, l-integrazzjoni aħjar, ekonomikament u soċjalment, ta’
 ċittadini ta’ pajjiżi terzi residenti legalment tibqa’ l-aktar aspett
 importanti biex wieħed jimmassimizza l-benefiċċji
 tal-immigrazzjoni.
 Politika ta’ ritorn effettiva u sostenibbli
 hija element essenzjali ta’ sistema ta’ migrazzjoni ġestita tajjeb
 fl-Unjoni. Hija wkoll aspett komplimentari neċessarju għal politika
 dwar l-immigrazzjoni u l-ażil legali u kredibbli, kif ukoll element
 importanti fil-ġlieda kontra l-immigrazzjoni irregolari.
 Avvenimenti reċenti fil-fruntiera
 Griega/Torka u fil-Mediterran tan-Nofsinhar wrew ukoll kemm huwa importanti
 għall-Unjoni li jkollha approċċ komprensiv
 għall-migrazzjoni, li jkopri aspetti varji bħall-ġestjoni
 tal-fruntieri u l-governanza ta’ Schengen imsaħħa, migrazzjoni legali
 mmirata aħjar, tixrid imtejjeb tal-aħjar prattiki dwar
 l-integrazzjoni, Sistema Ewropea Komuni tal-Ażil imsaħħa, u approċċ
 aktar strateġiku għar-relazzjonijiet ma’ pajjiżi terzi dwar
 il-migrazzjoni.
 2. RIŻULTATI TA’
 KONSULTAZZJONI MAL-PARTIJIET INTERESSATI U L-VALUTAZZJONIJIET TAL-IMPATT
 F’konformità mal-enfasi akbar imqiegħed
 fuq l-evalwazzjoni bħala għodda biex ikun infurmat it-tfassil
 tal-politika, din il-proposta tkun infurmata bir-riżultati
 tal-evalwazzjoni, il-konsultazzjoni mal-partijiet interessati u l-valutazzjoni
 tal-impatt.
 Ir-riżultati
 tar-rapporti dwar l-evalwazzjoni ex-post tal-Fond Ewropew
 għar-Refuġjati għall-perjodu 2005-2007 u dwar l-evalwazzjoni ta’
 nofs it-terminu tal-implimentazzjoni tal-Fond Ewropew għall-Integrazzjoni
 ta’ ċittadini ta’ pajjiżi terzi għall-perjodu 2007-2009 u
 tal-Fond Ewropew għar-Ritorn għall-2008-2009 kienu partikolarment
 importanti f'dan ir-rigward.
 Ix-xogħol fuq
 it-tħejjija tal-istrumenti finanzjarji futuri għall-affarijiet
 interni beda fl-2010 u tkompla fl-2011. Bħala parti minn dan
 ix-xogħol preparatorju, f'Diċembru 2010 tnieda studju ta’
 evalwazzjoni/valutazzjoni tal-impatt bl-għajnuna ta’ kuntrattur estern.
 Dan l-istudju tlesta f'Lulju 2011 u ġabar flimkien riżultati
 disponibbli ta’ evalwazzjoni għall-istrumenti finanzjarji eżistenti u
 informa dwar il-problemi, l-objettivi u l-għażliet tal-politika,
 inkluż l-impatt probabbli tagħhom, eżaminati fil-valutazzjoni
 tal-impatt. B’żieda fuq dan l-istudju, il-Kummissjoni ħejjiet rapport
 tal-valutazzjoni tal-impatt li fih il-Bord tal-Valutazzjoni tal-Impatt wassal
 l-opinjoni tiegħu fid-9 ta’ Settembru 2011.
 Il-valutazzjoni tal-impatt tqis
 ir-riżultati ta’ konsultazzjoni pubblika onlajn iddedikata dwar il-futur
 tal-finanzjament tal-affarijiet interni. Il-konsultazzjoni damet mill-5 ta’
 Jannar sal-20 ta’ Marzu 2011 u kienet miftuħa għall-partijiet
 interessati kollha. Ġew irċevuti total ta’ 115-il tweġiba minn
 individwi u għan-nom ta’ organizzazzjonijiet, inklużi 8 dokumenti ta’
 pożizzjoni. Dawk li wieġbu mill-Istati Membri kollha kkontribwew
 għall-konsultazzjoni kif ukoll dawk li wieġbu minn xi pajjiżi
 terzi.
 F'April 2011,
 il-konferenza "Il-futur tal-finanzjament tal-UE għall-Affarijiet
 Interni: Ħarsa mill-ġdid" ġabret flimkien partijiet
 interessati ewlenin (L-Istati Membri, organizzazzjonijiet internazzjonali,
 organizzazzjonijiet tas-soċjetà ċivili, eċċ) u tathom
 l-opportunità li jaqsmu l-fehmiet tagħhom dwar il-futur tal-finanzjament
 mill-Unjoni għall-affarijiet interni. Il-konferenza kienet ukoll
 okkażjoni biex ikun ivvalidat ir-riżultat tal-evalwazzjoni u
 l-konsultazzjoni pubblika.
 Il-futur
 tal-finanzjament tal-Unjoni għall-affarijiet interni ġie
 għall-attenzjoni u diskuss mal-partijiet interessati istituzzjonali
 f'diversi okkażjonijiet, inkluż f’diskussjoni informali waqt ikla
 waqt il-Kunsill ĠAI fil-21 ta’ Jannar 2011, f’kolazzjon informali
 mal-koordinaturi politiċi tal-Parlament Ewropew fis-26 ta’ Jannar 2011,
 fis-seduta tal-Kummissarju Malmström quddiem il-Kumitat SURE tal-Parlament
 fl-10 ta’ Marzu 2011 u matul skambju ta’ fehmiet bejn id-Direttur Ġenerali
 tad-DĠ Affarijiet Interni u l-Kumitat LIBE tal-Parlament fis-17 ta’ Marzu
 2011.
 Ġew
 ipprovduti pariri esperti speċifiċi dwar l-istrumenti finanzjarji
 futuri fil-qasam tal-ażil u l-migrazzjoni permezz ta’ diskussjonijiet li
 seħħew matul il-Kumitat dwar l-Immigrazzjoni u l-Ażil tat-22 ta’
 Frar 2011, fil-laqgħa tan-netwerk tal-Punti ta’ Kuntatt Nazzjonali dwar
 l-Integrazzjoni fil-15 ta’ Marzu 2011, fil-laqgħa tal-Kumitat ta’ Kuntatt
 dwar id-Direttiva ta’ Ritorn fit-18 ta’ Marzu 2011 u fil-laqgħa tal-Grupp
 ta’ Ħidma ta’ Livell Għoli dwar il-Migrazzjoni u l-Ażil fis-27
 ta’ April 2011. Barra minn hekk, l-aspetti tekniċi marbuta mal-implimentazzjoni
 tal-istrument finanzjarju futur fil-qasam tal-ażil u l-migrazzjoni
 ġew diskussi wkoll fuq il-bażi tal-konsultazzjoni bil-miktub f'April
 2011 mal-esperti tal-Istati Membri fil-qafas tal-Kumitat komuni
 għall-Programm Ġenerali dwar is-Solidarjetà u l-Ġestjoni
 tal-Flussi tal-Migrazzjoni (‘Kumitat SOLID’).
 Il-konsultazzjonijiet,
 konferenzi u diskussjonijiet esperti t’hawn fuq ikkonfermaw li hemm qbil
 ġenerali fost il-partijiet interessati ewlenin dwar il-bżonn li
 jwessgħu l-ambitu ta' azzjoni għall-finanzjament tal-Unjoni fil-qasam
 tal-ażil u l-migrazzjoni, inkluż fir-rigward tad-dimensjoni esterna
 tiegħu, u l-bżonn biex jaħdmu lejn aktar simplifikazzjoni
 tal-mekkaniżmi ta’ twassil u flessibilità akbar, b’mod partikolari biex
 jirrispondu għall-emerġenzi. Fil-qasam tal-ażil u l-migrazzjoni,
 il-partijiet interessati qiesu li l-prijoritajiet tematiċi wiesgħa
 diġà ġew stabbiliti mill-Programm ta’ Stokkolma u l-Pjan ta’ Azzjoni
 tiegħu. Kien hemm appoġġ wiesa’ biex jitnaqqas in-numru ta’
 strumenti finanzjarji għal struttura ta’ żewġ Fondi sakemm dan
 filfatt iwassal għas-simplifikazzjoni. Huma qablu wkoll fuq
 il-ħtieġa għal mekkaniżmu flessibbli ta’ rispons waqt
 emerġenza sabiex l-UE twieġeb malajr u b'mod effettiv
 għall-kriżijiet relatati mal-migrazzjoni u s-sigurtà.
 Il-ġestjoni maqsuma li tersaq lejn programmazzjoni multiannwali
 bid-definizzjoni ta’ miri komuni fil-livell tal-Unjoni kienet ġeneralment
 meqjusa bħala l-metodu ta’ ġestjoni xieraq għall-infiq kollu
 tal-affarijiet interni għalkemm l-organizzazzjonijiet mhux governattivi
 kienu tal-fehma li l-ġestjoni diretta kellha titkompla wkoll. Il-partijiet
 interessati appoġġjaw ukoll it-tisħiħ tar-rwol
 tal-aġenziji tal-affarijiet interni sabiex jitrawwem il-koooperazjoni u jiżdiedu
 s-sinerġiji.
 3. ELEMENTI LEGALI TAL-PROPOSTA
 Id-dritt għall-azzjoni jirriżulta
 mill-Artikolu 3 (2) tat-Trattat tal-Unjoni Ewropea li jiddikjara li
 "l-Unjoni għandha toffri liċ-ċittadini tagħha spazju
 ta’ libertà, sigurtà u ġustizzja mingħajr fruntieri interni, li fih
 il-moviment liberu tal-persuni jkun assigurat flimkien ma’ miżuri xierqa
 f’dak li jirrigwarda l-kontrolli tal-fruntieri esterni, l-asil, l-immigrazzjoni
 kif ukoll il-prevenzjoni tal-kriminalità u l-ġlieda kontriha".
 L-azzjoni tal-Unjoni hija
 ġġustifikata fuq il-bażi tal-objettivi stipulati fl-Artikolu 67
 tat-Trattat dwar il-Funzjonament tal-Unjoni (minn hawn iżjed ‘il quddiem
 ‘it-Trattat’), li jistabbilixxi l-mezzi li jikkostitwixxu spazju ta’ libertà,
 sigurtà u ġustizzja.
 Ir-Regolament huwa bbażat fuq
 bażijiet legali fit-Titolu V tat-Trattat fil-qasam tal-libertà, is-sigurtà
 u l-ġustizzja jiġifieri fuq l-Artikoli 78(2) u 79(2) u (4) li
 jikkostitwixxu l-bażi legali għal azzjoni tal-Unjoni fil-qasam
 tal-ażil, l-immigrazzjoni, il-ġestjoni tal-flussi migratorji,
 it-trattament ġust ta’ ċittadini ta’ pajjiżi terzi residenti
 legalment fl-Istati Membri, il-ġlieda kontra l-immigrazzjoni illegali u
 t-traffikar tal-bnedmin, inkluż permezz ta’ kooperazzjoni ma’ pajjiżi
 terzi.
 Dawn l-Artikoli jikkostitwixxu bażijiet
 legali kompatibbli fid-dawl tal-pożizzjoni tar-Renju Unit, l-Irlanda u
 d-Danimarka fir-rigward tal-oqsma li jkopru, u b'hekk jipprovdu regoli
 tal-votazzjoni kompatibbli fil-Kunsill. Proċedura leġiżlattiva
 ordinarja ulterjuri tapplika għal kull wieħed minnhom.
 Qed tinġibed l-attenzjoni wkoll
 għall-Artikolu 80 tat-Trattat li jenfasizza li dawn il-politiki tal-Unjoni
 u l-implimentazzjoni tagħhom għandhom ikunu rregolati
 mill-prinċipju tas-solidarjetà u l-kondiviżjoni ġusta
 tar-responsabbiltà, inkluż l-implikazzjonijiet finanzjarji tiegħu
 bejn l-Istati Membri.
 B’mod ġenerali, dan huwa qasam fejn hemm
 valur miżjud evidenti fl-interventi tal-Unjoni meta mqabbla mal-Istati
 Membri li jaġixxu waħedhom. L-Unjoni Ewropea tinsab f'pożizzjoni
 aħjar mill-Istati Membri biex tipprovdi qafas għall-espressjoni ta’
 solidarjetà tal-Unjoni fil-ġestjoni tal-flussi migratorji.
 L-appoġġ finanzjarju provdut taħt dan ir-Regolament
 għalhekk jikkontribwixxi b'mod partikolari biex jissaħħu
 l-kapaċitajiet nazzjonali u Ewropej f'dan il-qasam. Għal dak il-għan,
 dan ir-Regolament inter alia jimmira li jsaħħaħ u
 jiżviluppa s-Sistema Ewropea Komuni tal-Ażil, li jtejjeb
 is-solidarjetà u l-kondiviżjoni tar-responsabbiltà bejn l-Istati Membri,
 b’mod partikolari lejn dawk l-aktar milquta mill-flussi migratorji u tal-ażil,
 li jinkoraġġixxi l-iżvilupp ta’ strateġiji
 tal-immigrazzjoni proattivi rilevanti u ta’ appoġġ
 għall-proċess ta’ integrazzjoni ta’ ċittadini ta’ pajjiżi
 terzi u jippromwovi l-integrazzjoni ta’ ċittadini ta’ pajjiżi terzi
 b’iffokar partikolari fuq il-livelli lokali u reġjonali tal-Istati Membri,
 sabiex jittejbu l-kapaċitajiet tal-Istati Membri biex jippromwovu
 strateġiji ta’ ritorn ġusti u effettivi u jkun appoġġjat
 l-iżvilupp ta’ sħubiji u kooperazzjoni ma’ pajjiżi terzi.
 Madankollu, huwa rikonoxxut bis-sħiħ
 li l-interventi għandhom isiru fil-livell xieraq u l-irwol tal-Unjoni
 m’għandux imur lil hinn minn dak li hu meħtieġ. Kif
 ir-Reviżjoni tal-Baġit enfasizzat, il-"baġit tal-UE
 għandu jintuża sabiex jiffinanzja ġid pubbliku tal-UE,
 l-azzjonijiet li l-Istati Membri u r-reġjuni ma jistgħux
 jiffinanzjawhom huma stess, jew fejn jista’ jikseb riżultati aħjar”[7].
 4. IMPLIKAZZJONI BAĠITARJA
 Il-proposta
 tal-Kummissjoni għal Qafas Finanzjarju Multiannwali tinkludi proposta ta’
 EUR 3,869 miljun (fi prezzijiet attwali) għall-Fond għall-Migrazzjoni
 u l-Ażil għall-perjodu 2014-2020. B’mod indikattiv, aktar minn 80%
 ta’ dan l-ammont (EUR 3,232 miljun) se jintużaw għall-programmi
 nazzjonali tal-Istati Membri filwaqt li EUR 637 miljun għandhom jiġu
 amministrati ċentralment mill-Kummissjoni biex tiffinanzja azzjonijiet
 tal-Unjoni, assistenza ta’ emerġenza, in-Netwerk Ewropew dwar
 il-Migrazzjoni, assistenza teknika u l-implimentazzjoni ta’ kompiti operattivi
 speċifiċi mill-aġenziji tal-Unjoni.
 EUR
 miljun (prezzijiet attwali)
 Il-Fond għall-Migrazzjoni u l-Ażil || 3,869
 Programmi nazzjonali || 3,232
 Ġestjoni ċentralizzata || 637
 5. ELEMENTI PRINĊIPALI
 TAL-PROPOSTA
 5.1. Riżorsi
 għall-Istati Membri
 L-aktar parti importanti tar-riżorsi
 disponibbli taħt il-Fond se tiġi mgħoddija permezz ta’ programmi
 nazzjonali tal-Istati Membri li jkopru l-perjodu kollu 2014-2020. Għal dan
 il-għan, l-ammont ta’ riżorsi li għandhom jiġu allokati
 lill-Istati Membri fi ħdan il-Fond ser ikun magħmul minn ammont bażiku
 u ammont varjabbli. Wara reviżjoni f'nofs it-terminu ammont addizzjonali
 jista’ jiġi allokat mis-sena baġitarja 2018.
 5.1.1. Ammont bażiku
 L-ammont bażiku huwa stabbilit fuq
 il-bażi tal-aktar dejta statistika reċenti disponibbli dwar il-flussi
 migratorji, bħalma huwa l-għadd ta’ applikazzjonijiet tal-ewwel
 ażil, id-deċiżjonijiet pożittivi li jagħtu protezzjoni
 għar-refuġjati u sussidjarja, in-numru ta' refuġjati
 risistemati, stokk u flussi ta’ ċittadini ta’ pajjiżi terzi residenti
 legalment, in-numru ta’ deċiżjonijiet ta' ritorn maħruġa mill-awtoritajiet
 nazzjonali u n-numru ta’ ritorni effettwati[8].
 Din id-dejta hija l-istess bħal dawk użati s'issa għall-kalkolu
 ta’ allokazzjonijiet taħt il-Fond Ewropew għar-Refuġjati,
 il-Fond Ewropew għall-Integrazzjoni ta' ċittadini ta’ pajjiżi
 terzi u l-Fond Ewropew għar-Ritorn. Sabiex tiġi żgurata massa
 kritika għall-implimentazzjoni tal-programmi nazzjonali, EUR 5 miljun huwa
 miżjud bħala ammont minimu lil kull Stat Membru.
 L-ammonti bażiċi allokati lil Stati
 Membri individwali se jservu bħala bażi biex jibda d-djalogu dwar
 il-politika, segwit mill-programmazzjoni multiannwali, biex
 jappoġġja, min-naħa, numru limitat ta’ objettivi obbligatorji
 (eż. it-tisħiħ tal-istabbiliment ta’ Sistema Ewropea Komuni
 tal-Ażil permezz tal-iżgurar tal-applikazzjoni effiċjenti u
 uniformi tal-acquis tal-Unjoni dwar l-ażil jew l-iżvilupp ta’
 programm ta’ ritorn volontarju assistit inkluż komponent dwar
 ir-riintegrazzjoni) u, min-naħa l-oħra, biex jindirizza
 l-bżonnijiet speċifiċi ta’ kull Stat Membru.
 5.1.2. Ammont varjabbli
 L-ammont varjabbli se jiġi allokat wara
 d-djalogu dwar il-politika msemmi hawn fuq għal dawk l-Istati Membri li
 lesti li jaħdmu f'dawk l-oqsma operattivi li jiddependu fuq l-impenn
 politiku tagħhom u r-rieda li tittieħed azzjoni, jew il-kapaċità
 li ssir kooperazzjoni ma’ Stati Membri oħra. Dan se jkun il-każ
 għall-implimentazzjoni ta’ azzjonijiet speċifiċi bħal
 pereżempju l-ipproċessar konġunt ta’ applikazzjonijiet
 għall-ażil, operazzjonijiet konġunti ta’ ritorn, it-twaqqif ta’
 ċentri ta’ migrazzjoni konġunti) kif ukoll
 għall-implimentazzjoni ta' operazzjonijiet ta’ risistemazzjoni u
 rilokazzjoni.
 Għal dak li jikkonċerna
 r-risistemazzjoni, l-Istati Membri se jirċievu inċentivi finanzjarji
 (somom sħaħ) kull sentejn fuq il-bażi tal-wegħda
 tagħhom li se ssegwi l-istabbiliment ta' prijoritajiet komuni ta’
 risistemazzjoni tal-Unjoni. Dawn se jkunu r-riżultat ta’ proċess
 politiku li jinvolvi b'mod partikolari l-Parlament Ewropew u lill-Kunsill u
 jirrifletti l-iżviluppi tal-politika fil-livell nazzjonali u tal-Unjoni.
 Permezz ta’ dawn l-inċentivi finanzjarji, għandhom jintlaħqu
 żewġ objettivi: wieħed kwantitattiv, jiġifieri li
 jiżdiedu b'mod sinifikanti l-figuri ta' risistemazzjoni attwali li huma
 żgħar wisq, u wieħed kwalitattiv, jiġifieri biex
 tissaħħaħ id-dimensjoni Ewropea permezz tal-implimentazzjoni ta’
 prijoritajiet komuni definiti u dinamiċi ta’ risistemazzjoni tal-Unjoni.
 Barra minn hekk, abbażi ta’
 eżerċizzju ta’ wegħdiet simili u f'intervalli regolari, l-Istati
 Membri se jirċievu inċentivi finanzjarji (somom sħaħ)
 għar-rilokazzjoni ta’ benefiċjarji tal-protezzjoni internazzjonali.
 5.1.3. Allokazzjoni ta’ nofs
 it-terminu
 Parti mir-riżorsi disponibbli se
 jinżammu għar-reviżjoni ta’ nofs it-terminu.
 Min-naħa waħda dan se jippermetti
 l-allokazzjoni ta’ ammonti addizzjonali lil dawk l-Istati Membri li
 għaddejjin minn bidliet sinifikanti fil-flussi migratorji u
 l-preżentazzjoni ta’ bżonnijiet speċifiċi dwar l-ażil
 tagħhom u sistemi ta’ akkoljenza u, min-naħa l-oħra,
 l-allokazzjoni ta’ ammonti addizzjonali lil dawk l-Istati Membri lesti biex
 jimplimentaw azzjonijiet speċifiċi. Din tal-aħħar tista’
 tkun riveduta skont l-iżviluppi politiċi l-aktar riċenti.
 5.2. Aġenziji tal-Unjoni
 Sabiex tuża b’mod aktar effettiv
 il-kompetenza u l-għarfien espert ta' aġenziji rilevanti tal-Unjoni
 fil-qasam tal-affarijiet interni, il-Kummissjoni tipprevedi wkoll li
 tagħmel użu mill-possibbiltà offruta mir-Regolament Finanzjarju[9] li tafda, fi ħdan
 ir-riżorsi disponibbli taħt dan ir-Regolament, l-implimentazzjoni ta’
 kompiti speċifiċi lil dawn l-aġenziji, fil-qafas
 tal-missjonijiet tagħhom u b’mod komplementari mal-programmi
 tax-xogħol tagħhom. Għall-kompiti koperti minn dan ir-Regolament
 dan jikkonċerna b’mod partikolari l-Uffiċċju Ewropew ta’ Appoġġ
 għall-Asil (EASO) u l-Aġenzija Ewropea għall-Ġestjoni
 tal-Kooperazzjoni Operattiva fil-Fruntieri Esterni tal-Istati Membri tal-Unjoni
 Ewropea (Aġenzija Frontex) għal attivitajiet fl-UE u barra minnha li
 jirrikjedu għarfien espert operattiv dwar kwistjonijiet relatati
 mal-ażil u l-immigrazzjoni irregolari, rispettivament.
 5.3. Azzjonijiet f’pajjiżi
 terzi jew fir-rigward tagħhom
 Dan il-Fond għandu jappoġġja
 azzjonijiet adattati primarjament għal interessi tal-Unjoni, li
 għandhom impatt dirett fl-Unjoni u l-Istati Membri tagħha u
 jiżgura kontinwità neċessarja ma’ attivitajiet implimentati
 fit-territorju tal-Unjoni. Azzjonijiet li huma direttament orjentati lejn
 l-iżvilupp m’għandhomx jiġu appoġġjati permezz ta’ dan
 il-Fond. Fl-implimentazzjoni ta’ dawn l-azzjonijiet, se titfittex koerenza
 sħiħa mal-prinċipji u l-objettivi ġenerali tal-azzjoni
 esterna tal-Unjoni relatata mal-pajjiż jew ir-reġjun
 ikkonċernati.
 2011/0366 (COD)
 Proposta għal
 REGOLAMENT TAL-PARLAMENT EWROPEW U
 TAL-KUNSILL
 li jistabbilixxi l-Fond
 għall-Migrazzjoni u l-Ażil
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidraw it-Trattat dwar
 il-Funzjonament tal-Unjoni Ewropea, u partikolarment l-Artikoli 78(2), 79(2) u
 (4) tiegħu,
 Wara li kkunsidraw il-proposta
 mill-Kummissjoni Ewropea,
 Wara t-trasmissjoni tal-abbozz tal-att
 leġiżlattiv lill-Parlamenti nazzjonali,
 Wara li kkunsidraw l-opinjoni tal-Kumitat
 Ekonomiku u Soċjali Ewropew[10],
 Wara li kkunsidraw l-opinjoni tal-Kumitat
 tar-Reġjuni[11],
 Filwaqt li jaġixxu skont
 il-proċedura leġiżlattiva ordinarja,
 Billi:
 (1)
 L-objettiv tal-Unjoni li tikkostitwixxi spazju ta’
 libertà, sigurtà u ġustizzja, għandu jintlaħaq, inter alia,
 permezz ta' miżuri komuni li jservu ta’ qafas għall-politika dwar
 l-ażil u l-immigrazzjoni, ibbażata fuq solidarjetà bejn l-Istati
 Membri, li tkun ġusta għal pajjiżi terzi u ċ-ċittadini
 tagħhom. Il-Kunsill Ewropew tat-2 ta' Diċembru 2009 irrikonoxxa li
 r-riżorsi finanzjarji fl-Unjoni għandhom isiru dejjem aktar
 flessibbli u koerenti, kemm f'termini ta’ ambitu u ta’ applikabbiltà, sabiex
 jappoġġjaw żviluppi tal-politika fil-qasam tal-ażil u
 l-migrazzjoni.
 (2)
 Sabiex jikkontribbwixxi għall-iżvilupp
 tal-politika komuni tal-Unjoni dwar l-ażil u l-immigrazzjoni u
 għat-tisħiħ tal-ispazju ta’ libertà, sigurtà u ġustizzja
 fid-dawl tal-applikazzjoni tal-prinċipji ta’ solidarjetà u
 kondiviżjoni tar-responsabbiltà bejn l-Istati Membri u l-kooperazzjoni ma’
 pajjiżi terzi, dan ir-Regolament għandu jistabbilixxi l-Fond
 għall-Migrazzjoni u l-Ażil (minn hawn iżjed 'il quddiem
 imsejjaħ 'il-Fond').
 (3)
 Il-Fond għandu jesprimi solidarjetà permezz
 ta’ assistenza finanzjarja lill-Istati Membri. Għandu jtejjeb
 il-ġestjoni effettiva tal-flussi migratorji lejn l-Unjoni f'oqsma fejn
 l-Unjoni żżid il-valur massimu, b’mod partikolari permezz
 tal-kondiviżjoni tar-responsabbiltà bejn l-Istati Membri u
 l-kondiviżjoni tar-responsabbiltà u t-tisħiħ tal-kooperazzjoni
 ma’ pajjiżi terzi.
 (4)
 Biex tiġi żgurata politika uniformi u ta'
 kwalità għolja dwar l-ażil u jiġu applikati standards ogħla
 ta’ protezzjoni internazzjonali, il-Fond għandu jikkontribwixxi għall-funzjonament
 effettiv tas-Sistema Ewropea Komuni tal-Ażil, li tinkludi miżuri dwar
 il-politika, il-leġiżlazzjoni, il-bini tal-kapaċità, waqt li
 jaġixxi f'kooperazzjoni ma’ Stati Membri oħra, Aġenziji
 tal-Unjoni u pajjiżi terzi;
 (5)
 Huwa xieraq li jiġu appoġġjati u
 mtejba l-isforzi magħmula minn Stati Membri biex jimplimentaw
 bis-sħiħ u kif jixraq l-acquis dwar l-ażil tal-Unjoni, b'mod
 partikolari biex jagħtu kondizzjonijiet ta’ akkoljenza xierqa għal
 dawk li jfittxu l-ażil, persuni spostati u benefiċjarji ta'
 protezzjoni internazzjonali, sabiex tiġi żgurata determinazzjoni
 korretta tal-istatus, skont id-Direttiva tal-Kunsill 2004/83/KE tad-29 ta’
 April 2004 dwar livelli stabbiliti minimi għall-kwalifika u l-istat ta'
 ċittadini nazzjonali ta' pajjiżi terzi jew persuni mingħajr stat
 bħala refuġjati jew bħala persuni li nkella jeħtieġu
 protezzjoni internazzjonali u l-kontenut tal-protezzjoni mogħtija[12], sabiex jiġu applikati
 proċeduri tal-ażil ġusti u effettivi u jippromwovu prattika
 tajba fil-qasam tal-ażil sabiex jipproteġu d-drittijiet ta' persuni
 li jeħtieġu protezzjoni internazzjonali u s-sistemi tal-ażil
 tal-Istati Membri jkunu jistgħu jaħdmu b'mod effiċjenti.
 (6)
 Il-Fond għandu joffri appoġġ adegwat
 għal sforzi konġunti minn Stati Membri biex jidentifikaw, jikkondividu
 u jippromwovu l-aħjar prattiċi u jistabbilixxu strutturi ta’
 kooperazzjoni effettivi sabiex isaħħu l-kwalità tat-teħid ta’
 deċiżjonijiet fil-qafas tas-Sistema Ewropea Komuni tal-Ażil.
 (7)
 Dan il-Fond għandu jikkumplimenta u
 jsaħħaħ l-attivitajiet imwettqa mill-Uffiċċju Ewropew
 ta’ Appoġġ għall-Ażil (EASO) stabbilit mir-Regolament (UE)
 Nru 439/2010 tal-Parlament Ewropew u tal-Kunsill tad-19 ta’ Mejju 2010[13] bil-ħsieb li jikkoordina
 l-kooperazzjoni prattika bejn l-Istati Membri dwar l-ażil,
 jappoġġja Stati Membri bi pressjonijiet partikolari fuq is-sistemi
 tal-ażil tagħhom u jikkontribwixxi għall-implimentazzjoni
 tas-Sistema Ewropea Komuni tal-Ażil.
 (8)
 Il-Fond għandu jappoġġja l-isforzi
 tal-Unjoni u tal-Istati Membri relatati mat-tisħiħ tal-kapaċità
 li jiżviluppaw, jimmonitorjaw u jevalwaw il-politiki tal-ażil
 tagħhom fid-dawl tal-obbligi tagħhom taħt
 il-leġiżlazzjoni eżistenti tal-Unjoni;
 (9)
 Il-Fond għandu jappoġġja l-isforzi
 magħmula mill-Istati Membri biex jipprovdu protezzjoni internazzjonali u
 soluzzjoni dejjiema fit-territorji tagħhom lil refuġjati u persuni
 spostati identifikati bħala eliġibbli għal risistemazzjoni
 mill-Kummissarju Għoli tan-Nazzjonijiet Uniti għar-Refuġjati
 (UNHCR), bħall-valutazzjoni tal-ħtiġiet tar-risistemazzjoni u
 t-trasferiment tal-persuni kkonċernati lejn it-territorji tagħhom,
 bil-ħsieb li jagħtuhom status legali sigur u jippromwovu
 l-integrazzjoni effettiva tagħhom;
 (10)
 Il-Fond li għandu jipprovdu appoġġ
 għal operazzjonijiet ta’ kondiviżjoni tal-piżijiet li
 jikkonsistu fit-trasferiment ta’ applikanti għal u benefiċjarji ta'
 protezzjoni internazzjonali minn Stat Membru wieħed għal ieħor.
 (11)
 Is-sħubijiet u l-kooperazzjoni ma’
 pajjiżi terzi biex tkun żgurata l-ġestjoni adegwata ta' flussi
 li dieħla ta’ persuni li japplikaw għall-ażil jew forom oħra
 ta’ protezzjoni internazzjonali huma komponent essenzjali tal-politika dwar
 l-ażil tal-Unjoni. Bil-għan li jkun provdut aċċess
 għall-protezzjoni internazzjonali u soluzzjonijiet dejjiema fl-aktar
 stadju bikri possibbli, inkluż fil-qafas tal-iżvilupp ta’ Programmi
 ta' Protezzjoni Reġjonali[14],
 il-Fond għandu jinkludi komponent ta’ risistemazzjoni qawwi tal-Unjoni.
 (12)
 Biex itejbu u jsaħħu l-proċess ta’
 integrazzjoni fis-soċjetajiet Ewropej, il-Fond għandu
 jiffaċilita l-migrazzjoni legali lejn l-Unjoni f’konformità
 mal-ħtiġijiet ekonomiċi u soċjali tal-Istati Membri u
 jantiċipa t-tħejjija tal-proċess ta’ integrazzjoni diġà
 fil-pajjiż ta’ oriġini ta’ ċittadini ta' pajjiżi terzi li
 deħlin fl-Unjoni.
 (13)
 Sabiex ikun effiċjenti u jikseb l-ikbar valur
 miżjud, il-Fond għandu jsegwi approċċ aktar immirat,
 b’appoġġ għal strateġiji konsistenti speċifikament
 maħsuba biex jippromwovu l-integrazzjoni ta’ ċittadini ta’
 pajjiżi terzi fuq livell lokali u/jew reġjonali. Dawk l-istrateġiji
 għandhom ikunu implimentati l-aktar mill-awtoritajiet lokali jew
 reġjonali u l-atturi li mhumiex statali, filwaqt li ma jiġux
 esklużi awtoritajiet nazzjonali jekk l-organizzazzjoni amministrattiva
 tal-Istat Membru jirrekjedi dan. L-organizzazzjonijiet ta' implimentazzjoni
 għandhom jagħżlu l-miżuri l-aktar adattati
 għas-sitwazzjoni partikolari tagħhom mill-varjetà ta' miżuri
 disponibbli.
 (14)
 L-ambitu tal-miżuri ta’ integrazzjoni
 għandu jinkludi wkoll ir-refuġjati, dawk li jfittxu l-ażil jew
 persuni mogħtija forom oħra ta' protezzjoni internazzjonali sabiex
 ikun żgurat approċċ komprensiv għall-integrazzjoni, filwaqt
 li jitqiesu l-ispeċifiċitajiet ta’ dawn il-gruppi fil-mira.
 (15)
 Biex tiġi żgurata l-konsistenza
 tat-tweġiba tal-Unjoni Ewropea għall-integrazzjoni ta' ċittadini
 ta' pajjiżi terzi, azzjonijiet iffinanzjati taħt dan il-Fond
 għandhom ikunu speċifiċi u komplimentari għall-azzjonijiet
 iffinanzjati taħt il-Fond Soċjali Ewropew. F’dan il-kuntest,
 l-awtoritajiet tal-Istati Membri responsabbli għall-implimentazzjoni ta’
 dan il-Fond għandhom jinħtieġu li jistabbilixxu mekkaniżmi
 ta’ kooperazzjoni u koordinazzjoni mal-awtoritjiet deżinjati mill-Istati
 Membri għall-għan tal-ġestjoni tal-interventi tal-Fond
 Soċjali Ewropew.
 (16)
 Il-Fond għandu jappoġġja l-Istati
 Membri fit-twaqqif ta’ strateġiji għall-organizzazzjoni ta’
 migrazzjoni legali, it-tisħiħ tal-kapaċità tagħhom li
 jiżviluppaw, jimplimentaw, jimmonitorjaw u jevalwaw b’mod ġenerali
 l-istrateġiji, il-politiki u l-miżuri tal-immigrazzjoni u
 l-integrazzjoni kollha għal ċittadini ta’ pajjiżi terzi,
 inklużi l-istrumenti legali tal-Unjoni. Il-Fond għandu
 jappoġġja wkoll l-iskambju ta’ informazzjoni, l-aħjar
 prattiċi u l-kooperazzjoni bejn id-dipartimenti differenti
 tal-amministrazzjoni kif ukoll ma’ Stati Membri oħra.
 (17)
 L-Unjoni għandha tkompli u tespandi l-użu
 ta' Sħubiji ta’ Mobilità bħala l-qafas ta’ kooperazzjoni
 prinċipali strateġiku, komprensiv u fit-tul għall-ġestjoni
 tal-migrazzjoni ma’ pajjiżi terzi. Il-Fond għandu jappoġġja
 attivitajiet fil-qafas ta' Sħubiji ta' Mobilità li jseħħu jew
 fl-Unjoni jew f’pajjiżi terzi u li jimmiraw lejn l-insegwiment
 tal-ħtiġijiet u l-prijoritajiet tal-Unjoni, f’azzjonijiet partikolari
 li jiżguraw il-kontinwità ta’ finanzjament li jinkludu kemm l-Unjoni kif
 ukoll pajjiżi terzi.
 (18)
 Huwa xieraq li jkomplu jappoġġjaw u
 jinkoraġġixxu l-isforzi tal-Istati Membri biex itejbu l-ġestjoni
 ta’ ritorn fid-dimensjonijiet kollha tagħha, u bil-ħsieb ta’
 implimentazzjoni ġusta u effettiva kontinwa ta’ standards komuni dwar
 ir-ritorn, b’mod partikolari kif stabbilit fid-Direttiva 2008/115/KE tal-Parlament
 Ewropew u tal-Kunsill tas-16 ta’ Diċembru 2008 dwar standards u
 proċeduri komuni fl-Istati Membri għar-ritorn ta’ ċittadini ta'
 pajjiżi terzi b’permanenza illegali[15].
 Il-Fond għandu jippromwovi l-iżvilupp ta’ strateġiji ta' ritorn
 f'livell nazzjonali u wkoll miżuri li jappoġġjaw
 l-implimentazzjoni effettiva tagħhom f'pajjiżi terzi.
 (19)
 Fir-rigward tar-ritorn volontarju ta’ persuni,
 inklużi persuni li jixtiequ jkunu rimpatrijati għalkemm ma jkunu
 taħt ebda obbligu li jħallu t-territorju,
 għat-tali persuni rimpatrijati għandhom ikunu previsti
 inċentivi, bħal trattament preferenzjali fil-forma ta’ għajnuna
 mtejba għar-ritorn. Dan it-tip ta’ ritorn volontarju huwa fl-interess kemm
 ta’ persuni rimpartrijati, kif ukoll tal-awtoritajiet f'termini ta’
 kost-effettività. L-Istati Membri għandhom ikunu mħeġġa
 jagħtu preferenza għar-ritorn volontarju.
 (20)
 Madankollu, mill-perspettiva ta’ politika,
 ir-ritorn volontarju u infurzat huma interkonnessi u għandhom effett li
 jsaħħu lil xulxin b’mod reċiproku u l-Istati Membri għandhom
 ikunu mħeġġa fil-ġestjoni tar-ritorn tagħhom biex
 isaħħu l-kumplimentaritajiet taż-żewġ forom. Hemm
 il-ħtieġa li jitwettqu ritorni infurzati sabiex tkun salvagwardjata
 l-integrità tal-politika dwar l-ażil u l-immigrazzjoni tal-Unjoni u
 s-sistemi tal-immigrazzjoni u l-ażil tal-Istati Membri. Għalhekk
 il-possibbiltà ta’ ritorn infurzat hija prerekwiżit biex ikun żgurat
 li din il-politika ma tkunx mhedda u biex ikun infurzat l-istat tad-dritt, li
 fih innifsu huwa essenzjali għall-ħolqien ta’ spazju ta’ libertà,
 sigurtà u ġustizzja. Il-Fond għalhekk għandu jappoġġja
 azzjonijiet ta’ Stati Membri sabiex ikun iffaċilitat ir-ritorn infurzat.
 (21)
 Huwa wkoll imperattiv għall-Fond li
 jappoġġja miżuri speċifiċi għall-persuni
 rimpatrijati fil-pajjiż ta’ ritorn sabiex ikun żgurat ritorn effettiv
 lejn il-belt jew reġjun tagħhom ta’ oriġini taħt
 kundizzjonijiet tajbin u biex ittejjeb ir-riintegrazzjoni dejjiema tagħhom
 fil-komunità tagħhom;
 (22)
 Il-ftehimiet ta’ riammissjoni tal-Unjoni huma
 komponent integrali tal-politika ta' ritorn tal-Unjoni u għodda
 ċentrali għall-ġestjoni effiċjenti tal-flussi migratorji
 peress li jiffaċilitaw ir-ritorn malajr ta’ migranti irregolari. Dawk
 il-ftehimiet huma element importanti fil-qafas tad-djalogu u l-kooperazzjoni
 ma’ pajjiżi terzi ta' oriġini u t-tranżitu ta’ migranti
 irregolari u l-implimentazzjoni tagħhom fil-pajjiżi terzi
 għandha tkun appoġġjata fl-interess ta' strateġiji ta’
 ritorn effettivi fil-livell nazzjonali u tal-Unjoni;
 (23)
 Il-Fond għandu jikkumplimenta u
 jsaħħaħ l-attivitajiet imwettqa mill-Aġenzija Ewropea
 għall-Ġestjoni tal-Kooperazzjoni Operattiva fil-Fruntieri Esterni
 tal-Istati Membri tal-Unjoni Ewropea (Aġenzija Frontex) stabbilita
 mir-Regolament tal-Kunsill (KE) Nru 2007/2004 tas-26 ta’ Ottubru 2004[16], li wieħed mill-inkarigi
 tagħha huwa li tipprovdi l-appoġġ neċessarju
 għall-organizzazzjoni ta’ operazzjonijiet ta’ ritorn konġunti
 tal-Istati Membri u tidentifika l-aħjar prattiki dwar l-akkwist ta’
 dokumenti tal-ivvjaġġar u t-tneħħija ta’ ċittadini
 minn pajjiżi terzi li jkunu preżenti illegalment fit-territorji
 tal-Istati Membri.
 (24)
 Il-Fond għandu jiġi implimentat b’rispett
 sħiħ mad-drittijiet u l-prinċipji stabbiliti fil-Karta
 tad-Drittijiet Fundamentali tal-Unjoni Ewropea. B’mod partikolari, azzjonijiet
 eliġibbli għandhom iqisu s-sitwazzjoni speċifika ta’ persuni
 vulnerabbli, b'mod partikolari, b’attenzjoni speċjali u risponsi ddedikati
 lill-minorenni mhux akkumpanjati u minorenni oħra f'riskju.
 (25)
 Miżuri f'pajjiżi terzi u fir-rigward
 tagħhom appoġġjati permezz tal-Fond għandhom jittieħdu
 f’sinerġija u koerenza ma’ azzjonijiet oħra barra l-Unjoni
 appoġġjati permezz ta' strumenti ta’ assistenza esterna tal-Unjoni,
 kemm ġeografiċi u tematiċi; B’mod partikolari,
 fl-implimentazzjoni ta’ dawn l-azzjonijiet għandha titfittex koerenza
 sħiħa mal-prinċipji u l-objettivi ġenerali tal-azzjoni
 esterna u l-politika barranija tal-Unjoni relatata mal-pajjiż jew
 ir-reġjun ikkonċernati. M’għandhomx ikunu intiżi sabiex
 jappoġġjaw azzjonijiet direttament orjentati lejn l-iżvilupp u
 għandhom jikkumplimentaw, fejn xieraq, l-assistenza finanzjarja provduta
 permezz ta' strumenti tal-għajnuna esterna. Se tiġi żgurata
 wkoll il-koerenza mal-politika umanitarja tal-Unjoni, b’mod partikolari
 fir-rigward tal-implimentazzjoni tal-assistenza ta’ emerġenza.
 (26)
 Parti kbira tar-riżorsi disponibbli taħt
 il-Fond għandha tiġi allokata b’mod proporzjonali mar-responsabbiltà
 merfugħa minn kull Stat Membru permezz tal-isforzi tiegħu
 fil-ġestjoni tal-flussi migratorji abbażi ta’ kriterji oġġettivi.
 Għal dak l-għan, għandha tintuża l-aktar dejta statistika
 reċenti disponibbli dwar il-flussi migratorji, bħalma huwa
 l-għadd ta’ applikazzjonijiet tal-ewwel ażil, l-għadd ta'
 deċiżjonijiet pożittivi li jagħtu protezzjoni
 għar-refuġjati jew sussidjarja, l-għadd ta' refuġjati
 risistemati, l-għadd ta’ ċittadini ta’ pajjiżi terzi residenti
 legalment, l-għadd ta’ ċittadini ta’ pajjiżi terzi li kisbu
 awtorizzazzjoni maħruġa minn Stat Membru sabiex jirrisjedu,
 l-għadd ta’ deċiżjonijiet ta' ritorn maħruġa
 mill-awtoritajiet nazzjonali u l-għadd ta’ ritorni effettwati[17].
 (27)
 Filwaqt li huwa xieraq li jkun allokat lil kull
 Stat Membru ammont ibbażat fuq l-aktar dejta statistika reċenti
 disponibbli, parti mir-riżorsi disponibbli taħt il-Fond għandha
 tkun imqassma wkoll għall-implimentazzjoni tal-azzjonijiet speċifiċi
 li jeħtieġu sforz kooperattiv fost l-Istati Membri u
 jiġġeneraw valur miżjud sinifikanti tal-Unjoni u
 għall-implimentazzjoni tal-Programm ta’ Risistemazzjoni u
 għall-implimentazzjoni ta' rilokazzjoni tal-Unjoni.
 (28)
 Għal dak il-għan, dan ir-Regolament għandu
 jistabbilixxi lista ta’ azzjonijiet speċifiċi eliġibbli
 għal riżorsi mill-Fond.
 Għandhom jiġu allokati ammonti addizzjonali lil
 dawk l-Istati Membri li jagħmlu impenn biex jimplimentawhom.
 (29)
 Fid-dawl tal-istabbiliment progressiv ta’ Programm
 dwar ir-Risistemazzjoni tal-Unjoni, il-Fond għandu jipprovdi assistenza
 mmirata fil-forma ta’ inċentivi finanzjarji (sommom sħiħa)
 għal kull refuġjat risistemat.
 (30)
 Bil-ħsieb li jiżdied l-impatt tal-isforzi
 ta’ risistemazzjoni tal-Unjoni biex tipprovdi protezzjoni lir-refuġjati u
 timmassimizza l-impatt strateġiku tar-risistemazzjoni permezz ta' mmirar
 aħjar għal dawk il-persuni li huma fi bżonn akbar ta’
 risistemazzjoni, għandhom ikunu formulati prijoritajiet komuni fil-livell
 tal-Unjoni fir-rigward tar-risistemazzjoni kull sentejn fuq il-bażi
 tal-kategoriji ġenerali speċifikati f'dan ir-Regolament.
 (31)
 Minħabba l-vulnerabbiltà partikolari
 tagħhom, xi kategoriji ta’ refuġjati għandhom dejjem jiġu
 inklużi fil-prijoritajiet komuni ta’ risistemazzjoni tal-Unjoni.
 (32)
 Meta jitqiesu l-ħtiġijiet ta'
 risistemazzjoni stabbiliti fil-prijoritajiet komuni ta’ risistemazzjoni
 tal-Unjoni, huwa meħtieġ ukoll li jkunu pprovduti inċentivi
 finanzjarji addizzjonali għar-risistemazzjoni ta’ persuni fir-rigward ta’
 reġjuni ġeografiċi speċifiċi u nazzjonalitajiet kif
 ukoll tal-kategoriji speċifiċi ta' refuġjati li għandhom
 jiġu risistemati, fejn ir-risistemazzjoni tkun determinata bħala
 l-aktar rispons xieraq għall-ħtiġijiet speċjali
 tagħhom.
 (33)
 Biex tiġi mtejba s-solidarjetà u tiġi
 kondiviża aħjar ir-responsabbiltà bejn l-Istati Membri, b’mod
 partikolari lejn dawk l-aktar milquta mill-flussi tal-ażil,
 mekkaniżmu simili bbażat fuq inċentivi finanzjarji għandu
 jiġi stabbilit ukoll għar-rilokazzjoni ta’ benefiċjarji ta’
 protezzjoni internazzjonali.
 (34)
 Bil-ħsieb li jitqiesu l-bidliet sinifikanti
 fil-flussi migratorji u biex jiġu indirizzati l-bżonnijiet
 tas-sistemi tal-ażil u tal-akkoljenza tal-Istati Membri, għandha
 titwettaq reviżjoni ta’ nofs it-terminu. Għal dak il-għan,
 għandha tinżamm riserva finanzjarja għad-distribuzzjoni
 fir-reviżjoni ta’ nofs it-terminu.
 (35)
 L-appoġġ ipprovdut mill-Fond ser ikun
 aktar effiċjenti u jġib valur miżjud akbar jekk numru limitat
 ta’ objettivi obbligatorji jiġu identifikati f'dan ir-Regolament li jridu
 jiġu segwiti fil-programmi mfassla minn kull Stat Membru, filwaqt li
 jitqiesu s-sitwazzjoni u l-ħtiġijiet speċifiċi tiegħu.
 (36)
 Huwa importanti għas-solidarjetà
 msaħħa li l-Fond jipprovdi appoġġ addizzjonali biex
 jiġu indirizzati sitwazzjonijiet ta’ emerġenza ta' pressjoni
 migratorja qawwija fi Stati Membri jew pajjiżi terzi jew fil-każ ta’
 influss bil-massa ta’ persuni spostati, skont id-Direttiva tal-Kunsill
 2001/55/KE tal-20 ta’ Lulju 2001 dwar l-istandards minimi sabiex tingħata
 protezzjoni temporanja fl-eventwalità ta' influss bil-massa ta' persuni
 spostati u dwar il-miżuri li jippromwovu bilanċ fl-isforzi bejn
 l-Istati Membri meta jirċievu dawn il-persuni u li jġorru
 l-konsegwenzi ta' dawn[18],
 permezz ta’ assistenza ta’ emerġenza.
 (37)
 Dan ir-Regolament għandu jiżgura
 l-kontinwazzjoni tan-Netwerk Ewropew dwar il-Migrazzjoni stabbilit
 mid-Deċiżjoni tal-Kunsill 2008/381/KE tal-14 ta’ Mejju 2008 li
 tistabbilixxi Netwerk Ewropew dwar il-Migrazzjoni[19] u jipprovdi assistenza
 finanzjarja meħtieġa għall-attivitajiet tiegħu f’konformità
 mal-objettivi u l-kompiti tiegħu kif stabbilit f’dan ir-Regolament.
 (38)
 Għandha għalhekk titħassar
 id-Deċiżjoni 2008/381/KE.
 (39)
 Fid-dawl tal-għan tal-inċentivi
 finanzjarji allokati lill-Istati Membri għar-risistemazzjoni u / jew
 ir-rilokazzjoni fil-forma ta’ somom sħaħ, u minħabba li
 jirrappreżwentaw frazzjoni żgħira tal-ispejjeż attwali, dan
 ir-Regolament għandu jipprovdi għal ċertu derogi mir-regoli dwar
 l-eliġibilità tan-nefqa.
 (40)
 Sabiex ikunu ssuplimentati jew emendati
 d-dispożizzjonijiet ta’ dan ir-Regolament dwar l-ammonti globali
 għar-risistemazzjoni u rilokazzjoni, id-definizzjoni ta’ azzjonijiet
 speċifiċi u ta' prijoritajiet komuni ta’ risistemazzjoni tal-Unjoni,
 is-setgħa ta’ adozzjoni ta’ atti skont l-Artikolu 290 tat-Trattat dwar
 il-Funzjonament tal-Unjoni Ewropea għandha tiġi ddelegata
 lill-Kummissjoni. Huwa ta’ importanza
 partikolari li l-Kummissjoni għandha twettaq konsultazzjonijiet xierqa
 matul il-ħidma preparatorja tagħha, inkluż fil-livell ta’
 esperti. Il-Kummissjoni, waqt it-tħejjija u t-tfassil ta’ atti delegati,
 għandha tiżgura trażmissjoni simultanja, fil-ħin u xierqa
 ta’ dokumenti rilevanti lill-Parlament Ewropew u lill-Kunsill.
 (41)
 Sabiex tkun żgurata l-applikazzjoni uniformi,
 effiċjenti u f'waqtha tad-dispożizzjonijiet ta’ dan ir-Regolament,
 is-setgħat ta’ implimentazzjoni għandhom jingħataw
 lill-Kummissjoni. Dawk is-setgħat għandhom jiġu
 eżerċitati skont ir-Regolament (UE) Nru 182/2011 tal-Parlament
 Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji
 ġenerali dwar il-modalitajiet ta’ kontroll mill-Istati Membri
 tal-eżerċizzju mill-Kummissjoni tas-setgħat ta’ implimentazzjoni[20].
 (42)
 Il-finanzjament mill-baġit tal-Unjoni
 għandu jikkonċentra fuq attivitajiet fejn l-intervent tal-Unjoni
 jista’ jagħti valur addizzjonali meta mqabbel ma’ azzjoni tal-Istati
 Membri biss. Peress li l-Unjoni Ewropea tinsab f'pożizzjoni aħjar
 mill-Istati Membri biex tipprovdi qafas għall-espressjoni ta’ solidarjetà
 tal-Unjoni fil-ġestjoni tal-flussi migratorji, l-appoġġ
 finanzjarju provdut taħt dan ir-Regolament għandu jikkontribwixxi
 b'mod partikolari biex jissaħħu l-kapaċitajiet nazzjonali u
 tal-Unjoni f'dan il-qasam.
 (43)
 Għall-għan tal-ġestjoni u
 l-implimentazzjoni tiegħu, il-Fondu għandu jifforma parti minn qafas
 koerenti li jikkonsisti minn dan ir-Regolament u r-Regolament (UE) Nru [.../...]
 tal-Parlament Ewropew u tal-Kunsill li jistabbilixxi dispożizzjonijiet
 ġenerali dwar il-Fond għall-Migrazzjoni u l-Ażil u dwar
 l-istrument għall-appoġġ finanzjarju għall-koperazzjoni
 tal-pulizija, il-prevenzjoni tal-kriminalità u l-ġlieda kontra
 l-kriminalità, u l-ġestjoni tal-kriżi[21].
 (44)
 Ladarba l-objettiv ta' dan ir-Regolament,
 jiġifieri li jikkontribbwixxi għal ġestjoni effettiva ta' flussi
 migratorji fl-Unjoni bħala parti mill-ispazju ta’ libertà, sigurtà u
 ġustizzja, skont il-politika komuni dwar l-ażil, il-protezzjoni
 sussidjarja u l-protezzjoni temporanja u l-politika komuni dwar
 l-immigrazzjoni, ma jistax jinkiseb b’mod suffiċjenti mill-Istati Membri u
 jista’ jinkiseb aħjar fil-livell tal-Unjoni, l-Unjoni tista’ tadotta
 miżuri, skont il-prinċipju ta' sussidjarjetà kif stabbilit
 fl-Artikolu 5 tat-Trattat dwar l-Unjoni Ewropea. Skont il-prinċipju ta’
 proporzjonalità, kif stabbilit f'dak l-Artikolu, dan ir-Regolament ma jmurx lil
 hinn minn dak li huwa meħtieġ sabiex jinkiseb dak l-objettiv.
 (45)
 Id-Deċiżjoni Nru 573/2007/KE
 tal-Parlament Ewropew u tal-Kunsill tat-23 ta’ Mejju 2007 li tistabbilixxi
 l-Fond Ewropew għar-Refuġjati għall-perijodu mill-2008 sa l-2013[22] għandha titħassar.
 (46)
 Id-Deċiżjoni Nru 575/2007/KE
 tal-Parlament Ewropew u tal-Kunsill tat-23 ta’ Mejju 2007 li tistabbilixxi
 l-Fond Ewropew għar-Ritorn għall-perjodu mill-2008 sa l-2013[23] għandha titħassar.
 (47)
 Id-Deċiżjoni tal-Kunsill 2007/435/KE
 tal-25 ta’ Ġunju 2007 li tistabbilixxi l-Fond Ewropew
 għall-Integrazzjoni ta’ ċittadini ta’ pajjiżi terzi
 għall-perjodu mill-2007 sa l-2013[24]
 għandha titħassar.
 (48)
 Skont l-Artikolu 3 tal-Protokoll dwar
 il-pożizzjoni tar-Renju Unit u l-Irlanda fir-rigward tal-ispazju ta’
 libertà, sigurtà u ġustizzja, anness mat-Trattat dwar Unjoni Ewropea u
 mat-Trattat dwar il-Funzjonament tal-Unjoni Ewropea, u mingħajr
 preġudizzju għall-Artikolu 4 ta’ dan il-Protokoll, l-Irlanda [mhijiex
 tieħu sehem fl-adozzjoni ta’ dan ir-Regolament u mhijiex marbuta minnu jew
 soġġetta għall-applikazzjoni tiegħu / innotifikat ix-xewqa tagħha
 li tieħu sehem fl-adozzjoni u l-applikazzjoni ta’ dan ir-Regolament].
 (49)
 Skont l-Artikolu 3 tal-Protokoll dwar
 il-pożizzjoni tar-Renju Unit u l-Irlanda fir-rigward tal-ispazju ta’
 libertà, sigurtà u ġustizzja, anness mat-Trattat dwar Unjoni Ewropea u mat-Trattat
 dwar il-Funzjonament tal-Unjoni Ewropea, u mingħajr preġudizzju
 għall-Artikolu 4 tal-Protokoll imsemmi, ir-Renju Unit [mhux qed jieħu
 sehem fl-adozzjoni ta’ dan ir-Regolament u mhuwiex marbut minnu jew
 soġġett għall-applikazzjoni tiegħu / innotifika x-xewqa
 tiegħu li jieħu sehem fl-adozzjoni u l-applikazzjoni ta’ dan
 ir-Regolament].
 (50)
 Skont l-Artikoli 1 u 2 tal-Protokoll dwar
 il-pożizzjoni tad-Danimarka annessi mat-Trattat dwar Unjoni Ewropea u
 mat-Trattat dwar il-Funzjonament tal-Unjoni Ewropea, id-Danimarka mhix qed
 tieħu sehem fl-adozzjoni ta’ dan ir-Regolament u mhix marbuta bih jew
 soġġetta għall-applikazzjoni tiegħu.
 ADOTTAW DAN IR-REGOLAMENT:
 KAPITOLU I
 DISPOŻIZZJONIJIET ĠENERALI
 Artikolu 1
 Skop u ambitu
 1. Dan ir-Regolament jistabbilixxi għall-perjodu
 mill-1 ta’ Jannar 2014 sal 31 ta’ Diċembru 2020 il-Fond
 għall-Migrazzjoni u l-Ażil (minn hawn ‘il quddiem ‘il-Fond’).
 2. Dan ir-Regolament jistabbilixxi:
 (a)
 l-objettivi ta’ appoġġ finanzjarju u
 l-azzjonijiet eliġibbli;
 (b)
 il-qafas ġenerali għall-implimentazzjoni
 ta’ azzjonijiet eliġibbli;
 (c)
 ir-riżorsi finanzjarji disponibbli u
 d-distribuzzjoni tagħhom;
 (d)
 il-prinċipji u l-mekkaniżmu
 għall-istabbiliment ta’ prijoritajiet komuni ta’ risistemazzjoni
 tal-Unjoni;
 (e)
 l-objettivi, il-kompiti u l-kompożizzjoni
 tan-Netwerk Ewropew dwar il-Migrazzjoni.
 3. Dan ir-Regolament jipprovdi
 għall-applikazzjoni tar-regoli stabbiliti fir-Regolament (UE) Nru .../...
 [Ir-Regolament Orizzontali].
 Artikolu 2
 Definizzjonijiet
 Għall-iskop ta’ dan ir-Regolament,
 id-definizzjonijiet li ġejjin għandhom japplikaw:
 (a)
 ‘risistemazzjoni’ tfisser il-proċess li bih,
 fuq talba mill-Kummissarju Għoli tan-Nazzjonijiet Uniti
 għar-Refuġjati (UNHCR) ibbażata fuq il-ħtieġa ta’
 persuna għall-protezzjoni internazzjonali, ċittadini ta’ pajjiżi
 terzi jew persuni mingħajr stat li jkollhom status definit
 mill-Konvenzjoni ta’ Ġinevra tat-28 ta’ Lulju 1951 u li jkunu awtorizzati
 jirresjedu bħala refuġjati f'wieħed tal-Istati Membri jkunu
 trasferiti minn pajjiż terz u stabbiliti fi Stat Membru fejn ikunu
 permessi jirresjedu b'wieħed mill-istati li ġejjin:
 (i) status ta’ refuġjat fis-sens
 tal-punt (d) tal-Artikolu 2 tad-Direttiva 2004/83/KE, jew
 (ii) status li joffri drittijiet u
 benefiċċji simili taħt liġi nazzjonali u tal-Unjoni
 bħala status ta’ refuġjat;
 (b)
 'rilokazzjoni' tfisser il-proċess li bih,
 persuni msemmija fil-punti (a) u (b) tal-Artikolu 4 (1) jiġu trasferiti
 mill-Istat Membru li tahom protezzjoni internazzjonali lejn Stat Membru
 ieħor fejn huma jingħataw protezzjoni ekwivalenti, jew persuni li
 jaqgħu taħt il-kategorija msemmija fil-punt (c) tal-Artikolu 4(1)
 jiġu trasferiti mill-Istat Membru li huwa responsabbli biex jeżamina
 l-applikazzjoni tagħhom lejn Stat Membru ieħor fejn l-applikazzjoni
 tagħhom għal protezzjoni internazzjonali tiġi eżaminata.
 (c)
 'ċittadini ta’ pajjiż terz' tfisser
 kwalunkwe persuna li ma tkunx ċittadin tal-Unjoni fis-sens tal-Artikolu 20
 (1) tat-Trattat;
 (d)
 'minorenni mhux akkumpanja' tfisser kwalunkwe
 ċittadin ta' pajjiż terz jew persuna mingħajr stat taħt
 l-età ta’ 18-il sena, li jaslu jew ikun waslu fit-territorju tal-Istati Membri
 mhux akkumpanjati minn adult responsabbli għalihom kemm bil-liġi jew
 il-prattika nazzjonali tal-Istat Membru kkonċernat, u sakemm huma ma
 jittiħdux effettivament fir-responsabbiltà ta’ tali persuna; dan jinkludi
 minorenni li jitħalla mhux akkumpanjat wara li hu/hi jkun daħal
 fit-territorju tal-Istati Membri;
 (e)
 ‘membri tal-familja’ tfisser kwalunkwe persuni li
 huma qraba dipendenti fil-linja dixxendenti jew axxendenti, inklużi tfal
 adottati, il-konjuġi, l-imsieħba mhux miżżewġa
 b’relazzjoni fit-tul attestata kif xieraq jew fi sħubija rreġistrata,
 jekk applikabbli taħt il-liġi nazzjonali tal-Istat Membru
 kkonċernat;
 (f)
 ‘sitwazzjoni ta’ emerġenza’ tfisser
 sitwazzjoni li tirriżulta minn:
 (i) pressjoni migratorja qawwija fi Stat
 Membru wieħed jew aktar karatterizzata minn fluss ta’ dħul kbir u
 sproporzjonat ta’ ċittadini ta’ pajjiżi terzi li jpoġġu
 piżijiet sinifikanti u urġenti fuq il-faċilitajiet ta’
 akkoljenza u detenzjoni, sistemi u proċeduri tal-ażil tagħhom,
 (ii) implimentazzjoni ta’ mekkaniżmi ta’
 protezzjoni temporanji fis-sens tad-Direttiva 2001/55/KE, jew
 (iii) pressjoni migratorja qawwija
 f'pajjiżi terzi fejn ir-refuġjati huma miżmuma minħabba
 avvenimenti bħal żviluppi politiċi jew kunflitti.
 Artikolu 3
 Objettivi
 1. L-objettiv ġenerali tal-Fond
 għandu jkun li jikkontribwixxi għal ġestjoni effettiva
 tal-flussi migratorji fl-Unjoni bħala parti mill-ispazju ta’ libertà,
 sigurtà u ġustizzja, skont il-politika komuni dwar l-ażil, il-protezzjoni
 sussidjarja u l-protezzjoni temporanja u l-politika komuni dwar
 l-immigrazzjoni.
 2. Fi ħdan l-objettiv ġenerali
 tiegħu, il-Fond għandu jikkontribwixxi għall-objettivi
 speċifiċi li ġejjin:
 (a)
 it-tisħiħ u l-iżvilupp tas-Sistema
 Ewropea Komuni tal-Ażil, inkluż id-dimensjoni esterna tagħha;
 Il-kisba ta' dan l-objettiv se tiġi mkejjela
 permezz ta' indikaturi, fost oħrajn, il-livell ta' titjib
 fil-kundizzjonijiet ta' akkoljenza fil-qasam tal-ażil, fil-kwalità
 tal-proċeduri tal-ażil, fil-konverġenza tar-rati ta' rikonoxximent
 fl-Istati Membri, u l-isforzi ta' risistemazzjoni mill-Istati Membri.
 (b)
 l-appoġġ ta’ migrazzjoni legali
 għall-Unjoni f’konformità mal-bżonnijiet ekonomiċi u
 soċjali tal-Istati Membri u l-promozzjoni tal-integrazzjoni effettiva ta’
 ċittadini ta’ pajjiżi terzi, inkluż dawk li jfittxu l-ażil
 u l-benefiċjarji tal-protezzjoni internazzjonali;
 Il-kisba ta' dan l-objettiv se tiġi mkejjla
 permezz ta' indikaturi, fost oħrajn, il-livell ta' parteċipazzjoni
 miżjuda ta' ċittadini ta' pajjiżi terzi fl-impjieg,
 l-edukazzjoni u f'proċessi demokratiċi.
 (c)
 sabiex jissaħħu strateġiji ta’
 ritorn ġusti u effettivi l-kapaċitajiet tal-Istati Membri b’enfasi
 fuq is-sostenibbiltà ta’ ritorn u riammissjoni effettiva fil-pajjiżi
 tal-oriġini;
 Il-kisba ta' dan l-objettiv għandha tiġi
 mkejjla permezz ta' indikaturi, fost oħrajn, in-numru ta' persuni
 rritornati.
 (d)
 it-titjib tas-solidarjetà u l-kondiviżjoni
 tar-responsabbiltà bejn l-Istati Membri, b‘mod partikolari lejn dawk l-aktar
 milquta mill-flussi migratorji u tal-ażil.
 Il-kisba ta' dan l-objettiv għandha titkejjel
 permezz ta' indikaturi, fost oħrajn, il-livell ta' għajnuna
 reċiproka miżjuda bejn l-Istati Membri inkluż permezz ta'
 kooperazzjoni prattika u rilokazzjoni.
 Artikolu 4
 Gruppi fil-mira
 1. Il-Fond għandu jikkontribbwixxi
 għall-finanzjament ta’ azzjonijiet li jimmiraw kategorija ta’ persuni
 waħda jew aktar li ġejjin:
 (a)
 kwalunkwe ċittadin ta’ pajjiż terz jew
 persuna mingħajr stat li jkollhom l-istatus definit mill-Konvenzjoni ta’
 Ġinevra u li huma permessi jirrisjedu bħala refuġjati
 f'wieħed mill-Istati Membri;
 (b)
 kwalunkwe ċittadin ta’ pajjiż terz jew
 persuna mingħajr stat li jgawdu minn forma ta' protezzjoni sussidjarja
 fis-sens tad-Direttiva 2004/83/KE;
 (c)
 kwalunkwe ċittadin ta’ pajjiż terz jew
 persuna mingħajr stat li jkunu applikaw għal waħda mill-forom
 ta’ protezzjoni imsemmija fil-punti (a) u (b);
 (d)
 kwalunkwe ċittadin ta’ pajjiż terz jew
 persuna mingħajr stat li jgawdu protezzjoni temporanja fis-sens
 tad-Direttiva 2001/55/KE;
 (e)
 kwalunkwe ċittadin ta’ pajjiż terz jew
 persuna mingħajr stat li qed jiġu jew ikunu ġew risistemati fi
 Stat Membru;
 (f)
 kwalunkwe ċittadin ta’ pajjiż terz li
 huwa residenti legalment fi Stat Membru jew li huwa fil-proċess li jikseb
 residenza legali fi Stat Membru;
 (g)
 kwalunkwe ċittadin ta’ pajjiż terz li
 jkun fit-territorju ta’ pajjiż terz, li għandu l-ħsieb li
 jemigra lejn l-Unjoni u li jikkonforma ma’ miżuri u/jew kundizzjonijiet
 ta’ qabel it-tluq speċifiċi stabbiliti fil-liġi nazzjonali,
 inklużi dawk dwar l-abbiltà li jintegraw fis-soċjetà ta’ Stat Membru;
 (h)
 kwalunkwe ċittadin ta' pajjiż terz li għadu
 ma rċeviex deċiżjoni negattiva finali fir-rigward tat-talba
 tagħhom għal permanenza, residenza legali u/jew protezzjoni
 internazzjonali fi Stat Membru u li jistgħu jagħżlu li
 jagħmlu użu mir-ritorn volontarju, sakemm ma jkunux kisbu
 nazzjonalità ġdida u ma jkunux ħallew it-territorju ta’ dak l-Istat
 Membru;
 (i)
 kwalunkwe ċittadin ta’ pajjiż terz li
 jgawdi mid-dritt ta’ permanenza, residenza legali jew forma ta' protezzjoni
 internazzjonali fis-sens tad-Direttiva 2004/83/KE jew protezzjoni temporanja
 fis-sens tad-Direttiva 2001/55/KE fi Stat Membru, u li jkun għażel li
 jagħmel użu mir-ritorn volontarju, sakemm ma jkunx kiseb nazzjonalità
 ġdida u ma jkunx ħalla t-territorju ta’ dak l-Istat Membru;
 (j)
 kwalunkwe ċittadin ta’ pajjiż terz li ma
 jissodisfax jew m’għadux jissodisfa l-kundizzjonijiet għad-dħul
 u/jew permanenza fi Stat Membru.
 2. Il-grupp fil-mira għandu jinkludi
 membri tal-familja ta’ persuni msemmija hawn fuq, fejn xieraq, u sa fejn
 japplikaw l-istess kundizzjonijiet.
 KAPITOLU II
 SISTEMA EWROPEA KOMUNI TAL-AŻIL
 Artikolu 5
 Sistemi tal-akkoljenza u l-ażil
 1. Fi ħdan l-objettiv speċifiku
 definit fil-punt (a) tal-Artikolu 3(2) u fid-dawl tal-konklużjonijiet
 maqbula tal-djalogu politiku kif previst fl-Artikolu 13 tar-Regolament (UE)
 Nru .../... [ir-Regolament Orizzontali], il-Fond għandu
 jappoġġja azzjonijiet li jimmiraw għal persuni msemmija
 fil-punti (a) sa (e) tal-Artikolu 4(1) u li għandhom x'jaqsmu, b'mod
 partikolari, ma’ wieħed jew aktar minn dawn li ġejjin:
 (a)
 provvista ta’ għajnuna materjali, edukazzjoni,
 taħriġ, servizzi ta' appoġġ, saħħa u kura
 psikoloġika;
 (b)
 provvista ta’ assistenza soċjali,
 informazzjoni jew għajnuna rigward formalitajiet amministrattivi u/jew
 ġudizzjarji u informazzjoni jew konsulenza dwar l-eżiti possibbli
 tal-proċedura tal-ażil, inkluż dwar aspetti bħal ritorn
 volontarju;
 (c)
 il-provvista ta’ għajnuna legali u assistenza
 lingwistika;
 (d)
 assistenza speċifika għal persuni
 vulnerabbli bħal minorenni, minorenni mhux akkumpanjati, persuni
 b'diżabilità, anzjani, nisa tqal, ġenituri weħidhom bi tfal minorenni,
 vittmi ta’ trafikkar, persuni b’mard fiżiku serju, mard mentali jew
 kundizzjonijiet post-trawmatiċi, u persuni li kienu soġġetti
 għal tortura, stupru jew forom serji oħra ta’ vjolenza
 psikoloġika, fiżika jew sesswali;
 (e)
 informazzjoni għall-komunitajiet lokali kif
 ukoll taħriġ għall-persunal ta’ awtoritajiet lokali, li jkunu
 qed jitħalltu ma' dawk li jintlaqgħu;
 (f)
 provvista ta’ azzjonijiet integrattivi mil-lista
 stabbilita fl-Artikolu 9(1), fejn dan ikun ikkombinat mal-akkoljenza
 tal-persuni msemmija fil-punti (a) sa (e) tal-Artikolu 4.
 2. Fl-Istati Membri l-ġodda li ser
 jidħlu fl-Unjoni mill-1 ta’ Jannar 2013 u fl-Istati Membri li
 jiltaqgħu ma’ nuqqasijiet speċifiċi, strutturali fil-qasam
 tal-infrastruttura u s-servizzi ta’ akkomodazzjoni, minbarra l-azzjonijiet
 eliġibbli elenkati fil-paragrafu 1, il-Fond jista' jappoġġja
 wkoll azzjonijiet li jimmiraw għal:
 (a)
 l-istabbiliment, l-iżvilupp u t-titjib
 tal-infrastruttura u s-servizzi ta’ akkomodazzjoni;
 (b)
 it-twaqqif ta’ strutturi amministrattivi, sistemi u
 t-taħriġ tal-persunal u awtoritajiet ġudizzjarji rilevanti biex
 jiġi żgurat aċċess bla xkiel għall-proċeduri
 tal-ażil għal persuni li jfittxu l-ażil u proċeduri
 tal-ażil effiċjenti u ta’ kwalità.
 Artikolu 6
 Kapaċità tal-Istati Membri li
 jiżviluppaw, jimmonitorjaw u jevalwaw il-politiki tal-ażil
 tagħhom
 Fi ħdan l-objettiv speċifiku definit
 fil-punt (a) tal-Artikolu 3 (2) u fid-dawl tal-konklużjonijiet maqbula
 tad-djalogu dwar il-politika kif previst fl-Artikolu 13 tar-Regolament (UE)
 Nru .../... [ir-Regolament Orizzontali], l-azzjonijiet li ġejjin,
 għandhom b'mod partikolari jkunu eliġibbli:
 (a)
 azzjonijiet li jsaħħu l-kapaċità
 tal-Istati Membri li jiġbru, janalizzaw u jxerrdu dejta u statistika dwar
 proċeduri tal-ażil, kapaċitajiet ta’ akkoljenza, azzjonijiet ta’
 risistemazzjoni u rilokazzjoni;
 (b)
 azzjonijiet li jikkontribwixxi direttament
 għall-evalwazzjoni tal-politiki dwar l-ażil,
 bħall-valutazzjonijiet nazzjonali tal-impatt, stħarriġ fost
 il-gruppi fil-mira, l-iżvilupp ta’ indikaturi u benchmarking.
 Artikolu 7
 Risistemazzjoni u rilokazzjoni
 Fi ħdan l-objettiv speċifiku definit
 fil-punti (a) u (d) tal-Artikolu 3(2) u fid-dawl tal-konklużjonijiet
 maqbula tad-djalogu dwar il-politika kif previst fl-Artikolu 13 tar-Regolament
 (UE) Nru .../... [ir-Regolament Orizzontali], il-Fond għandu, b'mod
 partikolari, jappoġġja l-azzjonijiet li ġejjin relatati
 mar-risistemazzjoni tal-persuni msemmija fil-punt (e) tal-Artikolu 4 u/jew
 ir-rilokazzjoni tal-persuni msemmija fil-punti (a), (b) u (c) tal-Artikolu
 4(1):
 (a)
 l-istabbiliment u l-iżvilupp ta’ programmi ta’
 risistemazzjoni u rilokazzjoni nazzjonali;
 (b)
 l-istabbiliment ta’ infrastruttura u servizzi
 xierqa biex tkun żgurata l-implimentazzjoni bla xkiel u effettiva ta’
 azzjonijiet ta’ risistemazzjoni u rilokazzjoni;
 (c)
 it-twaqqif ta’ strutturi, sistemi u
 taħriġ tal-persunal biex jitwettqu missjonijiet f’pajjiżi terzi
 u/jew Stati Membri oħra, biex jitwettqu intervisti, analiżi
 mediċi u ta' sigurtà;
 (d)
 il-valutazzjoni tal-każijiet ta’
 risistemazzjoni u/jew rilokazzjoni potenzjali mill-awtoritajiet kompetenti
 tal-Istati Membri, bħat-twettiq ta’ missjonijiet fil-pajjiż terz
 u/jew Stat Membru ieħor, intervisti, analiżi mediċi u ta’
 sigurtà;
 (e)
 il-valutazzjoni tas-saħħa ta’ qabel
 it-tluq u t-trattament mediku, il-provvisti ta’ materjali qabel it-tluq,
 il-miżuri ta’ informazzjoni ta’ qabel it-tluq u l-arranġamenti dwar
 l-ivvjaġġar, inkluż il-provvista ta’ servizzi ta’ skorta medika;
 (f)
 l-informazzjoni u l-assistenza mal-wasla,
 inklużi servizzi ta’ interpretazzjoni;
 (g)
 it-tisħiħ ta’ infrastruttura u servizzi
 fil-pajjiżi deżinjati għall-implimentazzjoni tal-Programmi ta’
 Protezzjoni Reġjonali.
 KAPITOLU III
 INTEGRAZZJONI TA’ ĊITTADINI TA’
 PAJJIŻI TERZI U MIGRAZZJONI LEGALI
 Artikolu 8
 Miżuri tal-immigrazzjoni u ta’
 qabel it-tluq
 Sabiex tiġi ffaċilitata
 l-migrazzjoni legali lejn l-Unjoni u sabiex jitħejjew aħjar
 il-persuni msemmija fil-punt (g) tal-Artikolu 4(1) għall-integrazzjoni
 tagħhom fis-soċjetà riċeventi fi ħdan l-objettiv
 speċifiku definit fil-punt (b) tal--Artikolu 3(2) u fid-dawl
 tal-konklużjonijiet maqbula tad-djalogu dwar il-politika kif previst
 fl-Artikolu 13 tar-Regolament (UE) Nru .../... [ir-Regolament Orizzontali],
 l-azzjonijiet li ġejjin li jseħħu fil-pajjiż ta’
 oriġini, għandhom b'mod partikolari jkunu eliġibbli:
 (a)
 kampanji b’pakketti ta’ informazzjoni u ta’
 żieda fl-għarfien, inkluż permezz ta’ komunikazzjoni faċli
 għall-utent u t-teknoloġija tal-informatika u websajts;
 (b)
 il-valutazzjoni tal-kapaċitajiet u l-kwalifiki
 u t-titjib tat-trasparenza u l-ekwivalenza tal-kapaċitajiet u l-kwalifiki
 fil-pajjiżi ta’ oriġini;
 (c)
 taħriġ vokazzjonali;
 (d)
 korsijiet komprensivi ta’ orjentazzjoni ċivika
 u tagħlim tal-lingwa.
 Artikolu 9
 Miżuri ta’ integrazzjoni
 fil-livell lokali u reġjonali
 1. Fi ħdan l-objettiv speċifiku
 definit fil-punt (b) tal-Artikolu 3(2), l-azzjonijiet eliġibbli
 għandhom isiru fil-qafas ta’ strateġiji konsistenti, implimentati
 minn organizzazzjonijiet mhux governattivi, awtoritajiet lokali u/jew
 reġjonali u ddisinjati speċifikament għall-integrazzjoni,
 fil-livell lokali u/jew reġjonali, kif xieraq, tal-persuni msemmija fil-punti
 (a) sa (g) tal-Artikolu 4(1). F’dan il-kuntest, l-azzjonijiet eliġibbli
 għandhom partikolarment jinkludu dan li ġej:
 (a)
 it-twaqqif u l-iżvilupp tat-tali
 strateġiji ta’ integrazzjoni, inkluż l-analiżi
 tal-bżonnijiet, it-titjib tal-indikaturi u l-evalwazzjoni;
 (b)
 pariri u assistenza f'oqsma
 bħall-akkomodazzjoni fi djar, mezzi ta’ sussistenza, gwida amministrattiva
 u legali, kura medika, psikoloġika u soċjali, kura tat-tfal;
 (c)
 azzjonijiet ta’ introduzzjoni ta’ ċittadini
 ta’ pajjiżi terzi fis-soċjetà riċeventi u l-azzjonijiet li
 jippermettulhom li jadattaw għaliha, biex jinfurmawhom dwar id-drittijiet
 u l-obbligi tagħhom, biex jipparteċipaw fil-ħajja ċivili u
 kulturali u biex jaqsmu l-valuri stabbiliti fil-Karta tad-Drittijiet Fundamentali
 tal-Unjoni Ewropea;
 (d)
 miżuri li jiffokaw fuq l-edukazzjoni,
 inkluż taħriġ fil-lingwa u azzjonijiet preliminari li
 jiffaċilitaw l-aċċess għas-suq tax-xogħol;
 (e)
 azzjonijiet imfassla biex jippromwovu
 l-awto-tisħiħ u li jippermettu li ċ-ċittadini ta’
 pajjiżi terzi li jipprovdu għalihom infushom;
 (f)
 azzjonijiet li jippromovu kuntatt sinifikattiv u
 djalogu kostruttiv bejn ċittadini ta’ pajjiżi terzi u s-soċjetà
 riċeventi u azzjonijiet biex tiżdied l-aċċettazzjoni
 mis-soċjetà riċeventi, inkluż permezz tal-involviment tal-midja;
 (g)
 azzjonijiet li jippromwovu kemm l-ugwaljanza
 tal-aċċess u kif ukoll l-ugwaljanza tar-riżultati fir-rigward
 tat-trattamenti ta’ ċittadini ta’ pajjiżi terzi ma' servizzi
 pubbliċi u privati, inkluż l-adattament ta’ dawn is-servizzi biex
 jittrattaw ma’ ċittadini minn pajjiżi terzi;
 (h)
 bini tal-kapaċità tal-organizzazzjonijiet ta’
 implimentazzjoni, inkluż l-iskambju ta’ esperjenza u prattiki tajba, u
 n-netwerking.
 2. L-azzjonijiet imsemmija fil-paragrafu 1
 għandhom iqisu l-ħtiġijiet speċifiċi ta’ kategoriji
 differenti ta’ ċittadini ta’ pajjiżi terzi u l-membri tal-familja
 tagħhom, inklużi dawk li jidħlu jew jirrisjedu għal
 skopijiet ta’ impjieg jew impjieg indipendenti u ta’ riunifikazzjoni
 tal-familja, il-benefiċjarji tal-protezzjoni internazzjonali, dawk li
 jfittxu l-ażil, il-persuni risistemati jew riallokati u gruppi vulnerabbli
 ta’ migranti, b'mod partikolari, minorenni, minorenni mhux akkumpanjati,
 persuni b'diżabilità, anzjani, nisa tqal, ġenituri weħidhom bi
 tfal minorenni, vittmi ta’ traffikar, u persuni li kienu soġġetti
 għal tortura, stupru jew forom serji oħra ta’ vjolenza
 psikoloġika, fiżika jew sesswali.
 3. Azzjonijiet imsemmija fil-paragrafu 1
 jistgħu jinkludu, fejn xieraq, ċittadini ta’ Stat Membru bi sfond ta’
 migrazzjoni, li jfisser li jkollhom mill-inqas ġenitur wieħed
 (jiġifieri omm jew missier) li huwa ċittadin ta’ pajjiż terz.
 4. Għall-għan
 tal-programmazzjoni u l-implimentazzjoni ta’ azzjonijiet imsemmija
 fil-paragrafu 1, is-sħubija msemmija fl-Artikolu 12 tar-Regolament (UE)
 Nru .../... [ir-Regolament Orizzontali] għandha tinkludi awtoritajiet
 deżinjati mill-Istati Membri għall-għan tal-ġestjoni
 tal-interventi tal-Fond Soċjali Ewropew.
 Artikolu 10
 Miżuri tal-bini tal-kapaċità
 Fi ħdan l-objettiv speċifiku definit
 fil-punt (b) tal-Artikolu 3(2) u fid-dawl tal-konklużjonijiet maqbula
 tad-djalogu dwar il-politika kif previst fl-Artikolu 13 tar-Regolament (UE) Nru
 .../... [ir-Regolament Orizzontali], l-azzjonijiet eliġibbli għandhom
 partikolarment jinkludu dan li ġej:
 (a)
 il-bini ta’ strateġiji li jippromwovu
 l-migrazzjoni legali bil-ħsieb li jiġi ffaċilitat
 l-iżvilupp u l-implimentazzjoni ta’ proċeduri ta’ dħul
 flessibbli, inter alia bl-appoġġ għall-kooperazzjoni bejn
 aġenziji ta’ reklutaġġ u servizzi tal-impjieg mill-Istati Membri
 u pajjiżi terzi, kif ukoll bl-appoġġ għall-Istati Membri
 fl-implimentazzjoni tagħhom tal-liġi tal-migrazzjoni tal-Unjoni,
 proċessi ta’ konsultazzjoni mal-partijiet interessati rilevanti u l-pariri
 esperti jew skambji ta' informazzjoni dwar approċċi li jimmiraw
 għal nazzjonalitajiet speċifiċi jew kategoriji ta’
 ċittadini ta’ pajjiżi terzi fir-rigward tal-ħtiġijiet
 tas-swieq tax-xogħol;
 (b)
 it-tisħiħ tal-kapaċità tal-Istati
 Membri li jiżviluppaw, jimplimentaw, jimmonitorjaw u jevalwaw
 l-istrateġiji, politiki u miżuri tal-immigrazzjoni tagħhom
 fil-livelli differenti u d-dipartimenti tal-amministrazzjonijiet,
 partikolarment it-tisħiħ tal-kapaċità tagħhom li
 jiġbru, janalizzaw u jxerrdu dejta u statistika dwar il-proċeduri u
 l-flussi migratorji, permessi ta’ residenza u l-iżvilupp ta' għodda
 ta’ monitoraġġ, skemi ta’ evalwazzjoni, indikaturi u livelli
 għall-kejl tal-kisbiet ta’ dawn l-istrateġiji;
 (c)
 kapaċitajiet interkulturali ulterjuri ta’
 organizzazzjonijiet implimentattivi li jipprovdu servizzi pubbliċi u
 privati, inklużi istituzzjonijiet edukattivi, il-promozzjoni tal-iskambju
 ta' esperjenza u prattiċi tajba, kooperazzjoni u netwerking;
 (d)
 il-bini ta’ strutturi organizzattivi sostenibbli
 għall-integrazzjoni u l-ġestjoni tad-diversità, b'mod partikolari
 permezz ta’ kooperazzjoni bejn il-partijiet interessati differenti sabiex
 uffiċjali f'diversi livelli tal-amministrazzjonijiet nazzjonali jkunu
 jistgħu jiskbu malajr informazzjoni dwar esperjenzi u l-aħjar
 prattiki f’postijiet oħra, fejn possibbli, biex jinġabru flimkien
 ir-riżorsi;
 (e)
 il-kontribuzzjoni għal proċess dinamiku
 fuq żewġ binarji ta’ interazzjoni reċiproka, li jservi ta’
 bażi għal strateġiji ta’ integrazzjoni f’livell lokali u
 reġjonali bl-iżvilupp ta’ pjattaformi għall-konsultazzjoni ta’
 ċittadini ta’ pajjiżi terzi, l-iskambju ta’ informazzjoni bejn
 il-partijiet interessati u l-pjattaformi ta’ djalogu interkulturali u
 reliġjuż bejn komunitajiet ta’ ċittadini ta' pajjiżi terzi
 u/jew bejn dawn il-komunitajiet u s-soċjetà riċeventi u/jew bejn dawk
 il-komunitajiet u l-awtoritajiet li joħolqu l-politika u li jieħdu
 ddeċiżjonijiet.
 KAPITOLU IV
 RITORN
 Artikolu 11
 Miżuri li jakkumpanjaw
 il-proċeduri ta’ ritorn
 Fi ħdan l-objettiv speċifiku definit
 fil-punt (c) tal-Artikolu 3(2) u fid-dawl tal-konklużjonijiet maqbula
 tad-djalogu dwar il-politika kif previst fl-Artikolu 13 tar-Regolament (UE) Nru
 .../... [ir-Regolament Orizzontali], il-Fond għandu jappoġġja
 azzjonijiet li jkollhom fil-mira persuni msemmija fil-punti (h) sa (j)
 tal-Artikolu 4(1) u jkunu b'mod partikolari dwar wieħed jew aktar minn
 dawn li ġejjin:
 (a)
 l-istabbiliment u t-titjib ta’ infrastruttura ta'
 akkomodazzjoni jew servizzi u kundizzjonijiet ta’ akkoljenza jew detenzjoni;
 (b)
 it-twaqqif ta’ strutturi amministrattivi, sistemi u
 t-taħriġ tal-persunal sabiex ikunu żgurati proċeduri ta’
 ritorn mingħajr xkiel;
 (c)
 il-provvista ta’ għajnuna materjali, kura
 tas-saħħa u psikoloġika;
 (d)
 il-provvista ta’ assistenza soċjali,
 informazzjoni jew għajnuna fir-rigward ta’ formalitajiet amministrattivi
 u/jew ġudizzjarji u informazzjoni jew pariri;
 (e)
 il-provvista ta’ għajnuna legali u assistenza
 lingwistika;
 (f)
 assistenza speċifika għal persuni
 vulnerabbli bħal minorenni, minorenni mhux akkumpanjati, persuni
 b'diżabilità, anzjani, nisa tqal, ġenituri weħidhom bi tfal
 minorenni, vittmi ta’ traffikar, u persuni li kienu soġġetti
 għal tortura, stupru jew forom serji oħra ta’ vjolenza
 psikoloġika , fiżika jew sesswali.
 Artikolu 12
 Miżuri ta’ ritorn
 Fi ħdan l-objettiv speċifiku definit
 fil-punt (c) tal-Artikolu 3(2) u fid-dawl tal-konklużjonijiet maqbula
 tad-djalogu dwar il-politika kif previst fl-Artikolu 13 tar-Regolament (UE) Nru
 .../... [ir-Regolament Orizzontali], il-Fond għandu jappoġġja
 azzjonijiet li jkollhom fil-mira persuni msemmija fil-punti (h) sa (j)
 tal-Artikolu 4(1) u jkunu b'mod partikolari dwar wieħed jew aktar minn dawn
 li ġejjin:
 (a)
 il-kooperazzjoni mal-awtoritajiet konsulari u
 servizzi ta’ immigrazzjoni ta’ pajjiżi terzi bil-ħsieb li jinkisbu
 d-dokumenti l-ivvjaġġar, l-iffaċilitar ta’ ripatrijazzjoni u
 l-iżgurar tar-riammissjoni;
 (b)
 miżuri ta’ ritorn volontarji u assistiti,
 inklużi eżamijiet mediċi u assistenza, arranġamenti
 għall-ivvjaġġar, kontribuzzjonijiet finanzjarji, konsulenza u
 assistenza ta’ qabel u wara r-ritorn;
 (c)
 miżuri biex jitnieda l-progress ta’
 riintegrazzjoni għall-iżvilupp personali tar-ripatrijat, bħal
 inċentivi ta’ flus, taħriġ, assistenza għal tqegħid u
 impjiegi u appoġġ fil-bidu għal attivitajiet ekonomiċi;
 (d)
 faċilitajiet u servizzi fil-pajjiżi terzi
 fl-iżgurar ta’ akkomodazzjoni temporanja xierqa u l-akkoljenza mal-wasla;
 (e)
 assistenza speċifika għal persuni
 vulnerabbli bħal minorenni, minorenni mhux akkumpanjati, persuni
 b'diżabilità, anzjani, nisa tqal, ġenituri weħidhom bi tfal
 minorenni, vittmi ta’ traffikar, u persuni li kienu soġġetti
 għal tortura, stupru jew forom serji oħra ta’ vjolenza
 psikoloġika, fiżika jew sesswali.
 Artikolu 13
 Miżuri prattiċi ta’
 kooperazzjoni u ta’ bini tal-kapaċità
 Fi ħdan l-objettiv speċifiku definit
 fil-punt (c) tal-Artikolu 3(2) u fid-dawl tal-konklużjonijiet maqbula
 tad-djalogu dwar il-politika kif previst fl-Artikolu 13 tar-Regolament (UE) Nru
 .../... [ir-Regolament Orizzontali], l-azzjonijiet li ġejjin għandhom,
 b'mod partikolari, ikunu eliġibbli:
 (a)
 azzjonijiet li jippromwovu u jsaħħu
 l-kooperazzjoni operattiva bejn is-servizzi ta’ ritorn tal-Istati Membri,
 inkluż fir-rigward ta’ kooperazzjoni ma’ awtoritajiet konsulari u servizzi
 ta’ immigrazzjoni ta’ pajjiżi terzi;
 (b)
 azzjonijiet għall-appoġġ
 tal-kooperazzjoni bejn servizzi ta’ ritorn mill-Istati Membri u l-pajjiżi
 terzi, inklużi miżuri li jimmiraw li jsaħħu
 l-kapaċitajiet ta’ pajjiżi terzi li jwettqu dawn l-attivitajiet ta’
 riammissjoni u riintegrazzjoni fil-qafas ta’ ftehimiet ta' riammissjoni;
 (c)
 azzjonijiet li jsaħħu l-kapaċità
 biex ikunu żviluppati politiki effettivi u sostenibbli ta’ ritorn, b'mod
 partikolari bl-iskambju ta’ informazzjoni dwar is-sitwazzjoni fil-pajjiżi
 ta’ ritorn, l-aħjar prattiki, il-kondiviżjoni ta’ esperjenza u
 l-ġbir flimkien ta’ riżorsi bejn l-Istati Membri;
 (d)
 azzjonijiet li jsaħħu l-kapaċità
 tal-ġbir, l-analiżi u t-tixrid ta’ dejta u statistika dwar
 proċeduri u miżuri ta’ ritorn, kapaċitajiet ta’ akkoljenza u
 detenzjoni, ritorni infurzati u volontarji, il-monitoraġġ u
 r-riintegrazzjoni;
 (e)
 azzjonijiet li jikkontribwixxu direttament
 għall-evalwazzjoni ta’ politiki dwar ir-ritorn, bħal valutazzjonijiet
 nazzjonali tal-impatt, stħarriġ fost il-gruppi fil-mira,
 l-iżvilupp ta’ indikaturi u benchmarking.
 KAPITOLU V
 QAFAS FINANZJARJU U TA’ IMPLIMENTAZZJONI
 Artikolu 14
 Riżorsi globali u
 l-implimentazzjoni
 1. Ir-riżorsi globali
 għall-implimentazzjoni ta’ dan ir-Regolament għandhom ikunu ta’ EUR 3,869
 miljun.
 2. L-approprjazzjonijiet annwali
 għall-Fond għandhom jiġu awtorizzati mill-awtorità
 baġitarja fil-limiti tal-qafas finanzjarju.
 3. Ir-riżorsi globali għandhom
 jiġu implimentati bil-mezzi li ġejjin:
 (a)
 programmi nazzjonali, skont l-Artikolu 20;
 (b)
 azzjonijiet tal-Unjoni, skont l-Artikolu 21;
 (c)
 assistenza ta’ emerġenza, skont l-Artikolu 22;
 (d)
 In-Netwerk Ewropew dwar il-Migrazzjoni, skont
 l-Artikolu 23;
 (e)
 assistenza teknika, skont l-Artikolu 24.
 4. Ir-riżorsi globali disponibbli
 taħt dan ir-Regolament għandhom jiġu implimentati taħt
 il-ġestjoni kondiviża skont [punt (b) tal-Artikolu 55(1)
 tar-Regolament Finanzjarju l-Ġdid][25],
 bl-eċċezzjoni ta’ azzjonijiet tal-Unjoni msemmija fl-Artikolu 21,
 l-assistenza ta’ emerġenza msemmija fl-Artikolu 22, in-Netwerk Ewropew
 dwar il-Migrazzjoni msemmi fl-Artikolu 23, u l-assistenza teknika msemmija
 fl-Artikolu 24.
 5. Ir-riżorsi globali għandhom
 jintużaw b’mod indikattiv kif ġej:
 (a)
 EUR 3,232 miljun għall-programmi nazzjonali
 tal-Istati Membri;
 (b)
 EUR 637 miljun għall-azzjonijiet tal-Unjoni,
 assistenza ta’ emerġenza, in-Netwerk Ewropew dwar il-Migrazzjoni u
 l-assistenza teknika tal-Kummissjoni.
 Artikolu 15
 Riżorsi għal azzjonijiet
 eliġibbli fl-Istati Membri
 1. EUR 3,232 miljun għandhom jiġu
 allokati lill-Istati Membri b’mod indikattiv kif ġej:
 (a)
 EUR 2,372 miljun kif indikat fl-Anness I; (b)
 (b)
 EUR 700 miljun ibbażati fuq il-mekkaniżmu
 ta’ distribuzzjoni għal azzjonijiet speċifiċi kif imsemmi
 fl-Artikolu 16, għall-Programm ta’ Risistemazzjoni tal-Unjoni kif imsemmi
 fl-Artikolu 17 u għar-rilokazzjoni kif imsemmi fl-Artikolu 18;
 (c)
 EUR 160 miljun fil-qafas tar-reviżjoni ta’
 nofs it-terminu u mill-perjodu mis-sena baġitarja 2018, sabiex jitqiesu
 bidliet importanti fil-flussi migratorji u/jew ikunu indirizzati
 l-ħtiġijiet speċifiċi stabbiliti mill-Kummissjoni provduti
 fl-Artikolu 19 .
 2. L-ammont imsemmi fil-punt (b) tal-paragrafu
 1għandu jappoġġja:
 (a)
 azzjonijiet speċifiċi elenkati fl-Anness
 II,
 (b)
 risistemazzjoni tal-persuni msemmija fil-punt (e)
 tal-Artikolu 4 u/jew rilokazzjoni tal-persuni msemmija fil-punti (a), (b) u (c)
 tal-Artikolu 4(1).
 Artikolu 16
 Riżorsi għal azzjonijiet
 speċifiċi
 1. Jista’ jiġi allokat lill-Istati Membri
 ammont addizzjonali kif imsemmi fil-punt (a) tal-Artikolu 15(2) sakemm ikun
 allokat bħala tali fil-programm u għandu jintużaw biex
 jimplimenta azzjonijiet speċifiċi. Dawk l-azzjonijiet
 speċifiċi huma elenkati fl-Anness II.
 2. Sabiex jitqiesu żviluppi ġodda
 ta’ politika, il-Kummissjoni għandha tingħata s-setgħa li
 tadotta atti ddelegati skont l-Artikolu 26 li tirrevedi l-Anness II fil-kuntest
 tar-reviżjoni ta’ nofs it-terminu. Fuq il-bażi tal-lista riveduta
 tal-azzjonijiet speċifiċi, l-Istati Membri jistgħu jirċievu
 ammont addizzjonali kif stipulat fil-paragrafu 1, bla ħsara
 għar-riżorsi disponibbli.
 3. L-ammonti addizzjonali kif imsemmija
 fil-paragrafi 1 u 2 għandhom jiġu allokati lill-Istati Membri
 fid-deċiżjonijiet individwali ta’ finanzjament li japprovaw jew
 jirrevedu l-programm nazzjonali tagħhom fil-kuntest tar-reviżjoni ta'
 nofs it-terminu skont il-proċedura stabbilita fl-Artikoli 14 u 15
 tar-Regolament (UE) Nru .../... [ir-Regolament Orizzontali]. Dawn l-ammonti
 għandhom jintużaw biss għall-implimentazzjoni tal-azzjonijiet
 speċifiċi.
 Artikolu 17
 Riżorsi għall-Programm ta’
 Risistemazzjoni tal-Unjoni
 1. L-Istati Membri għandhom, minbarra
 l-allokazzjoni tagħhom ikkalkolata skont il-punt (a) tal-Artikolu 15(1),
 jirċievu kull sentejn ammont addizzjonali kif stabbilit fil-punt (b)
 tal-Artikolu 15(2) li jkun ibbażat fuq is-somma sħiħa ta’ EUR
 6,000 għal kull persuna risistemata.
 2. Is-somma sħiħa msemmija
 fil-paragrafu 1 għandha tiżdied għal EUR 10,000 għal kull
 persuna risistemata skont il-prijoritajiet komuni ta’ risistemazzjoni
 tal-Unjoni stabbiliti skont il-paragrafi 3 u 4 u elenkati fl-Anness III.
 3. Il-Kummissjoni għandha tingħata
 s-setgħa li tadotta atti ddelegati skont l-Artikolu 26 biex
 tispeċifika kull sentejn il-prijoritajiet komuni ta’ risistemazzjoni
 tal-Unjoni fuq il-bażi tal-kategoriji ġenerali li ġejjin:
 –
 persuni minn pajjiż jew reġjun
 deżinjat għall-implimentazzjoni ta’ Programm ta' Protezzjoni
 Reġjonali;
 –
 persuni minn pajjiż jew reġjun li jkun
 ġie identifikat mit-tbassir ta’ risistemazzjoni tal-UNHCR u fejn l-azzjoni
 komuni tal-Unjoni jkollha impatt sinifikanti fl-indirizzar
 tal-ħtiġijiet ta’ protezzjoni;
 –
 persuni li jappartjenu għal kategorija
 speċifika li taqa’ fil-kriterji ta' risistemazzjoni tal-UNHCR.
 4. Il-gruppi vulnerabbli ta’ refuġjati li
 ġejjin għandhom f'kwalunkwe każ ikunu inklużi fil-
 prijoritajiet komuni ta’ risistemazzjoni tal-Unjoni u jikkwalifikaw
 għas-somma sħiħa provduta skont il-paragrafu 2:
 –
 in-nisa u t-tfal f'riskju,
 –
 minorenni mhux akkumpanjati,
 –
 persuni bi ħtiġijiet mediċi li
 jistgħu jiġu indirizzati biss permezz ta’ risistemazzjoni,
 –
 persuni li għandhom bżonn ta’
 risistemazzjoni ta’ emerġenza jew risistemazzjoni ta’ urġenti
 għal ħtiġijiet ta’ protezzjoni legali jew fiżika.
 5. Fejn Stat Membru jwettaq risistemazzjoni
 ta’ persuna skont aktar minn waħda mill-kategoriji msemmija fil-paragrafi
 1 u 2, huwa għandu jirċievi s-somma sħiħa għal din
 il-persuna darba biss.
 6. Il-Kummissjoni għandha tistabbilixxi
 permezz ta’ atti implimentattivi l-iskeda taż-żmien u kundizzjonijiet
 oħra ta’ implimentazzjoni relatati mal-mekkaniżmu ta’ allokazzjoni
 ta’ riżorsi għall-Programm ta' Risistemazzjoni tal-Unjoni skont
 il-proċedura msemmija fl-Artikolu 27(2).
 7. L-ammonti addizzjonali msemmija
 fil-paragrafu 1 għandhom jiġu allokati lill-Istati Membri kull
 sentejn, għall-ewwel darba fid-deċiżjonijiet individwali ta’
 finanzjament li japprovaw il-programm nazzjonali tagħhom skont il-proċedura
 stabbilita fl-Artikolu 14 tar-Regolament (UE) Nru .../... [ir-Regolament
 Orizzontali] u aktar tard fid-deċiżjoni ta’ finanzjament li ser
 tiġi annessa mad-deċiżjonijiet li japprovaw il-programm
 nazzjonali tagħhom. Dawk l-ammonti m'għandhomx jiġu trasferiti
 għal azzjonijiet oħra taħt il-programm nazzjonali.
 8. Sabiex effettivament issegwi l-objettivi
 tal-Programm ta’ Risistemazzjoni tal-Unjoni u fil-limiti tar-riżorsi
 disponibbli, il-Kummissjoni għandha tingħata s-setgħa li tadotta
 atti ddelegati skont l-Artikolu 26 biex taġġusta, jekk jitqies
 xieraq, is-somom sħaħ imsemmija fil-paragrafi 1 u 2.
 Artikolu 18
 Riżorsi għar-rilokazzjoni
 1. L-Istati Membri għandhom, minbarra
 l-allokazzjoni tagħhom ikkalkolata skont il-punt (a) tal-Artikolu 15(1),
 jirċievu, meta jitqies xieraq, ammont addizzjonali kif stabbilit fil-punt
 (b) tal-Artikolu 15(2) li jkun ibbażat fuq is-somma sħiħa ta’
 EUR 6,000 għal kull persuna rilokati minn Stat Membru ieħor.
 2. Il-Kummissjoni għandha tistabbilixxi
 l-iskeda taż-żmien u kundizzjonijiet oħra ta’ implimentazzjoni
 relatati mal-mekkaniżmu ta’ allokazzjoni tar-riżorsi
 għar-rilokazzjoni skont il-proċedura msemmija fl-Artikolu 26(2).
 3. L-ammonti addizzjonali imsemmija
 fil-paragrafu 1 għandhom jiġu allokati lill-Istati Membri fuq
 bażi regolari, għall-ewwel darba fid-deċiżjonijiet
 individwali ta’ finanzjament li japprovaw il-programm nazzjonali tagħhom
 skont il-proċedura stabbilita fl-Artikolu 14 tar-Regolament (UE) Nru .../...
 [ir-Regolament Orizzontali] Orizzontali u aktar tard fid-deċiżjoni
 ta’ finanzjament li ser tiġi annessa mad-deċiżjoni li tapprova
 l-programm nazzjonali tagħhom. Dawk l-ammonti m'għandhomx jiġu
 trasferiti għal azzjonijiet oħra taħt il-programm nazzjonali.
 4. Sabiex issegwi b’mod effettiv l-objettivi
 ta’ solidarjetà u l-kondiviżjoni tar-responsabbiltà bejn l-Istati Membri u
 fi ħdan il-limiti ta’ riżorsi disponibbli, il-Kummissjoni
 għandha tingħata s-setgħa li tadotta atti ddelegati skont
 l-Artikolu 26 biex taġġusta s-somma sħiħa msemmija
 fil-paragrafu 1.
 Artikolu 19
 Riżorsi fil-qafas
 tar-reviżjoni ta’ nofs it-terminu
 1. Sabiex talloka l-ammont indikat fil-punt
 (c) tal-Artikolu 15(1), sal-31 ta’ Mejju 2017 il-Kummissjoni għandha
 tivvaluta l-ħtiġijiet tal-Istati Membri fir-rigward tas-sistemi tal-
 ażil u l-akkoljenza tagħhom, is-sitwazzjoni tagħhom rigward il-flussi
 migratorji fil-perjodu 2014 sa 2016 u l-iżviluppi mistennija.
 Il-Kummissjoni għandha tuża
 għall-valutazzjoni tagħha, fost oħrajn, l-informazzjoni
 miġbura mill-Eurostat, in-Netwerk Ewropew dwar il-Migrazzjoni, l-EASO u
 l-analiżi tar-riskju tal-Aġenzija Frontex.
 Ibbażat fuq dik l-analiżi,
 il-Kummissjoni għandha tiddetermina l-livell ta’ ħtiġijiet
 speċifiċi fir-rigward tas-sistemi tas-ażil u l-akkoljenza u
 fir-rigward tal-pressjoni migratorja fl-Istati Membri bl-aggregazzjoni
 tal-fatturi definiti kif ġej:
 (a)
 sistemi tal-ażil u l-akkoljenza:
 (i) fattur 1 għall-ebda
 ħtiġijiet speċifiċi
 (ii) fattur 1,5 għal ħtiġijiet
 speċifiċi medji
 (iii) fattur 3 għal ħtiġijiet
 speċifiċi għolja
 (b)
 pressjoni migratorja:
 (i) fattur 1 għall-ebda pressjoni
 partikolari
 (ii) fattur 1,5 għal pressjoni
 partikolari medja
 (iii) fattur 3 għal pressjoni partikolari
 għolja
 2. Fuq il-bażi ta’ dak il-mudell,
 il-Kummissjoni għandha tiddetermina permezz ta’ atti implimentattivi
 l-Istati Membri li għandhom jirċievu ammont addizzjonali u tistabbilixxi
 matriċi ta’ distribuzzjoni għall-allokazzjoni tar-riżorsi
 disponibbli fost dawn l-Istati Membri skont il-proċedura msemmija
 fl-Artikolu 27 (3).
 Artikolu 20
 Programmi nazzjonali
 1. Taħt il-programmi, li għandhom
 jiġu eżaminati u approvati skont l-Artikolu 14 tar-Regolament (UE)
 Nru .../... [ir-Regolament Orizzontali], l-Istati Membri għandhom isegwu b'mod
 partikolari l-objettivi li ġejjin:
 (a)
 it-tisħiħ tal-istabbiliment ta’ Sistema
 Ewropea Komuni tal-Ażil bl-iżgurar tal-applikazzjoni effiċjenti
 u uniformi tal-acquis tal-Unjoni dwar l-ażil;
 (b)
 l-appoġġ għall-istabbiliment u
 l-iżvilupp ta’ Programm ta’ Risistemazzjoni tal-Unjoni bl-offerta ta’
 soluzzjonijiet dejjiema lir-refuġjati miżmuma f'pajjiżi terzi,
 b'mod partikolari skont il-prijoritajiet komuni ta’ risistemazzjoni tal-Unjoni;
 (c)
 it-twaqqif u l-iżvilupp ta’ strateġiji
 ta’ integrazzjoni f’livell lokali/reġjonali li jinkludu aspetti differenti
 tal-proċess dinamiku fuq żewġ binarji, li jindirizzaw
 ħtiġijiet speċifiċi ta’ kategoriji differenti ta’ migranti
 u l-iżvilupp ta' sħubiji effettivi bejn il-partijiet interessati
 kollha;
 (d)
 l-iżvilupp ta’ programm ta’ ritorn volontarju
 assistit inkluż komponent dwar ir-riintegrazzjoni.
 2. L-Istati Membri għandhom jiżguraw
 li l-azzjonijiet kollha appoġġjati taħt dan il-Fond huma kompatibbli
 mal-acquis tal-Unjoni dwar l-ażil u l-migrazzjoni, anke jekk ma jkunux
 marbuta minn jew soġġetti għall-applikazzjoni tal-miżuri
 rilevanti.
 Artikolu 21
 Azzjonijiet tal-Unjoni
 1. Fuq inizjattiva tal-Kummissjoni, il-Fond
 jista’ jintuża biex jiġu ffinanzjati azzjonijiet transnazzjonali jew
 azzjonijiet ta’ interess partikolari għall-Unjoni, dwar l-objettivi
 ġenerali u speċifiċi msemmija fl-Artikolu 3.
 2. Biex ikunu eliġibbli
 għall-finanzjament, l-azzjonijiet tal-Unjoni għandhom, b'mod
 partikolari, jappoġġjaw:
 (a)
 iż-żieda fil-kooperazzjoni tal-Unjoni
 fl-implimentazzjoni tal-liġi tal-Unjoni u prattiċi tajbin fil-qasam
 tal-ażil, inklużi r-risistemazzjoni u r-rilokazzjoni, il-migrazzjoni
 legali, inkluż l-integrazzjoni ta’ ċittadini ta’ pajjiżi terzi,
 u r-ritorn;
 (b)
 it-twaqqif ta’ netwerks ta' kooperazzjoni
 transnazzjonali u proġetti pilota, inklużi proġetti innovattivi,
 bbażati fuq sħubiji transnazzjonali bejn korpi li jinsabu
 f'żewġ Stati Membri jew aktar imfassla biex jistimolaw
 l-innovazzjoni, u biex jiffaċilitaw l-iskambji ta’ esperjenza u prattika
 tajba;
 (c)
 studji dwar forom ġodda possibbli ta’
 kooperazzjoni tal-Unjoni fil-qasam tal-ażil, l-immigrazzjoni,
 l-integrazzjoni u r-ritorn u l-liġi rilevanti tal-Unjoni, it-tixrid u
 l-iskambju ta’ informazzjoni dwar l-aħjar prattiċi u l-aspetti
 l-oħra kollha tal-ażil, l-immigrazzjoni, l-integrazzjoni u l-politika
 dwar ir-ritorn, inkluż il-komunikazzjoni korporattiva dwar
 il-prijoritajiet politiċi tal-Unjoni;
 (d)
 l-iżvilupp u l-applikazzjoni mill-Istati
 Membri ta’ għodod statistiċi komuni, metodi u indikaturi
 għall-kejl ta’ żviluppi tal-politika fil-qasam tal-ażil,
 il-migrazzjoni legali u l-integrazzjoni u r-ritorn;
 (e)
 l-appoġġ ta' tħejjija,
 monitoraġġ, amministrattiv u tekniku, l-iżvilupp ta'
 mekkaniżmu ta' evalwazzjoni, meħtieġ biex jiġu implimentati
 l-politiki dwar l-ażil u l-immigrazzjoni;
 (f)
 kooperazzjoni ma’ pajjiżi terzi, b’mod
 partikolari fil-qafas tal-implimentazzjoni ta’ ftehimiet ta’ riammissjoni,
 sħubiji ta’ mobilità u l-programmi ta’ protezzjoni reġjonali.
 3. L-azzjonijiet imsemmija f’dan l-Artikolu
 għandhom jiġu implimentati skont l-Artikolu 7 tar-Regolament (UE) Nru
 .../... [ir-Regolament Orizzontali].
 Artikolu 22
 Assistenza ta’ emerġenza
 1. Il-Fond għandu jipprovdi assistenza
 finanzjarja biex jindirizza ħtiġijiet urġenti u
 speċifiċi fil-każ ta' sitwazzjoni ta’ emerġenza.
 2. L-assistena ta’ emerġenza għandha
 tiġi implimentata skont l-Artikolu 8 tar-Regolament (UE) Nru .../...
 [ir-Regolament Orizzontali].
 Artikolu 23
 Netwerk Ewropew dwar il-Migrazzjoni
 1. Il-Fond għandu jappoġġja
 n-Netwerk Ewropew dwar il-Migrazzjoni u jipprovdi riżorsi finanzjarji
 meħtieġa għall-attivitajiet u l-iżvilupp futur tiegħu.
 2. L-objettiv tan-Netwerk Ewropew dwar
 il-Migrazzjoni għandu jkun:
 (a)
 li jservi bħala kunsill konsultattiv
 tal-Unjoni għall-migrazzjoni u l-ażil permezz ta’ koordinazzjoni u
 kooperazzjoni f’livell kemm nazzjonali u tal-Unjoni mar-rappreżentanti
 tal-Istati Membri, id-dinja akkademika, is-soċjetà ċivili, gruppi ta’
 riflessjoni u entitajiet tal-Unjoni/internazzjonali oħra;
 (b)
 li jissodisfa l-ħtiġijiet ta’
 informazzjoni dwar il-migrazzjoni u l-ażil ta' istituzzjonijiet tal-Unjoni
 u tal-Istati Membri billi jipprovdi informazzjoni aġġornata,
 oġġettiva, affidabbli u komparabbli dwar il-migrazzjoni u l-ażil,
 sabiex jappoġġja t-tfassil tal-politika fl-Unjoni Ewropea f’dawn
 l-oqsma;
 (c)
 li jipprovdi lill-pubbliku ġenerali
 bl’informazzjoni msemmija fil-punt (b).
 3. Biex jilħaq l-objettiv tiegħu,
 in-Netwerk Ewropew dwar il-Migrazzjoni għandu:
 (a)
 jiġbor u jiskambja dejta u informazzjoni
 aġġornata, oġġettiva, affidabbli u komparabbli minn firxa
 wiesgħa ta’ sorsi, inkluż f’laqgħat, b'mezzi elettroniċi,
 permezz ta’ studji komuni u permezz ta’ mistoqsijiet ad hoc;
 (b)
 iwettaq analiżi tad-dejta u l-informazzjoni
 msemmija fil-punt (a), inkluż it-titjib tal-komparabilità, u jipprovdiha
 f'format faċilment aċċessibbli b’mod partikolari għal dawk
 li jfasslu l-politika;
 (c)
 jipproduċi u jippubblika rapporti
 perjodiċi dwar is-sitwazzjoni dwar il-migrazzjoni u l-ażil fl-Unjoni
 u l-Istati Membri;
 (d)
 permezz tal-provvista tal-informazzjoni
 miġbura minnu, iservi bħala referenza għall-pubbliku
 ġenerali għal informazzjoni oġġettiva, imparzjali dwar
 il-migrazzjoni u l-ażil.
 4. In-Netwerk Ewropew dwar il-Migrazzjoni,
 l-EASO u l-Aġenzija Frontex għandhom jiżguraw li l-attivitajiet
 rispettivi tagħhom ikunu konsistenti u koordinati.
 5. In-Netwerk Ewropew dwar il-Migrazzjoni
 għandu jkun kompost minn:
 (a)
 il-Kummissjoni, li għandha tikkoordina
 l-ħidma tan-Netwerk Ewropew dwar il-Migrazzjoni, u tiżgura, b'mod
 partikolari, li tirrifletti b'mod xieraq il-prijoritajiet politiċi
 tal-Unjoni fil-qasam tal-migrazzjoni u l-ażil;
 (b)
 Bord ta’ Tmexxija biex jipprovdi gwida politika fuq
 u japprova l-attivitajiet tan-Netwerk Ewropew dwar il-Migrazzjoni, li
 jikkonsisti mill-Kummissjoni flimkien ma’ esperti wieħed minn Stati
 Membri, il-Parlament Ewropew u minn entitajiet oħra rilevanti;
 (c)
 Punti ta’ Kuntatt Nazzjonali deżinjati
 mill-Istati Membri, kull wieħed jikkonsisti minn tal-inqas tliet esperti
 li kollettivament ikollhom kompetenza fil-qasam tal-ażil u l-migrazzjoni,
 li jkopru l-aspetti ta' tfassil tal-politika liġi, riċerka u
 statistika, u li għandhom jikkoordinaw u jipprovdu l-kontribuzzjonijiet
 nazzjonali għall-attivitajiet imsemmija fl-Artikolu 19(1) sabiex ikollhom
 kontributi mill-partijiet interessati kollha rilevanti;
 (d)
 entitajiet oħra rilevanti fil-livell
 nazzjonali u tal-Unjoni fil-qasam tal-migrazzjoni u l-ażil.
 6. Il-Kummissjoni għandha tistabbilixxi
 permezz ta’ atti implimentattivi r-regoli dettaljati għall-funzjonament
 tan-Netwerk Ewropew dwar il-Migrazzjoni skont il-proċedura msemmija
 fl-Artikolu 27(2).
 7. L-ammont disponibbli
 għan-Netwerk Ewropew dwar il-Migrazzjoni taħt l-approprjazzjonijiet
 annwali tal-Fond u l-programm ta’ ħidma li jistabbilixxi l-prijoritajiet
 għall-attivitajiet tiegħu għandhom ikunu adottati skont
 il-proċedura msemmija fl-Artikolu 27(3) u, jekk possibbli, ikkumbinat
 mal-programm ta' ħidma ta' azzjonijiet tal-Unjoni u l-għajnuna
 għall-emerġenza..
 8. Assistenza finanzjarja provduta
 għall-attivitajiet tan-Netwerk Ewropew dwar il-Migrazzjoni għandha
 tieħu l-forma ta' għotjiet lill-Punti ta’ Kuntatt Nazzjonali u
 kuntratti pubbliċi kif xieraq, f’konformità mar-Regolament Finanzjarju.
 Artikolu 24
 Assistenza teknika
 1. Fuq inizjattiva u/jew f'isem
 il-Kummissjoni, sa EUR 2,5 miljun tal-Fond għandu jintuża annwalment
 għall-assistenza teknika skont l-Artikolu 10 tar-Regolament (UE) Nru .../...
 [ir-Regolament Orizzontali].
 2. Fuq inizjattiva ta’ Stat Membru, il-Fond
 għandu jikkontribwixxi sa 5% tal-ammont totali allokat lill-Istat Membru
 għall-assistenza teknika taħt il-programm nazzjonali skont l-Artikolu
 20 tar-Regolament (UE) Nru .../... [ir-Regolament Orizzontali].
 KAPITOLU VI
 DISPOŻIZZJONIJIET FINALI
 Artikolu 25
 Dispożizzjonijiet
 speċifiċi dwar somom sħaħ għar-risistemazzjoni u
 r-rilokazzjoni
 Permezz ta’ deroga mir-regoli dwar
 l-eliġibilità tan-nefqa stabbiliti fl-Artikolu 18 tar-Regolament (UE) Nru
 .../... [ir-Regolament Orizzontali], b'mod partikolari rigward is-somom
 sħaħ u r-rati fissi, is-somom sħaħ allokati lill-Istati
 Membri għar-risistemazzjoni u/jew ir-rilokazzjoni skont dan ir-Regolament
 għandhom ikunu:
 –
 eżentati mill-obbligu li jridu jkunu
 bbażati fuq dejta statistika jew storika; u
 –
 mogħtija sakemm il-persuna li fir-rigward
 tagħha tiġi allokata s-somma sħiħa kienet effettivament
 risistemata u/jew riallokata skont dan ir-Regolament.
 Artikolu 26
 Eżerċizzju tad-delega
 1. Is-setgħa ta’ adozzjoni ta’ atti
 ddelegati hija mogħtija lill-Kummissjoni suġġett
 għall-kondizzjonijiet stabbiliti f’dan l-Artikolu..
 2. Id-delega ta’ setgħat imsemmija f'dan
 ir-Regolament hija mogħtija lill-Kummissjoni għal perjodu ta’ 7 snin
 mid-data tad-dħul fis-seħħ ta' dan ir-Regolament. Id-delega ta'
 setgħat għandha tiġi estiża b'mod taċitu għal
 perjodi ta’ żmien identiċi, ħlief jekk il-Parlament Ewropew jew
 il-Kunsill joġġezzjonaw għal tali estensjoni mhux iktar tard
 minn tliet xhur qabel it-tmiem ta’ kull perjodu.
 3. Id-delega tas-setgħat imsemmija f'dan
 ir-Regolament tista’ tiġi revokata fi kwalunkwe ħin mill-Parlament
 Ewropew jew mill-Kunsill. Deċiżjoni ta' revoka għandha ttemm id-delega
 ta’ setgħat speċifikata f'dik id-deċiżjoni. Din
 għandha tidħol fis-seħħ fil-jum wara l-pubblikazzjoni
 tad-deċiżjoni f’Il-Ġurnal Uffiċjali tal-Unjoni Ewropea jew
 f'data aktar tard speċifikata fih. M'għandiex taffettwa l-validità
 ta’ kwalunkwe atti delegati diġà fis-seħħ.
 4. Hekk kif tadotta att iddelegat,
 il-Kummissjoni għandha tinnotifikah simultanjament lill-Parlament Ewropew
 u lill-Kunsill.
 5. Att iddelegat adottat skont dan
 ir-Regolament għandu jidħol fis-seħħ biss jekk ma
 tiġix espressa oġġezzjoni mill-Parlament Ewropew jew
 mill-Kunsill fi żmien perjodu ta’ xahrejn min-notifika ta’ dak l-att
 lill-Parlament Ewropew u lill-Kunsill jew jekk, qabel ma jiskadi dak
 il-perjodu, il-Parlament Ewropew u l-Kunsill ikunu t-tnejn informaw
 lill-Kummissjoni li mhumiex sejrin joġġezzjonaw. Dak
 il-perjodu għandu jiġi estiż b'xahrejn fuq l-inizjattiva
 tal-Parlament Ewropew jew tal-Kunsill.
 Artikolu 27
 Proċedura tal-Kumitat
 1. Il-Kummissjoni għandha tkun
 megħjuna mill-Kumitat komuni ‘Ażil, Migrazzjoni u Sigurtà’ stabbilit
 mill-Artikolu 53(1) tar-Regolament (UE) Nru .../... [ir-Regolament Orizzontali].
 2. Meta jsir riferiment għal dan
 il-paragrafu, għandu japplika l-Artikolu 4 tar-Regolament (UE) Nru
 182/2011.
 3. Meta jsir riferiment għal dan
 il-paragrafu, għandu japplika l-Artikolu 5 tar-Regolament (UE) Nru
 182/2011.
 Artikolu 28
 Reviżjoni
 Fuq il-bażi ta’ proposta
 mill-Kummissjoni, il-Parlament Ewropew u l-Kunsill għandhom jirrevedu dan
 ir-Regolament sat-30 ta’ Ġunju 2020 l-aktar tard.
 Artikolu 29
 Applikabbiltà tar-Regolament (UE) Nru
 .../... [ir-Regolament Orizzontali]
 Id-dispożizzjonijiet tar-[Regolament(EU)
 Nru .../...] għandhom japplikaw għal dan il-Fond.
 Artikolu 30
 Revoka
 Id-Deċiżjonijiet li ġejjin
 għandhom ikunu revokati b’effett mill-1 ta’ Jannar 2014:
 (a)
 Id-Deċiżjoni Nru 573/2007/KE;
 (b)
 Id-Deċiżjoni Nru 575/2007/KE;
 (c)
 Id-Deċiżjoni 2007/435/KE;
 (d)
 Id-Deċiżjoni 2008/381/KE.
 Artikolu 31
 Dispożizzjonijiet
 tranżitorji
 1. Dan ir-Regolament m’għandux jaffettwa
 l-kontinwità jew il-modifika, inkluż il-kanċellazzjoni totali jew
 parzjali, tal-proġetti u l-programmi annwali kkonċernati,
 sal-għeluq tagħhom, jew tal-assistenza approvata mill-Kummissjoni
 abbażi tad-Deċiżjonijiet Nru 573/2007/KE, Nru 575/2007/KE u
 2007/435/KE jew kwalunkwe leġiżlazzjoni oħra li tapplika
 għal dik l-assistenza fil-31 ta’ Diċembru 2013.
 Dan ir-Regolament m’għandux jaffettwa
 l-kontinwità jew il-modifika, inkluż il-kanċellazzjoni totali jew
 parzjali, tal-appoġġ finanzjarju approvat mill-Kummissjoni fuq
 il-bażi tad-Deċiżjoni 2008/381/KE jew kwalunkwe
 leġiżlazzjoni oħra li tapplika għal dik l-assistenza fil-31
 ta’ Diċembru 2013.
 2. Meta jiġu adottati
 deċiżjonijiet dwar il-kofinanzjament taħt dan ir-Regolament,
 il-Kummissjoni għandha tqis il-miżuri adottati fuq il-bażi
 tad-Deċiżjonijiet Nru 573/2007/KE, Nru 575/2007/KE, 2007/435/KE u
 2008/381/KE ta’ qabel [data tal-pubblikazzjoni fil-Ġurnal Uffiċjali]
 li jkollhom riperkussjonijiet finanzjarji matul il-perjodu kopert minn dak
 il-kofinanzjament.
 3. Is-somom iddedikati
 għall-kofinanzjament approvati mill-Kummissjoni bejn l-1 Jannar 2011 u
 l-31 ta’ Diċembru 2013 li għalihom id-dokumenti meħtieġa
 għall-għeluq tal-azzjonijiet ma jkunux intbagħtu
 lill-Kummissjoni sad-data tal-iskadenza għas-sottomissjoni tar-rapport
 finali għandhom jiġu diżimpenjati awtomatikament
 mill-Kummissjoni sat-31 ta’ Diċembru 2017, filwaqt li jagħtu lok
 għall-ħlas lura ta' ammonti mħallsin indebitament.
 4. L-ammonti relatati mal-azzjonijiet li jkunu
 ġew sospiżi minħabba l-proċedimenti legali jew l-appelli
 amministrattivi b’effett ta' sospensjoni m'għandhomx jitqiesu fil-kalkolu
 tal-ammont tad-diżimpenn awtomatiku.
 Artikolu 32
 Dħul fis-seħħ u
 applikazzjoni
 Dan ir-Regolament għandu jidħol
 fis-seħħ fil-jum wara dak tal-pubblikazzjoni tiegħu f’Il-Ġurnal
 Uffiċjali tal-Unjoni Ewropea.
 Dan ir-Regolament għandu jorbot
 fl-intier tiegħu u japplika direttament fl-Istati Membri skont
 it-Trattati.
 Magħmul fi Brussell,
 Għall-Parlament Ewropew Għall-Kunsill
 Il-President Il-President
 ANNESS I
 Analiżi tal-ammonti multiannwali
 indikattiva għal kull Stat Membru għall-2014-2020
 ANNESS II
 Lista tal-azzjonijiet
 speċifiċi skont l-Artikolu 16
 (1)
 L-istabbiliment u l-iżvilupp fl-Unjoni ta’
 ċentri tat-tranżitu u l-ipproċessar għar-refuġjati,
 b’mod partikolari għall-appoġġ ta’ operazzjonijiet ta’
 risistemazzjoni f’kooperazzjoni mal-UNHCR
 (1)
 Approċċi ġodda, f'kooperazzjoni
 mal-UNHCR, dwar aċċess għal proċeduri tal-ażil li
 jkollhom fil-mira pajjiżi ewlenin ta’ tranżitu bħal programmi
 ta’ protezzjoni għal gruppi partikolari jew ċertu proċeduri
 għall-eżaminazzjoni ta’ applikazzjonijiet għall-ażil
 (2)
 Inizjattivi konġunti fost l-Istati Membri
 fil-qasam tal-integrazzjoni, bħal eżerċizzji ta’ benchmarking,
 reviżjonijiet minn pari jew l-ittestjar ta’ moduli Ewropej,
 pereżempju dwar il-ksib ta’ kapaċitajiet lingwistiċi jew
 l-organizzazzjoni ta’ programmi introduttorji
 (3)
 Inizjattivi konġunti mmirati lejn
 l-identifikazzjoni u l-implimentazzjoni ta’ approċċi ġodda li
 jikkonċernaw il-proċeduri tal-ewwel laqgħa u l-istandards ta’
 protezzjoni tal-minorenni mhux akkumpanjati
 (4)
 Operazzjonijiet ta’ ritorn konġunti,
 inklużi azzjonijiet konġunti dwar l-implimentazzjoni ta’ ftehimiet
 ta’ riammissjoni tal-Unjoni
 (5)
 Proġetti ta’ riintegrazzjoni konġunti
 fil-pajjiżi ta’ oriġini bil-ħsieb għal ritorn sostenibbli,
 kif ukoll azzjonijiet konġunti sabiex jissaħħu
 l-kapaċitajiet ta’ pajjiżi terzi biex jimplimentaw ftehimiet ta’
 riammissjoni tal-Unjoni
 (6)
 Inizjattivi konġunti mmirati biex jirrestawraw
 l-unità tal-familja u r-riintegrazzjoni ta’ minorenni mhux akkumpanjati
 fil-pajjiżi ta’ oriġini tagħhom
 (7)
 It-twaqqif ta’ ċentri tal-migrazzjoni konġunti
 f’pajjiżi terzi, kif ukoll proġetti konġunti
 għall-promozzjoni tal-kooperazzjoni bejn aġenziji ta’
 reklutaġġ u servizzi tal-impjieg mill-Istati Membri u l-pajjiżi
 terzi
 ANNESS III
 Lista ta’ prijoritajiet komuni ta’
 risistemazzjoni tal-Unjoni għall-2014-2015
 (1)
 Il-Programm ta’ Protezzjoni Reġjonali
 fl-Ewropa tal-Lvant (il-Bjelorussja, il-Moldova, l-Ukraina)
 (2)
 Il-Programm ta’ Protezzjoni Reġjonali fil-Qarn
 tal-Afrika (Ġibuti, il-Kenja, il-Jemen)
 (3)
 Il-Programm ta’ Protezzjoni Reġjonali
 fl-Afrika ta’ Fuq (l-Eġittu, il-Libja, it-Tuneżija)
 (4)
 Ir-refuġjati fir-reġjun tal-Lvant
 tal-Afrika / L-Għadajjar il-Kbar
 (5)
 Ir-refuġjati Iraqqini fis-Sirja, il-Libanu u
 l-Ġordan
 (6)
 Ir-refuġjati Iraqqini fit-Turkija
 DIKJARAZZJONI FINANZJARJA
 LEĠIŻLATTIVA
 1. QAFAS TAL-PROPOSTA/INIZJATTIVA
 1.1. Titolu tal-proposta/inizjattiva
 1.2. Il-qasam/l-oqsma
 tal-politika kkonċernata/i fl-istruttura tal-ABM/ABB
 1.3. Natura
 tal-proposta/inizjattiva
 1.4. Objettiv/i
 1.5. Bażi
 għall-proposta/inizjattiva
 1.6. It-tul
 taż-żmien u l-impatt finanzjarju
 1.7. Metodu/i
 ta’ ġestjoni previst/i
 2. MIŻURI TA’
 ĠESTJONI
 2.1. Regoli
 tal-monitoraġġ u r-rappurtar
 2.2. Sistema
 ta’ ġestjoni u ta’ kontroll
 2.3. Miżuri
 għall-prevenzjoni tal-frodi u ta' irregolaritajiet
 3. STIMA TAL-IMPATT FINANZJARJU
 TAL-PROPOSTA/INIZJATTIVA
 3.1. Intestatura/i
 tal-qafas finanzjarju multiannwali u l-linja/i baġitarja/i tan-nefqa
 affettwata/i
 3.2. Impatt
 stmat fuq in-nefqa
 3.2.1. Sinteżi
 tal-impatt stmat fuq in-nefqa
 3.2.2. Impatt
 stmat fuq l-approprjazzjonijiet operattivi
 3.2.3. Impatt
 stmat fuq approprjazzjonijiet ta’ natura amministrattiva
 3.2.4. Kompatibbiltà
 mal-qafas finanzjarju multiannwali attwali
 3.2.5. Parteċipazzjoni
 ta’ parti terza fil-finanzjament
 3.3. Impatt stmat fuq id-dħul
 DIKJARAZZJONI FINANZJARJA
 LEĠIŻLATTIVA
 1.
 QAFAS TAL-PROPOSTA/INIZJATTIVA
 1.1.
 Titolu tal-proposta/inizjattiva
 Komunikazzjoni
 "Il-Bini ta’ Ewropa miftuħa u sikura: il-baġit tal-affarijiet
 interni għall-2014-2020";
 Proposta
 għal Regolament li jistabbilixxi dispożizzjonijiet ġenerali dwar
 il-Fond għall-Migrazzjoni u l-Ażil u dwar l-istrument
 għall-appoġġ finanzjarju għall-kooperazzjoni tal-pulizija,
 il-prevenzjoni tal-kriminalità u l-ġlieda kontra l-kriminalità, u
 l-ġestjoni tal-kriżi;
 Proposta
 għal Regolament li jistabbilixxi l-Fond għall-Migrazzjoni u
 l-Ażil.
 1.2.
 Il-qasam/l-oqsma tal-politika kkonċernata/i
 fl-istruttura tal-ABM/ABB[26]
 Attwalment
 Intestatura 3, Titolu 18 - L-Affarijiet Interni
 Perspettivi
 Finanzjarji Multiannwali Futuri: Intestatura 3 (Sigurt u ċittadinanza) –
 "Il-Fond għall-Migrazzjoni u l-Ażil"
 Natura tal-proposta/inizjattiva
 þ Il-proposta/inizjattiva
 hija relatata ma’ azzjoni ġdida (finanzjament tal-affarijiet
 interni għall-perjodu 2014-2020)
 ̈ Il-proposta/inizjattiva
 hija relatata ma’ azzjoni ġdida li ssegwi proġett pilota/azzjoni
 preparatorja[27]
 ̈ Il-proposta/inizjattiva
 hija relatata mal-estensjoni ta’ azzjoni eżistenti
 ̈ Il-proposta/inizjattiva
 hija relatata ma' azzjoni diretta mill-ġdid lejn azzjoni ġdida
 1.3.
 Objettivi
 1.3.1.
 L-objettiv/i strateġiku/ċi multiannwali
 tal-Kummissjoni fil-mira tal-proposta/inizjattiva
 Il-mira finali
 tal-politiki tal-affarijiet interni hija sabiex tinħoloq żona
 mingħajr fruntieri interni fejn iċ-ċittadini tal-UE u
 ċittadini ta’ pajjiżi terzi jistgħu jidħlu,
 jiċċirkolaw, jgħixu u jaħdmu, fil-waqt illi ġibu ideat
 ġodda, kapital, għarfien u innovazzjoni jew jimlew il-lakuni
 fis-swieq tax-xogħol nazzjonali, kunfidenti li d-drittijiet tagħhom
 ikunu rispettati bis-sħiħ u s-sigurtà tagħhom assigurata.
 Kooperazzjoni ma’ pajjiżi li mhumiex fl-UE u organizzazzjonijiet
 internazzjonali hija kruċjali sabiex jinkiseb dan l-għan.
 L-importanza
 dejjem tikber tal-politiki dwar l-affarijiet interni ġiet ikkonfermata
 mill-Programm ta' Stokkolma u l-Pjan ta' Azzjoni tiegħu, li
 l-implementazzjoni tiegħu hija prijorità strateġika
 għall-ħames snin li ġejjin u jkopri oqsma bħall-migrazzjoni
 (migrazzjoni legali u integrazzjoni; l-ażil; il-migrazzjoni irregolari u
 r-ritorn), is-sigurtà (il-prevenzjoni ta' u l-ġlieda kontra
 t-terroriżmu u l-kriminalità organizzata; il-kooperazzjoni tal-pulizija) u
 l-ġestjoni tal-fruntieri esterni (inkluż il-politika dwar
 il-viża), kif ukoll id-dimensjoni esterna ta' dawn il-politiki. It-Trattat
 ta’ Lisbona jippermetti wkoll li l-Unjoni turi ambizzjoni akbar fir-rispons
 għat-tħassib ta’ kuljum taċ-ċittadini fl-ispazju ta’
 libertà, sigurtà u ġustizzja. Prijoritajiet ta’ politiki tal-affarijiet
 interni, b’mod partikolari l-integrazzjoni ta’ ċittadini ta’ pajjiżi
 terzi, għandhom jidhru ukoll fil-kuntest tas-seba’ inizjattivi ewlenin
 ippreżentati fl-Istrateġija Ewropa 2020 li jimmiraw sabiex
 jgħinu lill-UE sabiex tegħleb il-kriżi finanzjarja u ekonomika
 attwali u tikseb tkabbir intelliġenti, sostenibbli u inklużiv.
 Il-Fond
 għall-Migrazzjoni u l-Ażil se jipprovdi l-assistenza finanzjarja
 meħtieġa sabiex jaqilbu l-objettivi tal-affarijiet interni tal-Unjoni
 f’riżultati tanġibbli.
 1.3.2.
 Objettiv/i speċifiku/i u attività/ajiet
 ABM/ABB ikkonċernata/i
 IL-FOND
 GĦALL-MIGRAZZJONI U L_AŻIL
 (a) isaħħaħ
 u jiżviluppa s-Sistema Ewropea Komuni tal-Ażil, inkluż
 id-dimensjoni esterna tagħha;
 (b) jappoġġja
 migrazzjoni legali lejn l-Unjoni f’konformità mal-ħtiġijiet
 ekonomiċi u soċjali tal-Istati Membri u jippromwovi l-integrazzjoni
 effettiva ta’ ċittadini ta’ pajjiżi terzi, inkluż ta’ dawk li
 jfittxu l-ażil u benefiċjarji ta’ protezzjoni internazzjonali;
 (c) itejjeb
 il-kapaċitajiet tal-Istati Membri sabiex jippromwovu strateġiji ta’
 ritorn ġusti u effettivi, b’enfasi fuq is-sostenibbiltà ta’ ritorn u
 riammissjoni effettiva fil-pajjiżi tal-oriġini;
 (d) itejjeb
 is-solidarjetà u l-kondiviżjoni tar-responsabbiltà bejn l-Istati Membri,
 b'mod partikolari lejn dawk l-aktar milquta mill-flussi migratorji u
 tal-ażil.
 Attivitajiet
 ABB attwali kkonċernati: 18.03 (il-Fond Ewropew
 għar-Refuġjati, il-miżuri ta’ emerġenza u l-Fond Ewropew
 għall-Integrazzjoni ta’ Ċittadini ta’ Pajjiżi Terzi) u 18.02
 (safejn huwa kkonċernat il-Fond Ewropew għar-Ritorn).
 1.3.3.
 Riżultat/i mistenni/ija u impatt
 Speċifika
 l-effetti li l-proposta/inizjattiva għandu jkollha fuq
 il-benefiċjarji/gruppi mmirati.
 L-effetti
 tal-proposta fuq il-benefiċjarji/gruppi fil-mira jiġu deskritti
 f'aktar dettall fit-Taqsima 4.1.2 tal-Valutazzjoni tal-Impatt.
 B’mod
 ġenerali, is-simplifikazzjoni introdotta fil-livelli kollha
 tal-proċess ta’ finanzjament u f’kull metodi ta’ ġestjoni se jkollha
 benefiċċju ċar fuq il-proċessi li taħthom
 l-appoġġ finanzjarju se jiġi ġestit.
 Il-benefiċjarji
 ewlenin tal-appoġġ finanzjarju għall-ażil u l-migrazzjoni
 se jkunu d-dipartimenti tal-Istati Membri responsabbli
 għall-implimentazzjoni ta’ acquis jew politiki rilevanti kif ukoll
 organizzazzjonijiet internazzjonali jew NGOs li qed jaħdmu fil-qasam
 tal-ażil u l-migrazzjoni (proċeduri ta’ ammissjoni, miżuri ta’
 integrazzjoni u operazzjonijiet ta’ ritorn).
 Il-gruppi
 fil-mira li jibbenefikaw mit-tibdil huma dawk l-jfittxu l-ażil,
 benefiċjarji ta' protezzjoni internazzjonali, refuġjati risistemati u
 ċittadini ta' pajjiżi terzi oħra li qed jaslu fl-UE għal
 diversi raġunijiet u li għandhom ħtiġijiet differenti
 (eż. ekonomiċi, riunifikazzjoni tal-familja, minorenni mhux
 akkumpanjati, eċċ). Ikun aktar faċli li jintlaħqu dawn
 il-gruppi fil-mira minħabba li l-għaqda ta’ azzjonijiet differenti li
 jikkonċernaw il-ġestjoni ta’ migrazzjoni f’Fond wieħed tirrendi
 l-aċċess għall-finanzjament aktar faċli (awtorità
 responsabbli waħda, viżibbiltà aħjar u ambitu aktar ċar ta’
 intervent) u tippermetti appoġġ aktar flessibbli (eż. l-istess
 tip ta' azzjoni li timmira lejn diversi gruppi fil-mira). L-ambitu
 tal-intervent se jitwessa' wkoll, u jkun ikopri l-katina sħiħa ta'
 migrazzjoni bi gruppi fil-mira differenti, inkluż gruppi fil-mira
 estiżi, jiġifieri ċittadini ta' pajjiżi terzi tat-tieni
 ġenerazzjoni (li għandhom omm jew missier li hija/huwa ċittadin
 ta' pajjiż terz).
 1.3.4.
 Indikaturi ta’ riżultati u impatt
 Speċifika
 l-indikaturi għall-monitoraġġ tal-implimentazzjoni
 tal-proposta/inizjattiva.
 Minħabba
 fil-ħtieġa li jitwettaq djalogu dwar il-politika qabel ma jiġu
 definiti l-programmi nazzjonali, mhuwiex possibbli li f'dan l-istadju jiġi
 stabbilit is-sett definittiv ta' indikaturi li se jintużaw sabiex
 titkejjel il-kisba tal-objettivi speċifiċi imsemmija hawn fuq.
 Madankollu, fir-rigward tal-qasam tal-ażil u migrazzjoni,
 indikaturi għanhom jinkludi, fost oħrajn, il-livell ta' titjib
 fil-kundizzjonijiet taċ-ċentri ta' akkoljenza fil-qasam
 tal-ażil, fil-kwalità tal-proċeduri tal-ażil,
 fil-konverġenza tar-rati ta' rikonoxximent fl-Istati Membri, u fl-isforzi
 ta' risistemazzjoni tal-Istati Membri, il-livell ta' parteċipazzjoni
 miżjuda taċ-ċittadini ta' pajjiżi terzi fl-impjieg,
 l-edukazzjoni u l-proċessi demokratiċi, in-numru ta' persuni
 rritornati u l-livell ta' għajnuna reċiproka msaħħa bejn
 l-Istati Membri inkluż permezz ta' kooperazzjoni prattika u rilokazzjoni.
 1.4.
 Bażi għall-proposta/inizjattiva
 1.4.1.
 Rekwiżit/i li jridu jiġu sodisfatti
 fil-perjodu ta’ żmien qasir jew twil
 L-UE se
 tkompli tiffaċċja sfidi importanti fil-qasam tal-affarijiet interni
 fil-perjodu 2014-2020. Minħabba fit-tibdil demografiku, tibdil strutturali
 fis-suq tax-xogħol u mudelli ta’ kompetizzjoni għal ħiliet,
 politika ta’ immigrazzjoni legali u integrazzjoni li tħares 'il quddiem se
 tkun kruċjali sabiex tittejjeb il-kompetittività u l-koeżjoni
 soċjali tal-UE, u ssaħħaħ is-soċjetajiet tagħna u
 toħloq opportunitajiet għal kulħadd. L-UE teħtieġ
 ukoll li tindirizza kif suppost il-migrazzjoni irregolari u l-ġlieda
 kontra t-traffikar fil-bnedmin. Fl-istess ħin, irridu nkomplu nuru
 solidarjetà ma’ dawk li jeħtieġu l-protezzjoni internazzjonali.
 It-tlestija ta’ Sistema Ewropea Komuni tal-Ażil aktar protettiva u
 effiċjenti li tirrifletti l-valuri tagħna tibqa’ prijorità.
 Kooperazzjoni
 ma’ pajjiżi li mhumiex fl-UE u organizzazzjonijiet internazzjonali hija
 kruċjali sabiex jinkisbu dawn l-għanijiet. Avvenimenti riċenti
 fl-Afrika ta’ Fuq urew kemm hija importanti għall-UE li jkollha
 approċċ komprensiv u koordinat għall-migrazzjoni, fruntieri u
 sigurtà. Id-dimensjoni esterna dejjem aktar importanti tal-politiki
 tal-affarijiet interni tal-UE trid għalhekk tiġi rinfurzata,
 f’koerenza sħiħa mal-politika barranija tal-Unjoni.
 1.4.2.
 Valur miżjud tal-involviment tal-UE
 Il-ġestjoni
 ta’ flussi migratorji tippreżenta sfidi li ma jistgħux jiġu
 ttrattati mill-Istati Membri waħidhom. Dan huwa qasam fejn hemm valur
 miżjud ovvju fil-mobilizzazzjoni tal-baġit tal-UE.
 Xi Stati
 Membri jġorru piż tqil minħabba fis-sitwazzjoni ġeografika
 speċifika tagħhom u t-tul tal-fruntieri esterni tal-Unjoni li jridu
 jamministraw. Il-prinċipju ta’ solidarjetà u l-kondiviżjoni
 ġusta ta’ responsabbiltajiet bejn Stati Membri huma għalhekk fil-qalba
 tal-politiki komuni dwar l-ażil u l-immigrazzjoni. Il-baġit tal-UE
 jipprovdi l-mezzi sabiex jiġu indirizzati l-implikazzjonijiet finanzjarji
 ta’ dan il-prinċipju.
 Fir-rigward
 tad-dimensjoni esterna tal-affarijiet interni, huwa ċar li l-adozzjoni ta’
 miżuri u l-ġbir flimkien ta’ riżorsi fil-livell tal-UE se
 jżidu b'mod sinifikanti s-saħħa tal-UE meħtieġa sabiex
 tikkonvinċi pajjiżi terzi sabiex jimpenjaw ruħhom mal-UE dwar
 dawk il-kwistjonijiet relatati mal-migrazzjoni li huma primarjament fl-interess
 tal-UE u l-Istati Membri.
 Id-dritt tal-UE
 li taġixxi fil-qasam tal-affarijiet interni jirriżulta mit-Titolu V
 "Spazju ta’ Libertà, Sigurtà u Ġustizzja" tat-Trattat dwar
 il-Funzjonament tal-Unjoni Ewropea (TFUE), b’mod partikolari l-Artikoli 77(2),
 78(2), 79(2) u (4) 82(1), 84 u 87(2) TFUE. Kooperazzjoni ma’ pajjiżi terzi
 u organizzazzjonijiet internazzjonali hija koperta mill-Artikolu 212(3) TFUE.
 Il-proposti jirrispettaw il-prinċipju ta’ sussidjarjetà minħabba li
 l-maġġoranza tal-finanzjament se tiġi implimentata skont
 il-prinċipju ta' ġestjoni kondiviża u r-rispett tal-kompetenzi
 istituzzjonali tal-Istati Membri.
 1.4.3.
 Tagħlimiet minn esperjenzi simili fil-passat
 Għalkemm
 l-istrumenti finanzjarji attwali tal-affarijiet interni huma ġeneralment
 ikkunsidrati li jiksbu l-objettivi u l-funzjoni tagħhom b’mod effettiv,
 it-tagħlimiet mir-reviżjoni ta’ nofs it-terminu u l-konsultazzjoni
 tal-parti interessata huma li hemm ħtieġa li:
 –
 Jiġu ssimplifikati l-istrumenti
 tal-affarijiet interni futuri billi jitnaqqas in-numru
 ta’ programmi finanzjarji għal tnejn permezz tal-ħolqien ta’ Fond
 għall-Migrazzjoni u l-Ażil u Fond għas-Sigurtà Interna. Dan
 jippermetti lill-UE sabiex tagħmel użu aktar strateġiku
 tal-istrumenti tagħha sabiex jirreaġixxu aktar għall-prijoritajiet
 u l-ħtiġijiet politiċi tal-UE;
 –
 Jissaħħaħ ir-rwol tal-UE
 bħala parteċipant globali, billi jiġi
 inkluż komponent ta' dimensjoni esterna fil-Fondi futuri sabiex tiġi
 rinfurzata s-saħħa tal-UE fir-rigward tad-dimensjoni tal-politika
 esterna tal-politiki tal-affarijiet interni;
 –
 Tingħata preferenza għall-ġestjoni
 kondiviża aktar milli ġestjoni
 ċentralizzata fejn possibbli sabiex jitneħħew piżijiet
 burokratiċi mhux meħtieġa;
 –
 Jiġi stabbilit approċċ aktar
 orjentat lejn ir-riżultati għall-ġestjoni kondiviża billi wieħed jersaq lejn programmazzjoni multiannwali bi djalogu
 dwar il-politika f’livell għoli se jiżgura li l-programmi nazzjonali
 tal-Istati Membru huma allinjati għal kollox mal-objettivi u
 l-prijoritajiet tal-politika tal-UE u jiffokaw fuq il-kisba ta' riżultati;
 –
 Tittejjeb il-ġestjoni ċentralizzata
 sabiex tipprovdi firxa ta' għodod għal attivitajiet immexxija
 mill-politika, inkluż appoġġ għal
 azzjonijiet transnazzjonali, b'mod partikolari azzjonijiet innovattivi u
 azzjonijiet f’pajjiżi terzi u relatati magħhom (id-dimensjoni
 esterna), kif ukoll azzjonijiet, studji u avvenimenti ta’ emerġenza;
 –
 Jiġi stabbilit qafas regolatorju komuni b’sett kondiviż ta’ regoli dwar il-programmazzjoni, ir-rappurtar,
 il-ġestjoni finanzjarja u kontrolli li huwa simili kemm jista' jkun
 għal dak tal-Fondi l-oħra tal-UE ġestiti bil-metodu ta'
 ġestjoni konġunta sabiex jiġi ġġenerat fehim
 aħjar tar-regoli mill-partijiet interessati kollha u sabiex jiġi
 żgurat grad għoli ta' koerenza u konsistenza;
 –
 Jiġi provdut rispons
 mgħaġġel u effettiv fil-każ ta’ emerġenzi, li jfassal il-Fondi sabiex l-UE tkun tista' tirreaġixxi b'mod
 xieraq f'sitwazzjonijiet li qed jevolvu b'rata mgħaġġla;
 –
 Jittejjeb ir-rwol tal-aġenziji
 tal-affarijiet interni sabiex titrawwem kooperazzjoni
 prattika bejn l-Istati Membri u billi jiġu fdati bl-implimentazzjoni ta'
 azzjonijiet speċifiċi, fil-waqt li jiġi żgurat il-kontroll
 politiku xieraq fuq l-attivitajiet tal-aġenziji.
 Aktar dettalji
 jistgħu jinstabu fil-valutazzjoni tal-impatt u l-memoranda ta'
 spjegazzjoni ta' kull Regolament.
 1.4.4.
 Il-koerenza u sinerġija possibbli ma’
 strumenti rilevanti oħra
 Numru ta’
 strumenti oħra tal-UE se jipprovdu appoġġ għal attiviatjiet
 li huma kumplimentari għall-attivitajiet li se jiġu ffinanzjati
 taħt il-Fond għall-Migrazzjoni u l-Ażil u l-Fond
 għas-Sigurtà Interna:
 Il-Fond
 Soċjali Ewropew attwalment jappoġġja miżuri ta’
 integrazzjoni dwar aċċess għas-suq tax-xogħol fil-waqt li
 l-Fond għall-Integrazzjoni jiffinanzja miżuri bħal korsijiet ta’
 orjentazzjoni ċivika, parteċipazzjoni fil-ħajja soċjali u
 ċivika, aċċess ugwali għal servizzi, eċċ. Miżuri
 ta’ integrazzjoni se jkomplu jiġu appoġġjati fuq l-istess linji
 taħt il-Fond għall-Migrazzjoni u l-Ażil u l-Fond Soċjali
 Ewropea tal-futur.
 Il-komponenti
 tad-dimensjoni esterna tal-Fond għall-Migrazzjoni u l-Ażil u l-Fond
 għas-Sigurtà Interna se jappoġġjaw azzjonijiet f’pajjiżi
 terzi u fir-rigward tagħhom li huma adattati primarjament għal
 interessi u objettivi tal-UE, għandhom impatt dirett fl-UE u l-Istati
 Membri tagħha u jiżguraw kontinwità ma' attivitajiet implimentati
 fit-territorju tal-UE. Dan il-finanzjament se jitfassal u jiġi implimentat
 f’koerenza mal-azzjoni esterna u l-politika barranija tal-UE. Mhuwiex
 intenzjonat sabiex jappoġġja azzjonijiet li huma orjentati lejn
 l-iżvilupp u se jikkumplimenta, fejn xieraq, l-assistenza finanzjarja
 provduta permezz ta' strumenti ta' għajnuna esterna. F’dan il-kuntest,
 is-suċċessur għall-Programm Tematiku għall-Migrazzjoni u
 l-Ażil u l-Istrument għall-Istabilità se jkun ta’ interess
 partikolari għall-qasam tal-affarijiet interni. Filwaqt li strumenti ta’ għajnuna
 esterna jew jappoġġjaw ħtiġijiet tal-iżvilupp ta’
 pajjiżi benefiċjarji jew jappoġġjaw interessi politiċi
 ġenerali tal-UE ma’ imsieħba strateġiċi, fondi
 tal-affarijiet interni se jappoġġja azzjonijiet speċifiċi
 f’pajjiżi terzi fl-interess tal-politika tal-migrazzjoni tal-UE.
 Għalhekk se jimlew lakuna speċifika u se jikkontribwixxu
 għat-tlestija tas-sett ta’ għodod għad-dispożizzjoni
 tal-UE.
 1.5.
 It-tul taż-żmien u l-impatt finanzjarju
 þ Proposta/inizjattiva ta’ tul ta' żmien
 limitat
 –
 þ Proposta/inizjattiva fis-seħħ mill-01/01/2014 sa
 31/12/2020
 –
 þ Impatt finanzjarju minn 2014 sa 2023
 ̈ Proposta/inizjattiva ta’ tul ta’ żmien
 mhux limitat
 –
 Implimentazzjoni b'perjodu għall-introduzzjoni
 minn YYYY sa YYYY,
 –
 segwita bi skala sħiħa tal-operat.
 1.6.
 Metodu/i ta’ ġestjoni previst/i[28]
 þĠestjoni ċentralizzata diretta mill-Kummissjoni
 þ Ġestjoni ċentralizzata indiretta
 bid-delega tal-kompiti tal-implimentazzjoni lil:
 –
 þ aġenziji eżekuttivi
 –
 þ korpi stabbiliti mill-Komunitajiet[29]
 –
 þ korpi mis-settur pubbliku nazzjonali/korpi b’missjoni ta’ servizz
 pubbliku
 –
 ̈ persuni fdati bl-implimentazzjoni ta' azzjonijiet
 speċifiċi skont it-Titolu V tat-Trattat dwar l-Unjoni Ewropea u
 identifikati fl-att bażiku rilevanti skont it-tifsira tal-Artikolu 49
 tar-Regolament Finanzjarju
 þ Ġestjoni kondiviża mal-Istati
 Membri
 þ Ġestjoni deċentralizzata ma’ pajjiżi terzi
 þ Ġestjoni konġunta ma’ organizzazzjonijiet internazzjonali (li
 għandhom jiġu speċifikati)
 Jekk tindika aktar minn
 metodu wieħed ta’ ġestjoni, jekk jogħġbok ipprovdi dettalji
 fit-taqsima "Kummenti".
 Kummenti:
 Il-proposti se
 jiġu implimentati prinċipalment permezz tal-ġestjoni
 kondiviża, ma' programmi nazzjonali multiannwali.
 L-objettivi li
 jridu jinkisbu taħt il-programmi nazzjonali se jiġu kkumplimentati
 minn "azzjonijiet tal-Unjoni" u mekkaniżmu ta’ rispons rapidu
 sabiex jittratta sitwazzjonijiet ta' emerġenza. Dawn se jieħdu
 prinċipalment il-forma ta’ għotjiet u akkwist taħt ġestjoni
 ċentralizzata diretta u se jinkludu azzjonijiet f’pajjiżi terzi u
 fir-rigward tagħhom.
 Se jintużaw
 il-mezzi kollha possibbli sabiex tiġi evitata l-frammentazzjoni billi
 jiġu kkonċentrati riżorsi fuq il-ksib ta' numru limitat ta'
 objettivi tal-UE u permezz tal-għarfien espert ta' partijiet interessati
 ewlenin, fejn xieraq, fuq il-bażi ta' ftehimiet ta’ sħubiji u
 ftehimiet qafas.
 Assistenza
 teknika fuq l-inizjattiva tal-Kummissjoni se tiġi implimentata minn
 ġestjoni ċentralizzata diretta.
 2.
 MIŻURI TA’ ĠESTJONI
 2.1.
 Regoli tal-monitoraġġ u r-rappurtar
 Speċifika
 l-frekwenza u l-kundizzjonijiet.
 Għal
 ġestjoni kondiviża, qafas ta’ rappurtar,
 monitoraġġ u evalwazzjoni koerenti u effiċjenti huwa propost.
 Għal kull programm nazzjonali, l-Istati Membri se jintalbu li jwaqqfu
 Kumitat ta’ Monitoraġġ li fih tista’ tipparteċipa l-Kummissjoni.
 Fuq bażi
 annwali l-Istati Membri se jirrapportaw dwar l-implimentazzjoni tal-programm
 multiannwali. Dawn ir-rapporti huma kundizzjoni minn qabel għal pagamenti
 annwali. Sabiex idaħħlu informazzjoni fil-proċess ta’
 reviżjoni ta’ nofs it-terminu, se jintalbu fl-2017 li jipprovdu informazzjoni
 addizzjonali dwar il-progress li sar fil-kisba tal-objettivi.
 Eżerċizzju simili se jitwettaq fl-2019, sabiex jippermetti, fejn
 xieraq, aġġustamenti matul l-aħħar sena finanzjarja (2020).
 Filwaqt illi
 jappoġġjaw l-iżvilupp ta’ kultura bbażata fuq l-evalwazzjoni
 fil-qasam tal-affarijiet interni, il-Fondi se jkollhom qafas komuni ta’
 evalwazzjoni u monitoraġġ b’indikaturi wiesgħa relatati
 mal-politika li jissottolinjaw l-approċċ orjentat lejn
 ir-riżultati tal-Fondi u r-rwol essenzjali li jista' jkollhom
 fit-taħlita tal-politika sabiex jiksbu l-objettiv tal-ħolqien ta’
 spazju ta' libertà, sigurtà u ġustizzja. Dawn l-indikaturi jirrelataw
 mal-impatt li l-Fondi jista' jkollhom: l-iżvilupp ta’ kultura komuni ta’
 sigurtà fil-fruntieri, kooperazzjoni tal-pulizija u ġestjoni
 tal-kriżi; ġestjoni effettiva ta' flussi migratorji fl-UE; trattament
 ġust u ugwali ta' ċittadini ta' pajjiżi terzi; solidarjetà u
 kooperazzjoni bejn l-Istati Membri fl-indirizzar tal-migrazzjoni u kwistjonijiet
 ta’ sigurtà interna u approċċ komuni tal-UE dwar kemm il-migrazzjoni
 kif ukoll is-sigurtà lejn pajjiżi terzi.
 Sabiex
 tiġi żgurata l-applikazzjoni adegwata tal-prinċipji dwar
 l-evalwazzjoni, u filwaqt li wieħed iżomm f’moħħu
 l-esperjenza prattika mal-evalwazzjoni fl-Istati Membri taħt
 il-finanzjament attwali tal-UE, il-Kummissjoni u l-Istati Membri se jaħdmu
 flimkien sabiex jiżviluppaw il-qafas komuni ta' evalwazzjoni u
 monitoraġġ, inter alia billi jiddefinixxu mudelli u indikaturi komuni
 ta' riżultati.
 Il-miżuri
 kollha se jiġu stabbiliti fil-bidu tal-perjodu ta’ programmazzjoni, b’hekk
 l-Istati Membri jkunu jistgħu jistabbilixxu s-sistemi tagħhom ta’
 rappurtar u evalwazzjoni fuq il-bażi ta’ prinċipji u rekwiżiti
 maqbula.
 Sabiex
 jitnaqqas il-piż amministrattiv u jiġu żgurati sinerġiji
 bejn ir-rappurtar u l-evalwazzjoni, l-informazzjoni meħtieġa
 għal rapporti ta' evalwazzjoni se tibni fuq u tlesti l-informazzjoni
 provduta mill-Istati Membri fir-rapporti annwali ta' implimentazzjoni
 tal-programmi nazzjonali.
 Fl-2018,
 il-Kummissjoni se tissottometti wkoll rapport dwar ir-reviżjoni ta’ nofs
 it-terminu mwettqa tal-programmi nazzjonali.
 B’mod aktar
 ġenerali, il-Kummissjoni se tissottometti rapport
 intermedjarju dwar l-implimentazzjoni tal-Fondi sal-31.12.2018 u rapport ta'
 evalwazzjoni ex-post sat-30.06.2024, li jkopri l-implimentazzjoni
 sħiħa (jiġifieri mhux biss programmi nazzjonali taħt
 ġestjoni kondiviża).
 2.2.
 Sistema ta’ ġestjoni u ta’ kontroll
 2.2.1.
 Sistema ta’ ġestjoni u ta’ kontroll
 Riskju/i
 identifikat/i Dan huwa kkonfermat min-nuqqas rikorrenti ta’ sejbiet sinifikanti
 fir-rapporti annwali tal-Qorti tal-Awdituri kif ukoll min-nuqqas ta’ rata ta’
 żbalji residwali 'l fuq minn 2% fis-snin li għaddew f’rapporti
 annwali ta’ attività tad-DĠ HOME (u DĠ JLS preċedenti).
 F’ġestjoni
 kondiviża, ir-riskji ġenerali fir-rigward
 tal-implimentazzjoni tal-programmi attwali jaqgħu prinċipalment fi
 tliet kategoriji:
 – Ir-riskju ta’ użu immirat ineffiċjenti jew insuffiċjenti
 ta’ fondi;
 – Żbalji li jirriżultaw mill-kumplessità ta’ regoli u
 dgħufijiet fis-sistemi ta' ġestjoni u ta' kontroll;
 – Użu ineffiċjenti ta’ riżorsi amministrattivi
 (proporzjonalità limitata ta’ rekwiżiti);
 Ta’ min isemmi
 wkoll elementi speċifiċi li jikkonċernaw is-sistema tal-erba’
 Fondi taħt il-Programm Ġenerali "Solidarjetà u Ġestjoni
 tal-Flussi Migratorji".
 – Is-sistema ta’ programmi annwali tiżgura li l-pagamenti finali
 jsiru b’mod regolari abbażi ta’ nefqa ċertifikata u verifikata.
 Madanollu, il-perjodu ta’ eliġibbiltà tal-programmi annwali ma jibqax
 konness mas-sena finanzjarja tal-UE u l-katina tal-assigurazzjoni hija
 għalhekk mhux sodisfaċenti għal kollox, minkejja sistema qawwija
 ħafna.
 – Jiġu stabbiliti regoli dettaljati ta’ eliġibbiltà
 mill-Kummissjoni. Dan jiżgura fi prinċipju l-omoġeneita
 tan-nefqa ffinanzjata. Madankollu joħloq ukoll ammont ta’ xogħol mhux
 meħtieġ għal awtoritajiet nazzjonali u l-Kummissjoni u jżid
 ir-riskju ta’ żbalji minn benefiċjarji u/jew Stati Membri
 minħabba fil-miżinterpretazzjonijiet tar-regoli tal-UE.
 – Is-sistemi attwali ta’ ġestjoni u ta’ kontroll huma qrib
 ħafna għal dawk taħt il-Fondi Strutturali. Madankollu,
 jippreżentaw differenzi żgħar, notevolment fil-katina ta’
 responsabbiltajiet bejn awtoritajiet ta’ ċertifikazzjoni u Awtoritajiet
 ta’ Verifika. Dan joħloq konfużjoni fl-Istati Membri, b’mod
 partikolari meta l-awtoritajiet ikunu qed jaġixxu fiż-żewġ
 tipi ta’ Fondi. Dan iżid ukoll ir-riskju ta’ żbalji u
 jeħtieġ monitoraġġ aktar intensiv.
 Dawn
 l-elementi se jinbidlu b'mod sinifikanti f'din il-proposta:
 – Is-sistemi ta’ ġestjoni u ta’ kontroll se jsegwu r-rekwiżiti
 ġenerali stabbiliti fil-Fondi tas-CSF u se jikkonformaw għal kollox
 mar-rekwiżiti ġodda tar-Regolament Finanzjarju l-Ġdid: it-tliet
 awtoritajiet se jiġu sostitwiti minn żewġ awtoritajiet
 (l-Awtorità Responsabbli u l-Awtorità ta’ Verifika) li r-rwoli tagħhom huma
 ċċarati bil-ħsieb li tiġi provduta assigurazzjoni
 aħjar.
 – Programmazzjoni multiannwali kkombinata ma' saldu annwali bbażata
 fuq il-pagamenti li jsiru mill-Awtorità Responsabbli se tallinja l-perjodi ta’
 eliġibbiltà mal-kontijiet annwali tal-Kummnissjoni, mingħajr ma
 żżid il-piż amministrattiv meta mqabbel mas-sistema attwali.
 – Se jitwettqu kontrolli fuq il-post bħala parti mill-kontrolli
 tal-ewwel livell, jiġifieri mill-Awtorità Responsabbli u se
 jappoġġjaw id-dikjarazzjoni annwali ta' ġestjoni ta’ assigurazzjoni.
 – Il-kjarifika u s-simplifikazzjoni tar-regoli tal-eliġibbiltà kif
 ukoll l-armonizzazzjoni tagħhom ma' strumenti finanzjarji oħra ta'
 appoġġ tal-UE se jnaqqsu l-iżbalji magħmula minn
 benefiċjarji li jużaw l-assistenza minn sorsi differenti. Dawn ir-regoli
 tal-eliġibbiltà se jiġu stabbiliti f’livell nazzjonali, ħlief
 għal xi prinċipji bażiċi, simili għal dawk użati
 għall-Fondi tas-CSF.
 – L-użu ta’ opzjonijiet ta’ spejjeż simplifikati huwa
 inkoraġġit, speċjalment għal għotjiet żgħar.
 F’ġestjoni
 ċentralizzata, ir-riskji ewlenin huma dawn li ġejjin:
 – Riskju ta’ korrispondenza dgħajfa bejn il-proġetti
 rċevuti u l-prijoritajiet politiċi tad-DĠ HOME;
 – Riskju ta’ kwalità fqira ta’ proġetti magħżula u
 implimentazzjoni teknika fqira tal-proġett, li jnaqqsu l-impatt
 tal-programmi; minħabba fi proċeduri mhux adegwati ta' selezzjoni,
 nuqqas ta' għarfien espert jew monitoraġġ insuffiċjenti;
 – Riskju ta’ użu ineffiċjenti jew mhux ekonomiku ta' fondi
 mogħtija, kemm għal għotjiet (kumplessità tar-rimborż ta’
 spejjeż eliġibbli attwali kkombinata ma' possibbiltajiet llimitati
 sabiex jiġu kkontrollati spejjeż eliġibbli fl-uffiċċju
 u għall-akkwist (xi kultant numru llimitat ta’ provvedituri ekonomiċi
 bl-għarfien speċjalizzat meħtieġ li jinvolvi
 possibbiltajiet mhux suffiċjenti sabiex jiġu mqabbla prezzijiet
 offruti);
 – Riskju relatat mal-kapaċità ta’ (speċjalment)
 organizzazzjonijiet iżgħar sabiex jikkontrollaw b’mod effettiv
 in-nefqa kif ukoll sabiex jiżguraw it-trasparenza ta' operazzjonijiet
 imwettqa.
 – Riskju għar-reputazzjoni għall-Kummissjoni, jekk jiġu
 skoperti l-frodi jew attivitajiet kriminali; assigurazzjoni parzjali biss
 tista’ titfassal mis-sistemi ta’ kontroll intern tal-partijiet terzi
 minħabba fin-numru kemmxejn kbir ta’ kuntratturi u benefiċjarji
 eteroġeni, kull wieħed jopera s-sistema ta’ kontroll tiegħu
 stess, ħafna drabi kemmxejn żgħar fid-daqs.
 Il-maġġoranza
 ta' dawn ir-riskji huma mistennija li jitnaqqsu bis-saħħa ta' mmirar
 aħjar ta' proposti u l-użu ta' elementi simplifikati inklużi
 fir-Regolament Finanzjarju l-Ġdid.
 2.2.2.
 Metodu/i ta’ kontroll prevvist/i
 Ġestjoni
 kondiviża:
 Fil-livell
 tal-Istati Membru, l-arkitettura proposta tas-sistemi
 ta’ ġestjoni u ta’ kontroll tirrappreżenta evoluzzjoni tal-pjan
 fis-seħħ fl-2007-2013 u tippriserva ħafna mill-funzjonijiet
 imwettqa fil-perjodu attwali inklużi verifiki amministrattivi u fuq
 il-post, verifiki tas-sistemi ta' kontroll u ta' ġestjoni u verifiki
 tal-proġetti. Is-sekwenza ta’ dawn il-funzjonijiet hija madankollu mibdula
 sabiex tirrendi l-kontrolli fuq il-post responsabbiltà ċara tal-Awtorità
 Responsabbli bħala riżultat tal-preparazzjoni
 għall-eżerċizzju tas-saldu annwali tal-kontijiet.
 Sabiex
 jirrinfurzaw il-kontabilità, l-Awtoritajiet Responsabbli se jiġu
 akkreditati minn korp nazzjonali tal-akkredizzjoni li hu responsabbli
 mis-superviżjoni kontinwa tagħhom. It-tnaqqis fin-numru ta'
 awtoritajiet - mhux aktar Awtorità ta’ Ċertifikazzjoni u t-tnaqqis
 fin-numru tal-Fondi - huwa mistenni li jnaqqas il-piż amministrattiv u
 jsaħħaħ il-possibbiltà għall-bini ta’ kapaċità amministrattiva
 aktar qawwija, iżda jippermetti wkoll diviżjoni aktar ċara
 tar-responsabilitajiet.
 Sal-lum ma
 hija disponibbli l-ebda stima affidabbli fir-rigward tal-ispiża
 tal-kontrolli tal-Fondi tal-ġestjoni kondiviża fil-qasam
 tal-Affarijiet Interni. L-unika stima disponibbli hija relatata mal-FEŻR u
 l-Fond ta’ Koeżjoni fejn l-ispejjeż tal-kompiti relatati ma’
 kontrolli (fuq livell nazzjonali u esklużi l-ispejjeż
 tal-Kummissjoni) huma stmati madwar 2% tat-total ta’ finanzjament amministrat
 fil-perjodu 2007-2013. Dawn l-ispejjeż huma relatati mal-oqsma ta’
 kontroll li ġejjin: 1% ġejjin minn koordinazzjoni nazzjonali u
 tħejjija tal-programm, 82% huma relatati mal-ġestjoni tal-programm,
 4% maċ-ċertifikazzjoni u 13% mal-verifika.
 Il-proposti li
 ġejjin se jżidu l-ispejjeż ta’ kontroll:
 – il-ħolqien u l-funzjonament ta' korp ta' akkreditazzjoni u b’mod
 ġenerali l-bidla fis-sistema;
 – is-sottomissjoni ta' dikjarazzjoni ta' ġestjoni li takkompanja
 l-kontijiet annwali;
 – il-kontrolli fuq il-post li jridu jsiru mill-Awtorità Responsabbli;
 – il-ħtieġa għal attività addizzjonali ta' verifika
 mill-Awtoritajiet tal-Verifika biex jivverifikaw id-dikjarazzjoni ta'
 ġestjoni.
 Madankollu
 hemm ukoll proposti li se jnaqqsu l-ispejjeż ta' kontroll:
 – L-Awtorità ta’ Ċertifikazzjoni mhijiex se tibqa' teżisti.
 Għalkemm il-funzjonijiet tagħhom se jiġu trasferiti parzjalment
 lill-Awtorità Responsabbli, dan se jippermetti li l-Istat Membru jiffranka
 parti sostanzjali tal-ispejjeż relatati maċ-ċertifikazzjoni minħabba
 f'effiċjenza amminstrattiva aħjar, ħtieġa mnaqqsa għal
 koordinazzjoni u tnaqqis tal-ambitu tal-verifiki;
 – Il-kontrolli li jridu jitwettqu mill-Awtorità ta' Verifika se jiġu
 orjentati aktar lejn it-twettiq mill-ġdid (kampjun ta’) ta’ kontrolli
 amministrattivi u fuq il-post tal-ewwel livell imwettqa mill-Awtorità
 Responsabbli. Dan se jħaffef il-proċedura kontradittorja u
 jiżgura li l-kontrolli kollha meħtieġa jitwettqu qabel
 is-sottomissjoni tal-kontijiet annwali;
 – L-użu tal-ispejjeż simplifikati li jnaqqsu l-ispejjeż u
 l-piżijiet amministrattivi fil-livell kollha, kemm
 għall-amministrazzjonijiet kif ukoll għall-benefiċjarji;
 – Għeluq annwali, u l-limitazzjoni tal-perjodu għas-saldu ta’
 konformità sa 36 xahar se jnaqqas il-perjodu ta’ żamma tad-dokumenti
 għal finijiet ta’ kontroll għal amministrazzjonijiet u
 benefiċjarji pubbliċi;
 – It-twaqqif ta’ flussi ta’ komunikazzjoni elettronika bejn
 il-Kummissjoni u l-Istati Membri se jkun obbligarorju.
 Ma’ dawn
 għandhom jiżdiedu l-elementi ta' simplifikazzjoni elenkati taħt
 §2.2.1 hawn fuq li se jikkontribwixxu wkoll għat-tnaqqis ta’ piż
 amministrattiv għal benefiċjarji u għaldaqstant
 jirrappreżentaw tnaqqis simultanju ta’ riskji ta’ żball u ta’
 piż amministrattiv.
 Għalhekk,
 b’mod ġenerali huwa mistenni li dawn il-proposti se jwasslu għal
 distribuzzjoni mill-ġdid ta' spejjeż ta' kontroll aktar milli
 żieda jew tnaqqis. Huwa madankollu antiċipat li din id-distribuzzjoni
 mill-ġdid ta’ spejjeż (matul funzjonijiet u minħabba
 fl-arranġamenti proporzjonati ta' kontroll, anke matul Stati Membri u
 programmi) se tippermetti mitigazzjoni aktar effettiva ta' riskji u katina
 aħjar u aktar mgħaġġla ta' assigurazzjoni.
 Fil-livell
 tal-Kummissjoni, l-ispiża ta’ ġestjoni u
 kontrolli għal ġestjoni kondiviża mhijiex mistennija li tonqos
 fl-ewwel nofs tal-perjodu ta’ programmazzjoni. Dan huwa l-ewwelnett il-każ
 minħabba li l-ammont u l-oqsma tal-politika kkonċernati minn
 ġestjoni kondiviża se jespandu meta mqabbel mal-perjodu attwali.
 Għalhekk iż-żamma tal-istess riżorsi diġà se
 jeħtieġu kisbiet fl-effiċjenza. Barra minn hekk, l-ewwel snin se
 jiġu kkaratterizzati mill-għaqda ta' ħafna kompiti importanti li
 jridu jitwettqu: għeluq ta' programmi 2007-2013 (l-aħħar
 rapporti tal-għeluq dovuti sal-31 ta’ Marzju 2016), djalogi dwar
 il-politika u approvazzjoni tal-programmi nazzjonali multiannwali 2014-2020,
 it-twaqqif ta’ sistema ġdida ta’ saldu tal-kontijiet. Fit-tieni nofs
 tal-perjodu, ir-riżorsi potenzjali disponibbli se jintużaw sabiex
 itejbu l-evalwazzjoni u l-monitoraġġ.
 Ġestjoni
 ċentralizzata
 Fir-rigward
 ta’ ġestjoni ċentralizzata, il-Kummissjoni se tkompli tapplika
 s-sistema ta’ kontroll attwali tagħha li hija magħmula
 mill-komponenti li ġejjin: is-sorveljanza ta’ operazzjonijiet
 mid-direttorati operattivi, il-kontroll ex-ante mill-Unit tal-Baġit u
 l-Kontroll, il-Kumitat tal-Akkwist Intern (JPS/HPC), il-kontrolli ex-post
 għal għotjiet jew il-verifiki mill-Kapaċità tal-Verifika Interna
 u/jew is-Servizz tal-Verifika Interna. Is-settur ta’ kontroll ex-post japplika
 "strateġija ta’ skoperta" immirata lejn l-iskoperta ta’ massimu
 ta’ anomaliji bil-ħsieb li jiġu rkuprati pagamenti mhux dovuti.
 Abbażi ta’ din l-istrateġija, il-verifiki jitwettqu fuq kampjun ta’
 proġetti magħżula kważi għal kollox fuq il-bażi
 ta’ analiżi tar-riskju.
 Bis-saħħa
 ta’ din il-kombinazzjoni ta’ kontrolli ex-ante u ex-post kif ukoll kontrolli
 f’uffiċċju u verifiki fuq il-post, f'dawn l-aħħar snin
 ir-rata medja kwantifikabbli tal-iżbalji residwali kienet aktar baxxa minn
 2%. Għalhekk, is-sistema ta' kontroll interna kif ukoll l-ispiża
 tagħha titqies adegwata f’DĠ HOME sabiex jinkiseb l-objettiv ta' rata
 baxxa tal-iżbalji.
 Madankollu, fi
 ħdan dan il-qafas, DĠ HOME se jkompli jesplora possibbiltajiet sabiex
 tittejjeb il-ġestjoni u tiżdied is-simplifikazzjoni. B’mod
 partikolari, l-opzjonijiet kollha ssimplifikati li jsiru disponibbli
 fir-Regolament Finanzjarju l-Ġdid se jintużaw kemm jista’ jkun
 minħabba li huwa mistenni li se jikkontribbwixxu għat-tnaqqis
 tal-piż amministrattiv għal benefiċjarji u għaldaqstant
 jirrappreżenta tnaqqis simultanju ta’ risji tal-iżbalji u
 tal-piż amministrattiv għall-Kummissjoni.
 Linji ta’
 żvilupp ġodda
 Il-proposti
 jipprevedu linji ta' żvilupp ġodda għall-finanzjament tal-UE
 fil-qasam tal-affarijiet interni, eż. użu aħjar
 tal-għarfien espert li jeżisti fl-aġenziji tal-UE,
 l-iżvilupp tad-dimensjoni esterna u t-tisħiħ tal-mekkaniżmi
 ta’ emerġenza.
 Dawn se jeħtieġu metodi ġodda ta’ ġestjoni u ta’ kontroll
 għad-DĠ Home.
 L-ammonti li se jiġu ddedikati għal dawn il-linji ta’ żvilupp
 ġodda għadhom ma ġewx iffissati, iżda mhux probabbli li
 jkunu sinifikanti meta mqabbla mal-baġit globali tal-affarijiet interni.
 Madankollu, ikun importanti ħafna li jitwaqqfu l-mezzi interni u
 l-arranġamenti tax-xogħol sabiex jiġu implimentati dawn
 il-kompiti l-ġodda kmieni kemm jista’ jkun fi ħdan il-perjodu, b’rispett
 sħiħ tal-prinċipji ta’ ġestjoni finanzjarja tajba.
 L-analiżi
 hawn fuq turi biċ-ċar li, minkejja s-simplifikazzjonijiet kollha
 introdotti, il-livell ta’ riżorsi umani meħtieġa sabiex
 jiġi implimentat il-baġit miżjud ta’ DĠ HOME se jkollu
 jiġi rinfurzat.
 Ir-riżosi umani meħtieġa se jiġu sodisfatti mill-persunal
 mid-DĠ li huma diġà assenjati għall-ġestjoni tal-azzjoni
 u/jew ġew riallokati fi ħdan id-DĠ, flimkien ma’, jekk ikun
 meħtieġ, kwalunkwe allokazzjoni addizzjonali li tista’ tingħata
 lid-DĠ ta’ ġestjoni taħt l-allokazzjoni annwali u fid-dawl ta'
 restrizzjonijiet baġitarji
 2.3.
 Miżuri għall-prevenzjoni tal-frodi u ta'
 irregolaritajiet
 Speċifika
 l-miżuri ta’ prevenzjoni jew protezzjoni eżistenti jew dawk previsti.
 Flimkien
 mal-applikazzjoni tal-mekkaniżmi regolatorji kollha ta’ kontroll, DĠ
 HOME se jfassal strateġija kontra l-frodi f’konformità
 mal-istrateġija l-ġdida kontra l-frodi tal-Kummissjoni (CAFS)
 adottata fl-24 ta’ Ġunju 2011 sabiex jiġi żgurat inter alia li l-kontrolli
 relatati interni kontra l-frodi huma allinjati għal kollox mal-CAFS u li
 l-approċċ tal-ġestjoni tar-riskju tal-frodi huwa adattat sabiex
 jidentifika oqsma tar-riskju tal-frodi u tweġibiet adegwati. Fejn
 meħtieġ, se jitwaqqfu gruppi ta’ netwerking u għodod adegwati
 tal-IT iddedikati għall-analiżi ta’ każijiet tal-frodi relatati
 mal-Fondi.
 Fir-rigward
 tal-ġestjoni kondiviża, il-CAFS tidentifika biċ-ċar
 il-ħtieġa li l-proposti tal-Kummissjoni għar-regolamenti
 tal-2014-2020 jitolbu lill-Istati Membri sabiex idaħħlu
 fis-seħħ miżuri tal-prevenzjoni tal-frodi li huma effettivi u
 proporzjonati għar-riskji tal-frodi identifikati. Il-proposta attwali
 tinkludi f’Artikolu 5 ħtieġa ċara mill-Istati Membri sabiex
 jiġu preklużi, skoperti u kkoreġuti irregolaritajiet u sabiex
 jiġi rrappurtat lill-Kummissjoni. Aktar dettalji fir-rigward ta’ dawn
 l-obbligi se jkunu parti mir-regoli dettaljati dwar il-funzjonijiet
 tal-Awtorità Responsabbli kif previst fl-Artikolu 24(5)(c).
 Barra minn
 hekk, l-użu mill-ġdid ta' fondi li jiġu minn korrezzjoni
 finanzjarja bbażata fuq kummissjoni jew sejbiet tal-Qorti tal-Awdituri
 ġiet indikata b’mod ċar fl-Artikolu 41.
 3.
 STIMA TAL-IMPATT FINANZJARJU
 TAL-PROPOSTA/INIZJATTIVA
 3.1.
 Intestatura/i tal-qafas finanzjarju multiannwali u
 l-linja/i baġitarja/i tan-nefqa affettwata/i
 · Linji tal-baġit tan-nefqa eżistenti
 Skont l-ordni
 tal-intestaturi tal-qafas finanzjarju multiannwali u l-linji tal-baġit.
 Intestatura tal-qafas finanzjarju multiannwali || Linja baġitarja || Tip ta' Tip ta’ nefqa || Kontribuzzjoni
 Numru || Diff.([30]) || minn pajjiżi tal- EFTA[31] || minn pajjiżi kandidati[32] || minn pajjiżi terzi || fis-sens tal-Artikolu 18(1)(aa) tar-Regolament Finanzjarju
 3 || || Diff || LE || LE || LE || LE
 · Linji tal-baġit ġodda mitlubin
 Skont l-ordni
 tal-intestaturi tal-qafas finanzjarju multiannwali u l-linji tal-baġit.
 Intestatura tal-qafas finanzjarju multiannwali || Linja baġitarja || Tip ta' Tip ta’ nefqa || Kontribuzzjoni
 Numru Intestatura 3 || Diff./mhux-diff. || minn pajjiżi tal- EFTA || minn pajjiżi kandidati || minn pajjiżi terzi || fis-sens tal-Artikolu 18(1)(aa) tar-Regolament Finanzjarju
 3 || 18 01 04 aa Il-Fond għall-Migrazzjoni u l-Ażil - Assistenza teknika || Mhux Diff || LE || LE || LE || LE
 3 || 18 02 aa Il-Fond għall-Migrazzjoni u l-Ażil || Diff || LE || LE || LE || LE
 3.2.
 Impatt stmat fuq in-nefqa
 3.2.1.
 Sinteżi tal-impatt stmat fuq in-nefqa
 EUR miljun (sa 3 postijiet deċimali)
 Intestatura tal-qafas finanzjarju multiannwali || Numru 3 || Sigurtà u Ċittadinanza
 DĠ HOME || || || 2014 || 2015 || 2016 || 2017 || 2018 || 2019 || 2020 || || TOTAL
  Approprjazzjonijiet operattivi (prezzijiet attwali) || || || || || || || || ||
 18 02 aa Il-Fond għall-Migrazzjoni u l-Ażil || Impenji || (1) || 517.492 || 527.892 || 538.500 || 549.320 || 560.356 || 571.613 || 586.266 || - || 3,851.439
 Pagamenti || (2) || 90.085 || 102.823 || 270.844 || 420.790 || 532.681 || 543.385 || 554.303 || 1,336.528 || 3,851.439
 || || || || || || || || || || ||
 || || || || || || || || || ||
 Approprjazzjonijiet ta' natura amministrattiva ffinanzjati mill-pakkett għal programmi speċifiċi[33] || || || || || || || || ||
 18 01 01 aa Il-Fond għall-Migrazzjoni u l-Ażil || || (3) || 2.500 || 2.500 || 2.500 || 2.500 || 2.500 || 2.500 || 2.500 || || 18.500
 TOTAL għal DG HOME || Impenji || =1+1a +3 || 519.992 || 530.392 || 541.000 || 551.820 || 562.856 || 574.113 || 588.766 || || 3,868.939
 Pagamenti || =2+2a +3 || 92.585 || 105.323 || 273.344 || 423.290 || 535.181 || 545.885 || 556.803 || 1,336.528 || 3,868.939
 Intestatura tal-qafas finanzjarju multiannwali || 5 || " Nefqa amministrattiva "
 Billi hemm
 elementi komuni fl-implimentazzjoni tal-Fond għall-Migrazzjoni u
 l-Ażil u l-Fond għas-Sigurtà Interna bħad-djalogu politiku ma'
 kull Stat Membru u billi l-organizzazzjoni interna tad-DG HOME
 għall-iżgurar tal-ġestjoni tal-Fondi l-ġodda (kif ukoll
 l-egħluq tal-programmi attwalment ġestiti) tista' tevolvi, mhuwiex
 possibbli li n-nefqa Amministrattiva bejn il-Fond għall-Migrazzjoni u
 l-Ażil u l-Fond għas-Sigurtà Interna tinqasam.
 Għalhekk
 iċ-ċifri relatati mal-Intestatura 5 t'hawn taħt jikkorrispondu
 għan-nefqa amministrattiva totali meqjusa neċessarja
 għall-iżgurar tal-ġestjoni taż-żewġ Fondi mid-DG
 u m'hemm l-ebda total tal-approprjazzjonoijiet.
 EUR miljun (sa 3 postijiet deċimali)
 || || || 2014 || 2015 || 2016 || 2017 || 2018 || 2019 || 2020 || Wara 2020 || TOTAL
 DĠ: HOME ||
  Riżorsi umani || 20.841 || 20.841 || 20.841 || 20.841 || 20.841 || 20.841 || 20.841 || || 145.887
  Nefqa amministrattiva oħra || 0,156 || 0,159 || 0,162 || 0,165 || 0,168 || 0,172 || 0,175 || || 1,157
 TOTAL DĠ HOME || 20.997 || 21.000 || 21.003 || 21.006 || 21.009 || 21.013 || 21.016 || || 147.044 || 165,589
 TOTAL approprjazzjonijiet Taħt l-INTESTATURA 5 tal-qafas finanzjarju multiannwali || (Impenji totali = Pagamenti totali) || 20.997 || 21.000 || 21.003 || 21.006 || 21.009 || 21.013 || 21.016 || || 147.044
 EUR miljun (sa 3 postijiet deċimali)
 || || || 2014 || 2015 || 2016 || 2017 || 2018 || 2019 || 2020 || || TOTAL
 TOTAL taħt l-INTESTATURA 1 sa 5 tal-qafas finanzjarju multiannwali || Impenji || M/A || M/A || M/A || M/A || M/A || M/A || M/A || M/A ||
 Pagamenti || || || || || || || || ||
 3.2.2.
 Impatt stmat fuq l-approprjazzjonijiet operattivi
 –
 ̈ Il-proposta/inizjattiva ma teħtieġx l-użu
 tal-approprjazzjonijiet operattivi
 –
 þ Il-proposta/inizjattiva teħtieġ l-użu
 tal-approprjazzjonijiet operattivi, kif spjegat hawn taħt:
 Il-politika tal-Affarijiet Interni hija implimentata prinċipalment minn
 ġestjoni kondiviża. Filwaqt li prijoritajiet ta’ nfiq huma stabbiliti
 fil-livell tal-UE, ġestjoni kwotidjana attwali hija vestita
 fl-Awtoritajiet Responsabbli f’livell nazzjonali. Indikaturi u miri ta’
 riżultati komuni se jiġu deċiżi flimkien mill-Kummissjoni u
 l-Awtoritajiet Responsabbli bħala parti mill-programmi nazzjonali
 tagħhom, u approvati mill-Kummissjoni. Huwa għalhekk diffiċli li
 jiġu indikati miri għal riżultati sakemm il-programmi jiġu
 abbozzati, innegozjati u approvati fl-2013/14.
 Fir-rigward tal-ġestjoni ċentralizzata, lanqas ma huwa possibbli
 għad-DĠ HOME li jipprovdi lista eżawrjenti tar-riżultati
 kollha li jridu jitwasslu permezz tal-intervent finanzjarju taħt il-Fondi,
 l-ispejjeż medji u n-numri tagħhom, kif mitlub minn din it-taqsima.
 Fil-mument ma hemm l-ebda għodda statistika li tippermetti l-kalkolu ta’
 spejjeż medji sinifikanti fuq il-bażi tal-programmi attwali, u din
 id-definizzjoni preċiża tkun kontra l-prinċipju li l-programm
 futur għandu jipprovdi biżżejjed flessibbiltà sabiex ikun
 adattat għal prijoritajiet politiċi bejn l-2014-2020. Dan huwa
 partikolarment veru għal assistenza ta’ emerġenza u azzjonijiet
 f’pajjiżi terzi u fir-rigward tagħhom.
 Approprjazzjonijiet tal-impenji f’miljuni ta’ euro (sa
 3 postijiet deċimali)
 Indika objettivi u riżultati ò || || || Sena N || Sena N+1 || Sena N+2 || Sena N+3 || ...daħħal snin kemm meħtieġa sabiex turi t-tul ta’ żmien tal-impatt (ara punt 1.6) || TOTAL
 RIŻULTATI
 Tip ta’ riżultat[34] || Spiża medja tal-output || Numru Outputs || Spiża || Numru Outputs || Spiża || Numru Outputs || Spiża || Numru Outputs || Spiża || Numru Outputs || Spiża || Numru Outputs || Spiża || Numru Outputs || Spiża || Numru totali ta' riżultati || Total spiża
 OBJETTIV SPEĊIFIKU Nru 1...[35] || || || || || || || || || || || || || || || ||
 - Output || || || || || || || || || || || || || || || || || ||
 - Output || || || || || || || || || || || || || || || || || ||
 - Output || || || || || || || || || || || || || || || || || ||
 Sub-totali għal objettiv speċifiku Nru 1 || || || || || || || || || || || || || || || ||
 OBJETTIV SPEĊIFIKU Nru 2... || || || || || || || || || || || || || || || ||
 - Riżultat || || || || || || || || || || || || || || || || || ||
 Sub-totali għal objettiv speċifiku Nru 2 || || || || || || || || || || || || || || || ||
 SPIŻA TOTALI || || || || || || || || || || || || || || || ||
 3.2.3.
 Impatt stmat fuq approprjazzjonijiet ta’ natura
 amministrattiva
 3.2.3.1.
 Sinteżi
 –
 ̈ Il-proposta/inizjattiva ma teħtieġx l-użu ta'
 approprjazzjonijiet amministrattivi
 –
 þ Il-proposta/inizjattiva teħtieġ l-użu tal-approprjazzjonijiet
 amministrattivi, kif spjegat hawn taħt:
 Billi hemm
 elementi komuni fl-implimentazzjoni tal-Fond għall-Migrazzjoni u
 l-Ażil u l-Fond għas-Sigurtà Interna bħad-djalogu politiku ma'
 kull Stat Membru u billi l-organizzazzjoni interna tad-DG HOME
 għall-iżgurar tal-ġestjoni tal-Fondi l-ġodda (kif ukoll
 l-egħluq tal-programmi attwalment ġestiti) tista' tevolvi, mhuwiex
 possibbli li n-nefqa Amministrattiva bejn il-Fond għall-Migrazzjoni u
 l-Ażil u l-Fond għas-Sigurtà Interna tinqasam.
 Għalhekk
 iċ-ċifri relatati mal-Intestatura 5 t'hawn taħt jikkorrispondu
 għan-nefqa amministrattiva totali meqjusa neċessarja
 għall-iżgurar tal-ġestjoni taż-żewġ Fondi mid-DG
 u m'hemm l-ebda total tal-approprjazzjonoijiet.
 EUR miljun (sa 3
 postijiet deċimali) HOME
 INTESTATURA 5 tal-qafas finanzjarju multiannwali[36] || 2014 || 2015 || 2016 || 2017 || 2018 || 2019 || 2020 || TOTAL
 Riżorsi umani HOME || 20.841 || 20.841 || 20.841 || 20.841 || 20.841 || 20.841 || 20.841 || 145,887
 Nefqa amministrattiva oħra || 0,156 || 0,159 || 0,162 || 0,165 || 0,168 || 0,172 || 0,175 || 1,157
 Subtotal INTESTATURA 5 tal-qafas finanzjarju multiannwali || 20.997 || 21.000 || 21.003 || 21.006 || 21.009 || 21.013 || 21.016 || 147.044
 Barra l-INTESTATURA 5[37] tal-qafas finanzjarju multiannwali [38] || 2014 || 2015 || 2016 || 2017 || 2018 || 2019 || 2020 || TOTAL
 Riżorsi umani HOME || 0.640 || 0.640 || 0.640 || 0.640 || 0.640 || 0.640 || 0.640 || 4.480
 Nefqa oħra Ta' natura amminsitrattiva || 1.860 || 1.860 || 1.860 || 1.860 || 1.860 || 1.860 || 1.860 || 13.020
 Subtotal barra mill-INTESTATURA 5 tal-qafas finanzjarju multiannwali || 2.500 || 2.500 || 2.500 || 2.500 || 2.500 || 2.500 || 2.500 || 17.500
 TOTAL || M/A || M/A || M/A || M/A || M/A || M/A || M/A || M/A
 3.2.3.2.
 Rekwiżiti stmati
 ta’ riżorsi umani
 –
 ̈ Il-proposta/inizjattiva ma teħtieġx l-użu ta'
 riżorsi umani
 –
 þ Il-proposta/inizjattiva teħtieġ l-użu ta’ riżorsi
 umani, kif spjegat hawn taħt: Ċifri użati għas-sena n huma
 dawk għall-2011.
 Billi hemm
 elementi komuni fl-implimentazzjoni tal-Fond għall-Migrazzjoni u
 l-Ażil u l-Fond għas-Sigurtà Interna bħad-djalogu politiku ma'
 kull Stat Membru u billi l-organizzazzjoni interna tad-DG HOME
 għall-iżgurar tal-ġestjoni tal-Fondi l-ġodda (kif ukoll
 l-egħluq tal-programmi attwalment ġestiti) tista' tevolvi, mhuwiex
 possibbli li n-nefqa Amministrattiva bejn il-Fond għall-Migrazzjoni u
 l-Ażil u l-Fond għas-Sigurtà Interna tinqasam.
 Għalhekk
 iċ-ċifri relatati mal-Intestatura 5 t'hawn taħt jikkorrispondu
 għan-nefqa amministrattiva totali meqjusa neċessarja
 għall-iżgurar tal-ġestjoni taż-żewġ Fondi mid-DG
 u m'hemm l-ebda total tal-approprjazzjonoijiet.
 L-istima għandha tiġi espressa
 f’ammonti sħaħ (jew l-iktar sa ċifra waħda wara l-punt
 deċimali)
 || || Sena N || Sena N+1 || Sena N+2 || Sena N+3 || Sena N+4 || Sena N+5 || Sena N+6
  Il-karigi tal-pjan tal-istabbiliment (uffiċjali u aġenti temporanji) HOME ||
 || 18 01 01 01 (Kwartieri ġenerali u Uffiċċji ta’ Rappreżentanza tal-Kummissjoni) || 136 || 136 || 136 || 136 || 136 || 136 || 136
 || XX 01 01 02 (Delegazzjonijiet) || 15 || 15 || 15 || 15 || 15 || 15 || 15
 || 18 01 05 01 (Riċerka indiretta) || || || || || || ||
 || 10 01 05 01 (Riċerka diretta) || || || || || || ||
 ||  Persunal estern (f’unità Ekwivalenti Full Time: FTE)[39] ||
 || 18 02 01 (CA, INT, SNE mill-"pakkett globali") || 16 || 16 || 16 || 16 || 16 || 16 || 16
 || XX 02 02 (CA, INT, JED, LA u SNE fid-delegazzjonijiet) || 10 || 10 || 10 || 10 || 10 || 10 || 10
 || 18 01 04 aa[40] || - fil-Kwartieri ġenerali[41] || 10 || 10 || 10 || 10 || 10 || 10 || 10
 || - f’delegazzjonijiet || * || * || * || * || * || * || *
 || XX 01 05 02 (CA, INT, SNE - Riċerka indiretta) || || || || || || ||
 || 10 01 05 02 (CA, INT, SNE - Riċerka diretta) || || || || || || ||
 || Oħrajn 13 01 04 02) || || || || || || ||
 || TOTAL || M/A || M/A || M/A || M/A || M/A || M/A || M/A
 XX huwa l-qasam
 tal-politika jew it-titolu tal-baġit ikkonċernat.
 Ir-riżosi umani meħtieġa se
 jiġu sodisfatti mill-persunal mid-DĠ li huma diġà assenjati
 għall-ġestjoni tal-azzjoni u/jew ġew riallokati fi ħdan
 id-DĠ, flimkien ma’, jekk ikun meħtieġ, kwalunkwe allokazzjoni
 addizzjonali li tista’ tingħata lid-DĠ ta’ ġestjoni taħt
 l-allokazzjoni annwali u fid-dawl ta' restrizzjonijiet baġitarji. Ammonti
 u imputazzjonijiet jiġu aġġustati jekk ikun hemm proċess
 ta' esternalizzazzjoni għal Aġenzija Eżekuttiva.
 Deskrizzjoni
 tal-kompiti li jridu jitwettqu:
 Uffiċjali u aġenti temporanji fil-kwartieri ġenerali || Il-kompiti li jridu jitwettqu jinkludu l-kompiti kollha meħtieġa għall-ġestjoni ta’ programm finanzjarju, bħal: - il-provista ta’ input għall-proċedura tal-baġit; - it-twettiq tad-djalogu dwar il-baġit ma’ Stati Membri; - it-tħejjija ta’ programmi annwali ta' xogħol/deċiżjonijiet ta' finanzjament, l-istabbilizzazzjoni ta' prijoritajiet annwali, l-approvazzjoni ta' programmi nazzjonali; - il-ġestjoni ta’ programmi nazzjonali, sejħiet għal proposti u sejħiet għal offerti u l-proċeduri ta’ selezzjoni sussegwenti; - il-komunikazzjoni ma’ partijiet interessati (benefiċjarji potenzjali/attwali, l-Istati Membri,eċċ); - l-abbozzar ta’ linji gwida lill-Istati Membri - il-ġestjoni ta’ proġetti, b’mod operattiv u finanzjarju; - it-twettiq ta’ kontrolli, kif deskritt hawn fuq (verifika ex ante, kumitat ta’ akkwist, verifiki ex post, verifika interna, saldu ta’ kontijiet); - il-kontabilità; - l-iżvilupp u l-ġestjoni ta’ għodod tal-IT tal-ġestjoni tal-għotja u l-programm nazzjonali; - il-monitoraġġ u r-rappurtar dwar il-kisbiet tal-objettivi, inkluż fir-Rapport Annwali ta' Attività u r-rapporti mill-Uffiċjal Awtorizzanti b'subdelega
 Persunal estern || Il-kompiti huma simili għal dawk ta' uffiċjali u aġenti temporanji, ħlief għal kompiti li ma jistgħux jitwettqu minn persunal estern
 Persunal f’delegazzjonijiet || Sabiex jakkompanjaw l-iżvilupp tal-implimentazzjoni politika tal-qasam tal-affarijiet interni, u b’mod partikolari d-dimensjoni esterna tiegħu, delegazzjonijiet tal-UE jeħtieġ li jiġu mgħammra b’għarfien espert suffiċjenti tal-affarijiet interni. Dan jista' jkun persunal mill-Kummissjoni Ewropea u/jew mis-Servizz Ewropew għall-Azzjoni Esterna.
 3.2.4.
 Kompatibbiltà mal-qafas finanzjarju multiannwali
 attwali
 –
 þ Il-proposta/inizjattiva hija kompatibbli mal-qafas finanzjarju
 multiannwali li jmiss.
 –
 ̈ Il-proposta/inizjattiva se tinvolvi r-riprogrammazzjoni tal-intestatura
 rilevanti fil-qafas finanzjarju multiannwali.
 Spjega x’riprogrammazzjoni hija meħtieġa,
 billi tispeċifika l-linji tal-baġit ikkonċernati u l-ammonti
 korrispondenti.
 –
 ̈ Il-proposta/inizjattiva teħtieġ l-applikazzjoni
 tal-istrument tal-flessibbiltà jew ir-reviżjoni tal-qafas finanzjarju
 multiannwali[42].
 Spjega dak li huwa meħtieġ, billi
 tispeċifika l-intestaturi u l-linji tal-baġit ikkonċernati u
 l-ammonti korrispondenti.
 3.2.5.
 Il-kontribuzzjonijiet ta’ partijiet terzi
 –
 Il-proposta/inizjattiva ma tipprovdix
 għall-kofinanzjament minn partijiet terzi
 –
 þ Il-proposta tipprovdi li l-finanzjament Ewropew jeħtieġ li
 jiġi ko-finanzjat. L-ammont eżatt ma jistax jiġi kwantifikat.
 Ir-regolament jistabbilixxi rati massimi ta’ kofinanzjament differenzjati
 f’konformità mat-tipi ta’ azzjonijiet:
 Approprjazzjonijiet f’ EUR miljun (sa 3 postijiet
 deċimali)
 || 2014 || 2015 || 2016 || 2017 || 2018 || 2019 || 2020 || Total
 Speċifika l-korp ta’ kofinanzjament || SM || SM || SM || SM || SM || SM || SM ||
 TOTAL ta’ approprjazzjonijiet kofinanzjati || tbd || tbd || tbd || tbd || tbd || tbd || tbd ||
 3.3.
 Impatt stmat fuq id-dħul
 –
 þ Il-proposta/inizjattiva ma għandhiex impatt finanzjarju fuq
 id-dħul.
 –
 ̈ Il-proposta/inizjattiva għandha dan l-impatt finanzjarju li
 ġej:
 –
 ̈ fuq ir-riżorsi proprji
 –
 ̈ fuq id-dħul mixxellanju
 EUR miljun (sa 3 postijiet deċimali)
 Linja tad-dħul tal-baġit: || Approprjazzjonijiet disponibbli għas-sena tal-baġit kontinwa || Impatt tal-proposta/inizjattiva[43]
 Sena N || Sena N+1 || Sena N+2 || Sena N+3 || ...daħħal kolonni kemm meħtieġa sabiex tirrifletti t-tul ta’ żmien tal-impatt (ara punt 1.6)
 Artikolu ............. || || || || || || || ||
 Għal dħul
 mixxellanju assenjat, speċifika l-linja/i tan-nefqa tal-baġit
 affettwata/i.
 Speċifika l-metodu
 għall-kalkolu tal-impatt fuq id-dħul.
 [1] ĠU C 115, 4.5.2010, p.1.
 [2] COM(2010)171 finali tal-20/04/2010.
 [3] COM(2011)500 finali.
 [4] Deċiżjoni Nru 573/2007/KE tal-Parlament
 Ewropew u tal-Kunsill (ĠU L 144, 6.6.2007, p. 1)
 [5] Deċiżjoni tal-Kunsill 2007/435/KE (ĠU L
 168, 28.6.2007, p. 18)
 [6] Deċiżjoni Nru 575/2007/KE tal-Parlament
 Ewropew u tal-Kunsill (ĠU L 144, 6.6.2007, p. 45)
 [7] "Ir-Reviżjoni tal-Baġit tal-UE", COM
 (2010) 700, 19.10.2010.
 [8] Dejta miġbura mill-Eurostat (KE) Nru 862/2007
 tal-Parlament Ewropew u tal-Kunsill dwar l-istatistika Komunitarja dwar
 il-Migrazzjoni u l-Protezzjoni internazzjonali.
 [9] Ir-reviżjoni triennali tar-Regolament Finanzjarju
 tintroduċi tibdil fil-prinċipji ta’ ġestjoni kondiviża li
 jridu jitqiesu.
 [10] ĠU C , , p. .
 [11] ĠU C , , p. .
 [12] ĠU L 304, 30.9.2004, p. 12.
 [13] ĠU L 132, 29.5.2010, p. 11.
 [14] COM(2005) 388 finali.
 [15] ĠU L 348, 24.12.2008, p. 98.
 [16] ĠU L 349, 25.11.2004, p. 1.
 [17] Dejta miġbura mill-Eurostat (KE) Nru 862/2007
 tal-Parlament Ewropew u tal-Kunsill dwar l-istatistika Komunitarja dwar
 il-Migrazzjoni u l-Protezzjoni internazzjonali.
 [18] ĠU L 212, 7.8.2001, p. 12.
 [19] ĠU L 131, 21.5.2008, p. 7.
 [20] ĠU L 55, 28.2.2011, p. 13.
 [21] ĠU L , , p. .
 [22] ĠU L 144, 6.6.2007, p. 1.
 [23] ĠU L 144, 6.6.2007, p. 45.
 [24] ĠU L 168, 28.6.2007, p. 18.
 [25] Il-proposta tal-Kummissjoni – Ir-Regolament dwar ir-regoli
 finanzjarji applikabbli għall-baġit annwali tal-Unjoni (COM(2010)815
 finali tat-22.12.2010). Din
 il-proposta tikkostitwixxi rtirar formali mill-Kummissjoni tal-proposti
 leġiżlattivi preċedenti COM(2010)71 finali u COM(2010)260
 finali.
 [26] ABM: Ġestjoni Bbażata fuq l-Attività - ABB:
 Baġit Ibbażat fuq l-Attività.
 [27] Kif imsemmi fl-Artikolu 49(6)(a) jew (b) tar-Regolament
 Finanzjarju.
 [28] Id-dettalji tal-metodi ta’ ġestjoni u r-referenzi
 għar-Regolament Finanzjarju jistgħu jinstabu fuq il-websajt
 tal-Baġit: http://www.cc.cec/budg/man/budgmanag/budgmanag_en.html
 [29] Kif imsemmi fl-Artikolu 185 tar-Regolament Finanzjarju.
 [30] Diff. = Approprjazzjonijiet differenzjati / Mhux-Diff. =
 Approprjazzjonijiet mhux-differentiated
 [31] EFTA: Assoċjazzjoni Ewropea tal-Kummerċ
 Ħieles.
 [32] Il-pajjiżi kandidati u, fejn applikabbli,
 pajjiżi potenzjalment kandidati mill-Punent tal-Balkani.
 [33] L-assistenza u/jew in-nefqa teknika u/jew amministrattiva
 bħala appoġġ għall-implimentazzjoni tal-programmi tal-UE
 u/jew l-azzjonijiet (linji "BA" preċedenti), riċerka
 indiretta, riċerka diretta.
 [34] L-outputs huma prodotti u servizzi li għandhom ikunu
 pprovduti (e.g.: numru ta' skambji ta' studenti ffinanzjati, numru ta' km ta'
 toroq mibnija, eċċ.).
 [35] Kif deskritt fit-Taqsima 1.4.2. "Objettiv/i
 speċifiku/i..."
 [36] Pakkett globali, ibbażat fuq l-Allokazzjoni Finali
 għal Riżorsi Umani tal-2011, inkluż uffiċjali u persunal
 estern
 [37] L-assistenza u/jew in-nefqa teknika u/jew amministrattiva
 bħala appoġġ għall-implimentazzjoni tal-programmi tal-UE
 u/jew l-azzjonijiet (linji "BA" preċedenti), riċerka
 indiretta, riċerka diretta.
 [38] Persunal estern iffinanzjat minn linji BA preċedenti,
 bbażati fuq l-Allokazzjoni Finali għal Riżorsi Umani tal-2011,
 inkluż persunal estern fil-Kwartieri ġenerali u f’Delegazzjonijiet
 [39] CA= Aġent Kuntrattwali; INT= persunal
 tal-aġenzija (" Intérimaire"); JED= "Jeune Expert
 en Délégation " (Esperti Żgħażagħ
 fid-Delegazzjonijiet); LA= Aġent Lokali; SNE= Espert Nazzjonali Ssekondat;
 [40] Taħt il-limitu massimu għall-persunal estern
 mill-approprjazzjonijiet operattivi (linji "BA" preċedenti).
 [41] Essenzjalment għall-Fondi Strutturali, il-Fond
 Agrikolu Ewropew għall-Iżvilupp Rurali (FAEŻR) u l-Fond Ewropew
 għas-Sajd (FES).
 [42] Ara l-punti 19 u 24 tal-Ftehim Interistituzzjonali.
 [43] Fir-rigward tar-riżorsi proprji tradizzjonali (dazji
 doganali, dazji fuq iz-zokkor), l-ammonti indikati għandhom ikunu ammonti
 netti, jiġifieri ammonti grossi wara t-tnaqqis ta’ 25 % tal-imposti
 tal-ġbir.